**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 24 Νοεμβρίου 2016, ημέρα Πέμπτη και ώρα 16.10΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Ενημέρωση από τον Αναπληρωτή Υπουργό Εθνικής Άμυνας, κ. Δημήτριο Βίτσα, σχετικά με την Εθνική Αμυντική Βιομηχανία.

Στη συνεδρίαση είχαν προσκληθεί από τον Αναπληρωτή Υπουργό Εθνικής Άμυνας, κ. Δημήτριο Βίτσα και παρέστησαν οι κ.κ. Καλλιόπη Παπαλεωνίδα, Ειδική Γραμματέας του Υπουργείου Εθνικής Άμυνας, Κοσμάς Βούρης,Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ) του Υπουργείου Εθνικής Άμυνας, Κυριάκος Κυριακίδης,ΑναπληρωτήςΓενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ) του Υπουργείου Εθνικής Άμυνας, Θεόφιλος Βασιλείου, Πρόεδρος Διοικητικού Συμβουλίου των ΕΑΣ ΑΒΕΕ, Κοσμάς Χρηστίδης, Δ/νων Σύμβουλος των ΕΑΣ ΑΒΕΕ, Παναγιώτης Δούκας, εκπρόσωπος των εργαζομένων, Μέλος ΔΣ των ΕΑΣ ΑΒΕΕ, Ζαχαρίας Γκίκας, Πρόεδρος Διοικητικού Συμβουλίου της ΕΑΒ Α.Ε., Γεώργιος Μαζαράκος, Δ/νων Σύμβουλος της ΕΑΒ Α.Ε., Νεκτάριος Μπανάκας, εκπρόσωπος των εργαζομένων, Μέλος ΔΣ της ΕΑΒ Α.Ε., Αναστάσιος Ροζολής, Πρόεδρος του Συνδέσμου Ελλήνων κατασκευαστών αμυντικού υλικού (ΣΕΚΠΥ), Δημήτριος Δάφνης, Μέλος του Δ.Σ. του Συνδέσμου Ελλήνων κατασκευαστών αμυντικού υλικού (ΣΕΚΠΥ) και Γεώργιος Τρουλλινός, Πρόεδρος του Δ.Σ. της Ένωσης Ελληνικών Εταιρειών Αεροδιαστημικής και Άμυνας.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Δημήτριος Γάκης, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Μάρκος Μπόλαρης, Μουσταφά Μουσταφά, Φωτεινή Βάκη, Γιώργος Ντζιμάνης, Δημήτρης Ρίζος, Γεώργιος Κυρίτσης, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Ολυμπία Τελιγιορίδου, Ιωάννης Θεωνάς, Μαρία Τριανταφύλλου, Βασίλης Τσίρκας, Σοφία Βούλτεψη, Αναστάσιος Δημοσχάκης, Ελευθέριος Αυγενάκης, Άδωνις – Σπυρίδων Γεωργιάδης, Θεοδώρα (Ντόρα) Μπακογιάννη, Αντώνιος Γρέγος, Νικόλαος Κούζηλος, Χρήστος Παππάς, Ανδρέας Λοβέρδος, Λιάνα Κανέλλη, Αθανάσιος Παφίλης, Χρήστος Κατσώτης, Σπυρίδων Δανέλλης και Σπυρίδων Λυκούδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αγαπητές και αγαπητοί συνάδελφοι, αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων.

Έχουμε μαζί μας δώδεκα εξωκοινοβουλευτικά πρόσωπα, που προσκάλεσε ο Αναπληρωτής Υπουργός Εθνικής Άμυνας, κ. Βίτσας, για να παραστούν σήμερα στη συνεδρίασή μας. Τυπικά, αυτή δεν είναι συνεδρίαση ακρόασης φορέων. Επομένως, οι εξωκοινοβουλευτικοί, κύριοι και κυρίες, που έχουν έρθει, εφόσον υπάρξει κάποιο διευκρινιστικό θέμα από τον κ. Υπουργό, θα μπορούν να απαντήσουν μέσω εμού. Δηλαδή, δεν υπάρχει σε αυτή τη διαδικασία το τυπικό δικαίωμα να απευθυνθείτε στην Επιτροπή, σύμφωνα με τον Κανονισμό της Βουλής, αλλά, από την άλλη πλευρά, μια και είστε εδώ, εάν χρειαστεί, θα ζητήσουμε τα «φώτα» σας.

Προτείνω, λοιπόν, ως προς τη διαδικασία, να μας κάνει την ενημέρωση ο κ. Βίτσας, για περίπου 30 λεπτά και μετά να δώσουμε χρόνο 7 - 8 λεπτών στους εκπροσώπους των κομμάτων. Ο κ. Λοβέρδος έχει τον λόγο.

ΑΝΔΡΕΑΣ ΛΟΒΕΡΔΟΣ: Κύριε Πρόεδρε, είμαι ιδιαίτερα ευτυχής που γίνεται αυτή η συνεδρίαση. Η ιδέα για τη συνεδρίαση προέκυψε από μια πολύ δημιουργική αντιπαράθεση, που είχα με τον Αναπληρωτή Υπουργό, τον κ. Βίτσα, κατά τη διάρκεια επίκαιρης ερώτησής μου – της τρίτης κατά σειρά – για τα ΕΑΣ, όπου, για να μην μπαίνουμε στη λογική του Κοινοβουλευτικού Ελέγχου, είπαμε ότι ίσως ήταν καλύτερα να γίνει αυτή η διεξοδική συζήτηση παρουσία και των σχετικών φορέων.

Είχαμε αποφασίσει να είναι κεκλεισμένων των θυρών. Μετά, όμως, από την επιλογή μας να είναι εδώ και οι εργαζόμενοι – δια της εκπροσώπησής τους και οι εταιρείες – δεν είχε κάποιο νόημα. Επίσης, επιβαρύνθηκε η όλη συζήτησή μας με τη χθεσινή, όπως μάθαμε, κατάσχεση χρημάτων των Ελληνικών Αμυντικών Συστημάτων από τις τράπεζες.

Έχω τη δυσκολία, κύριε Πρόεδρε, και γι' αυτό ζητώ την κατανόηση του κ. Υπουργού, αλλά και την δική σας, γιατί, ταυτόχρονα, διεξάγονται οι εργασίες της Εξεταστικής Επιτροπής και μάλιστα, τώρα, είναι η σειρά να ρωτήσω εγώ. Δεν είναι, λοιπόν, αγένεια ότι παρότι έχω προκαλέσει τη σημερινή συζήτηση, θα απουσιάσω για λίγο, αλλά θα έχω πραγματική αδυναμία να υποβάλω τις καταλληλότερες ερωτήσεις, μη έχοντας ακούσει τον κ. Υπουργό. Μήπως υπάρχει κάποιο γραπτό κείμενο να μου δώσετε;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Έχω στείλει ένα γραπτό κείμενο. Δεν ξέρω, αν λέτε αυτό.

ΑΝΔΡΕΑΣ ΛΟΒΕΡΔΟΣ: Αυτή είναι η εισήγησή σας;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Όχι, εννοείται ότι δεν είναι αυτή η εισήγησή μου.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Είναι εισηγητικές σημειώσεις.

ΑΝΔΡΕΑΣ ΛΟΒΕΡΔΟΣ: Εννοείται αυτό;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ναι. Σε αυτό το ζήτημα, που μπορεί να προξενήσει ένα ενδιαφέρον στη σημερινή συζήτηση για τα ΕΑΣ, δεν μπορώ να μείνω μόνο στην εισήγησή μου, γιατί την κατάσχεση των λογαριασμών δεν την έχει μέσα και δεν μπορούσα ούτε καν να την ξέρω.

ΑΝΔΡΕΑΣ ΛΟΒΕΡΔΟΣ: Μας είχατε εγγυηθεί προ 40 ημερών ότι θα υπάρξει φορολογική ενημερότητα και δεν θα οδηγηθούμε σε τέτοιες καταστάσεις.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριε Λοβέρδο, ας το αφήσουμε αυτό τώρα, γιατί, έτσι κι αλλιώς, αυτό θα είναι το θέμα της συζήτησης.

Κατ' αρχάς, θα πρέπει να πω, από την πλευρά του Προεδρείου, ότι ο κ. Βίτσας έχει υπάρξει εξαιρετικά συνεργάσιμος σε θέματα ενημέρωσης, παρουσίασης στη Βουλή κ.λπ., όμως για το θέμα του κατά πόσον θα ήταν κεκλεισμένων των θυρών ή όχι – δηλαδή, με κάμερες ή χωρίς κάμερες – όπως είπε ο κ. Λοβέρδος, αυτό ήταν, κατ' αρχάς, μια συμφωνία με όλα τα κόμματα να γίνει χωρίς κάμερες. Όταν ο κ. Λοβέρδος και ο κ. Γεωργιάδης μου ζήτησαν χθες και σήμερα να έχουμε κάμερες, εμείς συμφωνήσαμε αμέσως ότι θα μπορούσαμε να προχωρήσουμε σε αυτό.

ΧΡΗΣΤΟΣ ΚΑΤΣΩΤΗΣ: Κύριε Πρόεδρε, γιατί δεν ενημερώσατε και τα υπόλοιπα κόμματα, εφόσον συμφωνήσατε ότι θα είναι ανοικτή η συνεδρίαση;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κύριοι συνάδελφοι, είναι δικό μου λάθος και θεωρούσα ότι …..

ΑΝΔΡΕΑΣ ΛΟΒΕΡΔΟΣ: Κύριε Πρόεδρε, ούτε σε μας το είπατε. Σας το ζητήσαμε και εδώ μάθαμε ότι θα είναι δημόσια η συνεδρίαση. Δεν μου είπατε ότι θα είναι δημόσια η συνεδρίαση, αλλά μου είπατε ότι θα το δείτε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Σας είπα ότι θα το δω, γιατί έπρεπε να έρθω σε επαφή με τον κ. Υπουργό και τον κ. Αναπληρωτή Υπουργό. Επικοινώνησα μαζί τους την τελευταία μία ώρα και συμφωνήσαμε να γίνει ανοιχτή η συνεδρίαση. Τώρα, δεν νομίζω ότι υπάρχει ιδιαίτερο θέμα σε αυτό. Παίρνω την ευθύνη. Έπρεπε να σας είχα ειδοποιήσει, αλλά η τελική συμφωνία έγινε την τελευταία ώρα, διότι ο κ. Βίτσας ήταν σε μια συνεδρίαση και δεν μπορούσα να επικοινωνήσω μαζί του. Δεν νομίζω ότι υπάρχει θέμα.

ΝΙΝΑ ΚΑΣΙΜΑΤΗ: Κύριε Πρόεδρε, επειδή και οι εποχές είναι πονηρές σε σχέση με τη γείτονα χώρα, μήπως θα πρέπει να καταστεί αντικείμενο απόφασης της Επιτροπής, αν θα είναι ανοικτή ή κλειστή η συνεδρίαση;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Γιατί να είναι κλειστή;

ΝΙΝΑ ΚΑΣΙΜΑΤΗ: Η δική μου πρόταση είναι να είναι κλειστή.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Η προσωπική μου άποψη, από πλευράς προεδρείου, είναι ότι αφού υπήρξε αίτημα από δύο κόμματα να μεταδοθεί η συνεδρίαση, το οποίο μετέφερα και το δέχθηκε ο Αναπληρωτής Υπουργός Εθνικής Άμυνας, δεν υπάρχει θέμα. Επίσης, και σε μια γενικότερη λογική, όταν δεν υπάρχουν ευαίσθητα εθνικά θέματα, τα οποία θα ήταν καλύτερα να τα συζητήσουμε με την μεγαλύτερη δυνατή άνεση μεταξύ μας, είναι καλύτερο να μεταδίδεται η συνεδρίαση. Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Θεωρώ ότι μπορούμε να μιλάμε με ειλικρίνεια, διότι αυτό δημιουργεί και μια ισότητα στο ζήτημα. Καταρχήν, για να κατευνάσω τις ανησυχίες της κυρίας Κασιμάτη, να πω ότι η κατάσταση της αμυντικής βιομηχανίας δεν έχει να κάνει με την ετοιμότητα και τη δυνατότητα των Ενόπλων Δυνάμεων. Να το ξεκαθαρίσουμε. Αυτό το λέω με την έννοια ότι γνωρίζετε ότι υπάρχουν χώρες, οι οποίες δεν έχουν καμία αμυντική βιομηχανία. Αυτό δεν σημαίνει ότι δεν είναι ικανές. Είναι άλλο ζήτημα, αν είναι εξαρτημένες. Εμάς δεν θα μας περιπλέξει πάνω σ’ αυτό. Εγώ είχα ζητήσει να γίνει τότε κεκλεισμένων των θυρών, αφού είχαμε κάνει μεταξύ μας συζητήσεις, ώστε να πω πιο καθαρά ορισμένες σκέψεις στο τι γίνεται σε επίπεδο ευρωπαϊκού γίγνεσθαι. Όμως, θα τα πω και τώρα. Δεν πρόκειται να κρύψω τίποτα σε σχέση με αυτά. Αυτό είναι το ένα θέμα.

Το δεύτερο θέμα είναι ότι σήμερα στις 12.18΄ με πήρε τηλέφωνο ο κ. Γεωργιάδης, ο οποίος με ειλικρίνεια μου ανέφερε ότι μετά την εξέλιξη στα ΕΑΣ, θεωρεί ότι πρέπει να μεταδοθεί αυτή η συνεδρίαση. Εντάξει, ο καθένας μπορεί να βγάλει τα συμπεράσματά του κι εγώ δεν χρειάζεται να βγάζω συμπεράσματα για άλλους. Ταυτόχρονα, ενημερώθηκα ότι και ο κ. Λοβέρδος το ζήτησε από τον Πρόεδρο της Επιτροπής – και ορθά, διότι δεν το ζητάς από τον Υπουργό, αλλά από τον Πρόεδρο της Επιτροπής – επομένως, προσωπικά, δεν έχω καμία αντίρρηση. Για να το ξέρετε, σας αναφέρω ότι με ενημέρωσαν οι υπηρεσίες της Βουλής ότι δεν υπάρχει η δυνατότητα απευθείας μετάδοσης της συνεδρίασης. Αυτή η συνεδρίαση θα γραφτεί στο web και θα μεταδοθεί αργότερα. Άρα, δεν υπάρχει κανένα νόημα να το συζητάμε. Άμα, ήταν συνεδρίαση ενημέρωσης για εξοπλιστικά προγράμματα ή για διάταξη των Ενόπλων Δυνάμεων θα ήταν άλλη περίπτωση. Ακόμα έχω προτείνει να δούμε όλοι τι θα κάνουμε, ώστε η Διαρκής Επιτροπή Εθνικής Άμυνας και Εξωτερικών Υποθέσεων να παίρνει μια ειδική διαβάθμιση και να αλλάξουμε το όλο σύστημα στον Κανονισμό της Βουλής, αλλά και τη σχέση της με την Κυβέρνηση. Συνεπώς δεν νιώθω ότι υπάρχει κάποιος ιδιαίτερος λόγος να μην μεταδοθεί. Εγώ ό,τι είναι να πω, θα το πω.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Κύριε Υπουργέ, σας ευχαριστώ. Να ενημερώσω κι εγώ ότι δεν γίνεται ζωντανή μετάδοση της συνεδρίασής μας. Μαγνητοσκοπείται και θα μεταδοθεί αργότερα. Εάν η κυρία Κασιμάτη συμφωνεί με την παρέμβαση του κ. Υπουργού, να προχωρήσουμε.

ΝΙΝΑ ΚΑΣΙΜΑΤΗ: Δεν υπάρχει ζήτημα και δεν είναι της αρμοδιότητάς μου.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Τον λόγο έχει ο κ. Συρίγος.

ΑΝΤΩΝΙΟΣ ΣΥΡΙΓΟΣ: Επί του διαδικαστικού, θα ήθελα να αναφέρω, επειδή πολλά λέγονται και πολλές φορές δημιουργούνται παρεξηγήσεις, ότι ούτε είμαστε φοβικοί ούτε υπάρχει θέμα να κρύψουμε ή να μην κρύψουμε κάτι. Το ερώτημα είναι – και πρέπει να μας το καλύψει η Κυβέρνηση – ότι πολλές φορές το απόρρητο είναι απόρροια του ότι είναι ευαίσθητο το θέμα και θέλουμε να μεταδίδεται ή να μην μεταδίδεται. Άρα, δεν υπάρχει κρυψίνοια από οποιονδήποτε γι’ αυτό το ζήτημα. Συνεπώς, εφόσον διαβεβαιωνόμαστε ότι στη συγκεκριμένη περίπτωση, δε διακυβεύεται κάτι, δεν υπάρχει καμία αντίρρηση. Επιμένω, όμως, διότι κάποιοι δαιμονοποιούν και την αντίληψη ότι όλα πρέπει να είναι δημόσια. Το απόρρητο έχει λόγο, όταν τίθεται. Όταν δεν χρειάζεται το απόρρητο, να γίνεται κανονικά η συνεδρίαση. Έτσι, για να μην χωριστούμε σε αντί-δημοσιότητας ή υπέρ-δημοσιότητας ούτε ως φοβικοί ή μη φοβικοί, η ουσία του ζητήματος είναι ότι εφόσον από την πλευρά της Κυβέρνησης υπάρχει η διαβεβαίωση ότι αυτά τα οποία θα συζητηθούν δεν θίγουν, σε καμία περίπτωση, το σχεδιασμό ή σχέδια που σχετίζονται με την εθνική ασφάλεια, τότε προχωράμε κανονικά τη διαδικασία της συνεδρίασης.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Κύριε Συρίγο, η παρέμβασή σας ήταν εξαιρετικά κατατοπιστική. Τον λόγο έχει η κυρία Κανέλλη.

ΛΙΑΝΑ ΚΑΝΕΛΛΗ: Κύριε Πρόεδρε, θα ήθελα να μιλήσω για διαδικαστικούς λόγους. Μιας και γίνεται τόσος λόγος για το αν θα είναι δημόσια ή μη δημόσια, μαγνητοσκοπημένη – μαγνητοσκοπημένη δεν σημαίνει μοντάζ – ή κάτι άλλο η συνεδρίαση και επειδή οι παριστάμενοι μπορεί να γνωρίζουμε ποιοι είναι οι εξωκοινοβουλευτικοί προσκεκλημένοι, αλλά το κοινό που θα δει τη συνεδρίαση από την αρχή και θα σπάσει τα μηχανάκια της AGB, δεν τους ξέρει, να διαβαστεί στην αρχή της διαδικασίας, ποιοι είναι οι εξωκοινοβουλευτικοί παριστάμενοι, καθώς και η ιδιότητά τους, για να είμαστε σωστοί δημοσιογραφικά, τηλεοπτικά και κοινοβουλευτικά.

ΚΩΝΣΤΑΝΤΙΝΟΣ ΔΟΥΖΙΝΑΣ (Προέδρος της Επιτροπής): Να προχωρήσω στην ανάγνωση των εξωκοινοβουλευτικών προσώπων, που έχουν προσκληθεί. Η κυρία Καλλιόπη Παπαλεωνίδα, Ειδική Γραμματέας του Υπουργείου Εθνικής Άμυνας, ο κ. Κοσμάς Βούρης,Γενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ) του Υπουργείου Εθνικής Άμυνας, ο κ. Κυριάκος Κυριακίδης,ΑναπληρωτήςΓενικός Διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ) του Υπουργείου Εθνικής Άμυνας, ο κ. Θεόφιλος Βασιλείου, Πρόεδρος Διοικητικού Συμβουλίου των ΕΑΣ ΑΒΕΕ, ο κ. Κοσμάς Χρηστίδης, Διευθύνων Σύμβουλος των ΕΑΣ ΑΒΕΕ, ο κ. Παναγιώτης Δούκας, εκπρόσωπος των εργαζομένων, Μέλος Δ.Σ. των ΕΑΣ ΑΒΕΕ, ο κ. Ζαχαρίας Γκίκας, Πρόεδρος Διοικητικού Συμβουλίου της ΕΑΒ Α.Ε., ο κ. Γεώργιος Μαζαράκος, Διευθύνων Σύμβουλος της ΕΑΒ Α.Ε., ο κ. Νεκτάριος Μπανάκας, Εκπρόσωπος των Εργαζομένων, Μέλος Δ.Σ. της ΕΑΒ Α.Ε., ο κ. Αναστάσιος Ροζολής, Πρόεδρος του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ), ο κ. Δημήτριος Δάφνης, Μέλος του Δ.Σ. του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ) και ο κ. Γεώργιος Τρουλλινός, Πρόεδρος του Δ.Σ. της Ένωσης Ελληνικών Εταιρειών Αεροδιαστημικής και Άμυνας. Τον λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κυρίες και κύριοι Βουλευτές, όπως ξέρετε, έχω χωρίσει το εισηγητικό μου σημείωμα, σε πέντε βασικά σημεία. Αυτά θα ακολουθήσω και θα προσπαθήσω να τα πω όσο το δυνατόν πιο περιεκτικά και πιο απλά. Όταν συζητάς για την Αμυντική Βιομηχανία, πρέπει να βλέπεις τι γίνεται γύρω σου και το πιο «εγγύς» γύρω σου είναι οι Ενώσεις, στις οποίες συμμετέχεις, όπως είναι η Ευρωπαϊκή Ένωση, καθώς και οι Συμμαχίες, στις οποίες συμμετέχεις, όπως είναι το ΝΑΤΟ.

Το ΝΑΤΟ έχει έναν ακρογωνιαίο λίθο – να μην γελιόμαστε μεταξύ μας – και αυτός ο ακρογωνιαίος λίθος, δηλαδή, η βασική δύναμη στο ΝΑΤΟ, είναι οι ΗΠΑ. Οι ΗΠΑ, όπως γνωρίζετε, δεν έχουν κρατική αμυντική βιομηχανία, αλλά έχουν ιδιωτικές εταιρείες, οι οποίες είναι μεγάλες, τεράστιες και επηρεάζουν το πολιτικό γίγνεσθαι κ.ο.κ.. Μιλώ για τις αμυντικές τους βιομηχανίες. Η Ευρωπαϊκή Ένωση θα λέγαμε ότι έχει πολλών ειδών εταιρείες, αλλά κι εδώ, οι ιδιωτικές εταιρείες παίζουν σημαντικό ρόλο. Το τελευταίο χρονικό διάστημα, σε επίπεδο Ευρωπαϊκής Ένωσης και με βάση προηγούμενες αποφάσεις, βρίσκει έδαφος η ιδέα όχι απλά της Κοινής Ευρωπαϊκής Πολιτικής Άμυνας, αλλά και της διαμόρφωσης των όρων τους. Στο επίπεδο της Κοινής Ευρωπαϊκής Πολιτικής Άμυνας η λογική λέει ότι κάθε κομμάτι, κάθε έθνος κράτος έχει τις δικές του ένοπλες δυνάμεις, αλλά όλοι μαζί προσπαθούμε να σχεδιάσουμε μια Κοινή Αμυντική Πολιτική, που να είναι επιτυχημένη ή όχι κ.λπ.

Σε αυτό το επίπεδο, έχουν αναπτυχθεί δυο βασικές ιδέες. Η μια ιδέα είναι η συμπληρωματικότητα, δηλαδή το γεγονός – για να το πω χονδρικά – ότι Ευρωπαϊκή Ένωση και ΝΑΤΟ αλληλοσυμπληρώνονται στις κοινές – ας το ονομάσω έτσι – απειλές. Η δεύτερη ιδέα είναι η ιδέα της αυτονομίας, δηλαδή, πώς η Ευρωπαϊκή Ένωση, μέσα σε αυτό το πλαίσιο – και αυτό στην ουσία προχωρά η Έκθεση Μογκερίνι – μπορεί να λειτουργήσει και αυτόνομα. Θα σας δώσω ένα παράδειγμα, το οποίο δεν είναι μυστικό, καθώς έχει βγει και στις εφημερίδες. Αυτή τη στιγμή, σε επίπεδο Μεσογείου, υπάρχουν δυο μεγάλες επιχειρήσεις, όπου η μία είναι η Επιχείρηση «Sophia», η οποία ελέγχεται από την Ευρωπαϊκή Ένωση και η άλλη είναι η Επιχείρηση «Sea Guardian», που ελέγχεται από το ΝΑΤΟ. Το ζήτημα είναι πώς αυτές οι δυο συνεργάζονται. Εμείς, ως Ελλάδα, λέμε ότι στο επίπεδο της συνεργασίας – και το λέω πολύ ανοιχτά – δεν δεχόμαστε αποκλεισμούς. Αυτό πρέπει να το λάβετε υπόψη σας με την εξής έννοια, ότι η Τουρκία είναι μέλος του ΝΑΤΟ και η Κύπρος είναι μέλος της Ευρωπαϊκής Ένωσης. Συνήθως η Τουρκία βάζει το εξής θέμα: «ναι, όλη η Ευρωπαϊκή Ένωση, αλλά όχι η Κύπρος».

Στο ίδιο επίπεδο – για να μπορείς να το κάνεις αυτό – δηλαδή, συμπληρωματικότητα και αυτονομία, πρέπει να τονίσεις – και αναφέρομαι στα συμπεράσματα της τελευταίας Συνόδου των Υπουργών Άμυνας, στις Βρυξέλλες – τη συμπληρωματικότητα και πολύ περισσότερο, την αυτονομία της αμυντικής βιομηχανίας και κατά κύριο λόγο, την αυτονομία της Ευρωπαϊκής Αμυντικής Βιομηχανίας, ώστε να δίνει και αυτονομία στο άλλο επίπεδο. Αυτή είναι η βασική λογική. Εξαιρώντας τις αναφορές μας, τις πολιτικές ή τις ιδεολογικές, οι οποίες φαντάζομαι ότι θα αναπτυχθούν, όπως το ακούς, ακούγεται λογικό. Όταν πηγαίνεις στην πράξη, βλέπεις το εξής: αυτή τη στιγμή, στην Ευρώπη, έξι μεγάλα κράτη στην ουσία έχουν πραγματικές δυνατότητες σε επίπεδο αμυντικής βιομηχανίας και αυτά είναι η Γερμανία, η Γαλλία, η Ιταλία, η Ισπανία, η Σουηδία και η Μεγάλη Βρετανία. Στην πραγματικότητα, όμως, αν πας πιο βαθιά, βλέπεις ότι τρία κράτη έχουν βιομηχανίες, οι οποίες μπορούν να παράξουν ολοκληρωμένα, γενικά, σε συνεργασία και με Αμερικάνικες εταιρείες, οπλικά συστήματα και αυτά είναι η Γερμανία, η Γαλλία και η Μεγάλη Βρετανία.

Αυτό σου βγάζει το εξής πρόβλημα: πολλές από τις άλλες αμυντικές βιομηχανίες είναι είτε συμπληρωματικές είτε υπεργολάβοι. Άρα σου δημιουργεί το πολιτικό πρόβλημα ότι η αρχική αυτονομία, για την οποία μιλούσα, δεν υπάρχει στην ουσία προς τα κάτω. Αυτά, για να ξέρουμε, σε ποιο πλαίσιο λειτουργούμε. Τι λέμε εμείς τώρα, για να το κλείσω αυτό το κομμάτι.

Λέμε το εξής: αυτού του είδους η πολιτική σε επίπεδο Αμυντικής Βιομηχανίας δεν μπορεί να είναι γενική και αόριστη, αλλά θα πρέπει να συγκεκριμενοποιηθεί με τέτοιο τρόπο, ώστε οι αμυντικές βιομηχανίες των άλλων χωρών να παίζουν ουσιαστικό ρόλο, είτε σε επίπεδο συμπληρωματικότητας είτε σε επίπεδο «leader». Αυτό είναι το πρώτο κομμάτι. Άρα, στα συμπεράσματα περιελήφθηκε – αλλά μένει στο να γίνει πράξη – τι έχει να κάνει με αυτές που μπορούμε να ονομάσουμε «Μικρομεσαίες Αμυντικές Βιομηχανίες». Για να σας δώσω τη διάσταση, ίσως όχι τόσο η ΕΑΒ, αλλά τα ΕΑΣ, για τα οποία θα γίνει μεγάλη κουβέντα, στην ουσία, είναι μια μικρομεσαία αμυντική βιομηχανία, πολύ περισσότερο οι άλλες.

Το δεύτερο είναι μια αλλαγή πάνω στα ζητήματα της έρευνας και της τεχνολογίας, που είναι κεντρικό θέμα, γιατί αυτήν τη στιγμή ένα κεντρικό ζήτημα που αφορά στην Αμυντική Βιομηχανία έχει να κάνει με τον κυβερνοπόλεμο, με τις νέες τεχνολογίες και το πώς αυτές εφαρμόζονται. Σήμερα, όπως γνωρίζετε, έχουμε μια γενικότερη αλλαγή – τα είχε πει και ο κ. Βούρης σε προηγούμενη ενημέρωση – ενώ παλαιότερα ξεκινούσε η παραγωγή, ιδιαίτερα στα ζητήματα νέων τεχνολογιών, από το στρατιωτικό επίπεδο και μετά έμπαινε στο πολιτικό επίπεδο, τώρα έχουμε το ανάποδο, δηλαδή, ξεκινά από το πολιτικό επίπεδο και προχωρά στο στρατιωτικό. Παραδείγματος χάριν, έχω εγώ μια επίσκεψη μιας μεγάλης εταιρείας, που αφορά στο πώς γίνονται οι επικοινωνίες και την ίδια ακριβώς επίσκεψη μπορεί να έχει το Υπουργείο Μεταφορών για ζητήματα που αφορούν στις συγκοινωνίες. Άρα, αυτό είναι το γενικό πλαίσιο πάνω στο οποίο εμείς λειτουργούμε.

Στο δεύτερο Κεφάλαιο, το οποίο θα περάσω γενικά και γρήγορα, έχει να κάνει με το εξής ζήτημα: με ποια πλαίσια και ποια εργαλεία πολιτικής μπορούμε εμείς να λειτουργήσουμε; Ο νόμος που υπάρχει για το επίπεδο των προμηθειών στην Ελλάδα είναι δεδομένος. Είναι ο γνωστός νόμος Βενιζέλου. Στον νόμο υπήρχε ένα έλλειμμα, ότι ενώ προϋπέθετε μια Εθνική Αμυντική Βιομηχανική και Τεχνολογική – το «τεχνολογική» προστέθηκε από εμάς – Στρατηγική, ποτέ αυτή δεν υπήρξε. Προσπάθειες είχαν γίνει, αλλά ποτέ αυτή δεν υπήρξε.

Παρουσιάσαμε σε αυτή την Επιτροπή όλη μας την πρόταση. Εάν δεν κάνω λάθος, δόθηκαν και προτάσεις ή και πάρθηκαν υπόψη παρεμβάσεις των άλλων Κομμάτων.

Ποια είναι η κεντρική της λογική; Η κεντρική της λογική είναι τριπλή. Η Ελληνική Αμυντική Βιομηχανία θα πρέπει, πρώτον, να κοιτάζει πώς μπορεί να συμβάλει στις ανάγκες, που έχουν αυτή τη στιγμή, οι Ένοπλες Δυνάμεις της χώρας. Αυτό σημαίνει πράγματα και θα αναφερθώ μετά σε αυτά. Όμως σας λέω ότι το κεντρικό ζήτημα είναι, πώς προγραμματίζουν οι Ένοπλες Δυνάμεις τις ανάγκες τους; Ποια σχέση μπορούν να έχουν με την Ελληνική Αμυντική Βιομηχανία; Και πώς αυτό μπορεί να γίνει; Γιατί δεν φτιάχνουμε τα πάντα.

Δεύτερον, με βάση αυτό, θα πρέπει να έχει και έναν εξωστρεφή χαρακτήρα. Αυτή τη στιγμή, βρίσκονται εδώ εκπρόσωποι από ιδιωτικές εταιρείες, που είναι στο χώρο της αμυντικής βιομηχανίας, οι οποίοι ξέρουν πολύ καλά ότι υπάρχουν σήμερα στην Ελλάδα ιδιωτικές εταιρείες, οι οποίες δεν έχουν καμία σχέση με τις δικές μας Ένοπλες Δυνάμεις, αλλά με ένοπλες δυνάμεις άλλων χωρών. Τι εννοώ; Παράγουν προϊόντα, για τα οποία ο πελάτης τους μπορεί να είναι ο στρατός της Σουηδίας. Αυτό θα πρέπει, με κάποιον τρόπο, να εξορθολογιστεί. Γιατί να υπάρχει μια τέτοια εταιρεία στην Ελλάδα – που να πηγαίνει στο συγκεκριμένο παράδειγμα, που ανέφερα – και εσύ να πηγαίνεις να αγοράζεις αυτά τα υλικά, από μια άλλη εταιρεία, που είναι στο εξωτερικό; Αυτό θέλω να πω. Αλλά, συγχρόνως, αυτά που φτιάχνονται στην Ελλάδα δεν μπορούν να πωληθούν ως προϊόντα και υπηρεσίες στο εξωτερικό; Βεβαίως, μπορούν. Αυτό τι θέλει; Θέλει κι ένα backup, θέλει και μια ενίσχυση, θέλει και ένα support. Από ποιον θα δοθούν όλα αυτά; Πρώτον και κύριον, από το Ελληνικό Κράτος. Πώς θα ενισχύσει αυτό το εξαγωγικό ενδιαφέρον, που έτσι κι αλλιώς, θα έλεγα, υπάρχει;

Το τρίτο ζήτημα, που αφορά στην βιομηχανική στρατηγική, έχει να κάνει με τα ζητήματα της ιεράρχησης. Συνήθως, όταν γράφουμε ένα κείμενο, είτε αυτό το κείμενο αφορά στην Πάρο είτε αφορά την Ελλάδα, καταλήγουμε στο τέλος ότι – και ας με συγχωρήσουν οι Παριανοί – η Πάρος μπορεί να κάνει τα πάντα. Δηλαδή, να έχει βιομηχανία, να έχει τουρισμό, να έχει αγροτικά προϊόντα και τα λοιπά. Τέλος πάντων, εμείς δεν έχουμε αυτή την αντίληψη. Εμείς έχουμε την αντίληψη ότι πρέπει να ιεραρχήσουμε – και μάλιστα, σε δύο επίπεδα – το τι μπορεί να παράξει η δική μας βιομηχανία. Το ένα επίπεδο είναι πού εμείς είμαστε δυνατοί; Νομίζω ότι όλα αυτά τα έχω γράψει και υπάρχουν στην ΕΑΒΣ και πού μπορούμε να μπούμε, δευτερευόντως, με την έννοια του υποκατασκευαστικού έργου και να αποκτούμε τεχνογνωσία.

Αν κάποιος θέλει να βάλει και ένα τέταρτο ζήτημα – που, στην παρούσα φάση, θα έλεγα ότι γίνεται πρώτο – έχει να κάνει με την ανάπτυξη των νέων τεχνολογιών. Θα ήθελα να με προσέξετε κατά τούτο. Όταν συζητάμε για πακέτο Γιούνκερ και σχέση με την Αμυντική Βιομηχανία, μιλάμε βασικά για νέες τεχνολογίες και για λογισμικό και δεν μιλάμε, γενικά, να φτιάχνουμε το ένα ή το άλλο. Άρα, υπάρχουν μια σειρά από προγράμματα, όπου εμείς μπορούμε να μπούμε leader ή να είμαστε μαζί και με άλλους. Αυτή τη στιγμή, για παράδειγμα, στο Υπουργείο Εθνικής Άμυνας μετέχουμε σε 28 προγράμματα τέτοιου χαρακτήρα.

Το τελευταίο, που θα πρέπει κι αυτό να γίνει πρώτο, είναι το εξής. Εμείς τι έχουμε; Οι δύο σύνδεσμοι έχουν μαζί περίπου 160 ή 170 μέλη. Όμως, οι επιχειρήσεις αμιγώς αμυντικής βιομηχανίας είναι περίπου 30. Εμείς, τώρα, θα πρέπει να δούμε, αν αυτές οι 30 μπορούν να έχουν διττής χρήσης, προϊόντα και υπηρεσίες. Τον τεχνολογικό εξοπλισμό τον έχουν και έχουν και τις δυνατότητες. Μπορούν άραγε οι εταιρείες μας να έχουν αυτή τη δυνατότητα; Αυτό θα μας το δείξει η πραγματικότητα και όχι το τι έχω εγώ στο κεφάλι μου ή ο οποιοσδήποτε άλλος.

Έρχομαι τώρα σε ένα ζήτημα, που πιθανά θα προξενήσει την περισσότερη σύγχυση και το μεγαλύτερο ενδιαφέρον. Αυτή τη στιγμή, στην Ελλάδα, υπάρχουν εταιρείες κρατικές, της αμυντικής βιομηχανίας και εταιρείες ιδιωτικές. Εάν κανείς τις δει, ξέρει από την αρχή ότι έχουν δύο σημαντικές διαφοροποιήσεις. Οι κρατικές εταιρείες είναι υπερχρεωμένες, οι περισσότερες είναι σε κατάσταση μηδενικής ρευστότητας ή είναι σε κατάσταση εκκαθάρισης. Αλλά είναι μεγάλες.

Οι ιδιωτικές εταιρείες είναι σχετικά μικρές – και μιλάω για την παραγωγική τους δυνατότητα – γιατί ορισμένες από αυτές για πολλά χρόνια λειτούργησαν ως ντίλερ μεγάλων εταιριών, αλλά είναι γενικά υγιείς. Κάποιες από αυτές είναι εύρωστες, κάποιες άλλες δεν είναι εύρωστες, αλλά είναι υγιείς. Θα σας αναφέρω το πιο απλό. Δεν χρωστούν στην εφορία.

Εξαίρεση από τις ιδιωτικές εταιρείες και με αμυντικό προσανατολισμό – θα αναφερθώ και πιο ειδικά μετά – είναι τα ναυπηγεία. Όταν λέω ναυπηγεία, εννοώ τα τρία μεγάλα και όχι τα άλλα, όπου είναι ιδιωτικές εταιρείες, υπόκεινται σε συμφωνίες άλλες, είναι καταχρεωμένες άλλες και το τελικό αποτέλεσμα – θα το πω και μετά – είναι τα ελληνικά ναυπηγεία, είτε του Σκαραμαγκά είτε της Ελευσίνας είτε της Σύρου λειτουργούν με δουλειές ή υπό την ευθύνη του Πολεμικού Ναυτικού. Αυτό συμβαίνει.

Ας δούμε τις εταιρίες, πολύ γρήγορα, μία-μία. Βεβαίως, να ξεκινήσω από τα Ελληνικά Αμυντικά Συστήματα. Τα Ελληνικά Αμυντικά Συστήματα είναι μια εταιρεία, η οποία προήλθε από την συνένωση της ΕΒΟ και της ΠΥΡΚΑΛ και είναι μια εταιρεία, που όλα τα προηγούμενα χρόνια, παρήγαγε τεράστια ελλείμματα και τεράστια χρέη. Σε ό,τι αφορά στα χρέη της προς την εφορία, και μόνον, θα σας πω ότι είναι η 8η εταιρία που χρωστάει πανελλαδικά και οι προηγούμενες επτά δεν υπάρχουν. Τι εννοώ; Έχω και τον κατάλογο και εάν θέλετε, μπορώ να σας τον αναγνώσω, ότι οι επτά προηγούμενες έχουν κλείσει, δεν υπάρχουν σαν εταιρείες. Αυτό εννοώ.

Δεν θα ήθελα να μπω στο ζήτημα τι έγινε όλα τα προηγούμενα χρόνια, γιατί εγώ χρησιμοποιώ τα προηγούμενα χρόνια, όχι ως δικαιολογία, αλλά ως γνώση για το τι θα κάνουμε από εδώ και πέρα. Ποια είναι τα βασικά ζητήματα των Ελληνικών Αμυντικών Συστημάτων; Είναι το ζήτημα των εργασιών; Της δουλειάς; Και ναι και όχι. Τα Ελληνικά Αμυντικά Συστήματα έχουν αυτή τη στιγμή ενεργές συμβάσεις που ξεπερνούν τα 105.000.000 ευρώ. Μεγάλο ποσό; Όχι. Μικρό ποσό; Όχι. Έχουν μπροστά τους άλλα περίπου 100.000.000 ευρώ. Σχετικά με αυτό το νούμερο, μπορούν να σας ενημερώσουν καλύτερα ο κ. Βασιλείου και ο κ. Χριστίδης – να σας αναφέρουν τα ακριβή νούμερα – τα οποία έχω και εγώ. Έχουν ένα τεράστιο χρέος στην εφορία και έχουν πλήρη αδυναμία ρευστότητας. Τι πάει να πει «πλήρη αδυναμία ρευστότητας»; Αυτή τη στιγμή δεν έχουν τη δυνατότητα να εκτελέσουν συμβάσεις λόγω αδυναμίας αγοράς πρώτων υλών.

Γνωρίζετε ότι υπόκεινται και είναι ακόμα στη βάση μιας συμφωνίας που είχε γίνει με την Ευρωπαϊκή Ένωση το 2013, που ενεργοποιήθηκε το 2014, για την οποία δόθηκαν 40.000.000 ευρώ. Εάν ο κ. Γεωργιάδης επιμείνει στην ερώτησή του, θα του απαντήσω και πού πήγαν ακριβώς αυτά τα 40.000.000. Το αναφέρω αυτό, γιατί άκουσα ότι σήμερα το πρωί ρωτούσατε, κύριε Γεωργιάδη, γι' αυτό το θέμα. Αυτά τα 40.000.000 εξαντλήθηκαν, δόθηκαν άλλα 5.000.000 τους τελευταίους πέντε μήνες και το τελευταίο δίμηνο η εταιρία είναι – επιτρέψτε μου την λέξη της αγοράς – στεγνή.

Σε όλο αυτό το διάστημα, έγιναν διάφορες προσπάθειες – αν χρειαστεί, θα τις πω – αλλά όλη η βασική λογική τώρα είναι πώς διαμορφώνεται μια χρηματοδοτική δυνατότητα στην εταιρία, ώστε να εκτελέσει τις συμβάσεις, που έχει, για να προχωρήσει ακόμη παραπέρα. Εδώ, έχουμε δει διάφορα πράγματα, πολλές συμπτώσεις, μαζί. Δηλαδή, με το που εξαγγέλλεται ότι στις 24 του μήνα θα γίνει αυτή η συνεδρίαση, αρχίζουν κάποιες κινητοποιήσεις. Καταρχήν, να ξεκαθαρίσουμε το εξής, το δικαίωμα του εργαζόμενου στον μισθό του είναι ιερό και η κινητοποίηση στη βάση αυτού του δικαιώματος είναι κι αυτή ιερή, όπως είναι και ιερή η υποχρέωση της Πολιτείας να προσπαθεί και να κάνει τα πάντα, ώστε να του το παρέχει. Αυτό είναι το ζήτημα. Όμως, δεν λέω, από την άλλη μεριά, ότι η αμυντική βιομηχανία υπάρχει για τους μισθούς. Αντίθετα, όλοι συμφωνούμε ότι είναι διαφορετικό το μείγμα.

Μέσα από μια ολόκληρη διαδικασία εκταμιεύθηκε ένα ποσό 790.000 ευρώ από το Υπουργείο Ναυτιλίας, από το Λιμενικό, δηλαδή, από ένα συνολικό χρέος 3.000.000 ευρώ, που θα πήγαινε στην εταιρεία. Δεν έλυνε το πρόβλημα, αλλά δημιουργούσε μια πολύ μικρή ανάσα στους δύο μήνες που χρωστάμε στους εργαζόμενους – λέω «χρωστάμε» με την έννοια ότι εγώ νιώθω ότι είναι και δικό μου ζήτημα – θα ήταν τα 2/3 ενός μισθού, ώσπου να ολοκληρωθεί η διαδικασία πώλησης του οικοπέδου της Ελευσίνας, αξίας 23.000.000 ευρώ, με προκαταβολή περίπου 12.000.000, που θα δημιουργούσε μια νέα δυνατότητα. Και βεβαίως αυτό δεν φτάνει. Χρειάζονται δυο ακόμη ενέργειες, η μια αφορά στην κεφαλαιοποίηση των χρεών και η δεύτερη, τη δυνατότητα να έχει η εταιρεία φορολογική και ασφαλιστική ενημερότητα.

Η Γενική Συνέλευση της εταιρίας στις 30/6 έχει πάρει την απόφαση για την κεφαλαιοποίηση των χρεών, είμαστε στην αναμονή και στην υπόσχεση του Υπουργείου Οικονομικών ότι θα βγει η αντίστοιχη Υπουργική Απόφαση. Αυτή η κεφαλαιοποίηση προβλέπεται στην προηγούμενη συμφωνία. Το παράδοξο είναι ότι σε γνώση δική μας ήρθε την Τρίτη 22 του μήνα, το απόγευμα – απ’ ότι είχα μάθει άρχισε αυτή η διαδικασία να ενεργοποιείται την Παρασκευή 18 του μηνός – και ενώ είμασταν σε πλήρη συνεννόηση με το Κέντρο Ελέγχου Μεγάλων Επιχειρήσεων, το Κέντρο Ελέγχου Μεγάλων Επιχειρήσεων πήγε και δέσμευσε όλους τους λογαριασμούς της εταιρίας. Πρακτικά αυτό σημαίνει ότι αυτή τη στιγμή υπάρχουν 790.000 ευρώ σε ένα λογαριασμό της εταιρίας και η εταιρεία δεν μπορεί να τα πάρει.

Τέλος πάντων, αυτό με μια έννοια θεωρώ ότι πρόκειται να λυθεί και με τις ενέργειες που έκανε το Δ.Σ. και με τις ενέργειες που κάναμε, σαν Υπουργείο, ώστε στις επόμενες λίγες ημέρες, δύο - τρεις ημέρες, να γίνουν οι ίδιες οι διαδικασίες – φαντάζομαι ότι το Δ.Σ. έκανε και την ανακοπή – αλλά αυτό, όπως καταλαβαίνετε, είναι μια ένεση. Μια δεύτερη ένεση θα είναι τα 23.000.000, πάλι δεν λύνει όμως το πρόβλημα. Μια τρίτη ένεση θα είναι η νομοθετική πρωτοβουλία και η κεφαλαιοποίηση των χρεών, πάλι, όμως, δεν λύνεται το πρόβλημα.

Χρειάζεται μια ισχυρή βάση και ένα πρόγραμμα. Σε αυτή την λογική, στο ΚΗΣΥΠ εισήχθη μετά από μια δίμηνη διαβούλευση με την εταιρία, το business plan της εταιρίας για τα επόμενα χρόνια. Αυτό το business plan προβλέπει την ενίσχυση της εταιρείας με ένα ποσό πλέον αυτών, που σας είπα, 40 εκατομμυρίων. Αυτά τα 40.000.000 δεν θα πάνε στην εταιρία, για να χαλαστούν, να περάσουν δύο ή τρία χρόνια και μετά κάποιος, στη δική μου θέση, να λέει στους τότε Βουλευτές τα ίδια πράγματα, γιατί, αυτό είναι το κεντρικό πρόβλημα – που διακατέχει και το ελληνικό Δημόσιο πέραν των άλλων – αλλά αυτά τα 40.000.000 να παρθούν και να επιστραφούν, με όποιο τρόπο. Αυτή τη στιγμή είμαστε στη διαβούλευση αυτού του τρόπου, γιατί οι δυνατότητες που έχουμε είναι μεγάλες, παρά το γεγονός ότι έχουμε πεπαλαιωμένες γραμμές παραγωγής ή αν θέλετε, γραμμές παραγωγής για πυρομαχικά και οπλικά συστήματα που έχουν ακόμη ζήτηση. Αυτό έχει σημασία.

Το τρίτο ζήτημα είναι να λύσουμε μια αδικία, την λύνουμε τώρα, που γίνεται εις βάρος των κρατικών αμυντικών βιομηχανιών. Δηλαδή, εάν έρθει μια ξένη εταιρεία και αναλάβει ένα έργο στην Ελλάδα, οι ρήτρες δεν υπερβαίνουν το 6% για κακή εκτέλεση, αντίθετα στα ΕΑΣ και στην ΕΑΒ οι ρήτρες φτάνουν το 120%. Όπως καταλαβαίνετε, μια πολύ γρήγορη ή μία τυχαία ή μια οποιαδήποτε αιτία, για παράδειγμα, τα capitals controls, οδηγούν σε καθυστερήσεις, οδηγούν σε ρήτρες, που στην μία περίπτωση είναι 6%, στην άλλη περίπτωση είναι 120%. Οπότε αυτό είναι ένα θέμα, που θα πρέπει να λυθεί. Αυτό που θα έρθει στο επόμενο χρονικό διάστημα στη Βουλή ή θα γίνει με Πράξη Νομοθετικού Περιεχομένου θα είναι να δοθεί στα ΕΑΣ φορολογική και ασφαλιστική ενημέρωση δυο τύπων. Ο ένας τύπος δεν αφορά στα 790.000 – δεν χρειάζεται γι' αυτό – αλλά θα αφορά στο γεγονός ότι μπορεί να παίρνει χρήματα από παραγγελίες. Αυτή τη στιγμή, υπάρχει παραγγελία και αναφέρω μόνο μια, των OTO MELARA, όπου τα χρήματα είναι στο Ταμείο Παρακαταθηκών και Δανείων και δεν μπορεί να ξεκινήσει το πρόγραμμα. Ο δεύτερος τύπος είναι για να παίρνει χρήματα από την πώληση των ακίνητων. Υπάρχουν τα ακίνητα και υπάρχει και κάποια ακίνητη περιουσία των ΕΑΣ, τα οποία δεν τα χρειάζεται.

Το δεύτερο κομμάτι αφορά στην ΕΑΒ, όπου είναι μια πολύ δυναμική εταιρεία. Κι αυτή χρωστάει. Είναι η 9η σε χρέη προς το Δημόσιο. Το θετικό, όμως, ζήτημα με την ΕΑΒ είναι ότι δεν είναι εταιρεία που χρειάζεται εμπορικό τμήμα, δηλαδή οι δουλειές έρχονται, δεν τις αναζητάει κανείς. Αυτό είναι το ζήτημα. Όμως, το δεύτερο πρόβλημα με την ΕΑΒ είναι ότι έχει τόσο πολλή δουλειά, όπου δεν μπορεί να την βγάλει. Πήραμε ορισμένες νομοθετικές πρωτοβουλίες, γιατί είναι ζήτημα και προσωπικού και δυνατοτήτων. Θα θυμάστε ότι ψηφίσαμε στη Βουλή, ειδικά για την ΕΑΒ, ότι μπορούν να υπογράφονται και πεντάχρονες συμβάσεις, παίρνοντας υπόψη το μνημονιακό περιβάλλον, μέσα στο οποίο λειτουργούμε, ακριβώς, για να αρχίσουμε – και έχουμε αρχίσει – αυτή τη λύση.

Υπάρχουν και άλλα ζητήματα, που πρέπει να λυθούν. Θα πρέπει να ξέρετε ότι για κάθε τιμολόγιο της ΕΑΒ, η εφορία παρακρατεί το 20% για τα παλαιά χρέη. Όπως καταλαβαίνετε, για κάθε δουλειά με 20% παρακράτηση είσαι μέσα. Δεν υπάρχει δουλειά αυτή τη στιγμή που θα σου προσδώσει κέρδος, για να είσαι ανταγωνιστικός, για να φτάσεις σε αυτό το επίπεδο. Άρα, η ΕΑΒ μπορεί να προχωράει με μια αναδιάταξη, με μια ανασυγκρότηση, η οποία έχει γίνει, για να έχει ένα μεγάλο μέλλον. Άλλωστε, όταν λέμε στα ΕΑΣ ότι έχουμε δουλειές των 105.000.000 ευρώ, μόνο για τα P-3 Orion, η δουλειά της ΕΑΒ είναι γύρω στα 70.000.000 ευρώ. Μόνο γι' αυτήν και πάει λέγοντας. Εκτός από τα ΕΑΣ, υπάρχουν και τα πολιτικά ΕΑΣ. Δεν θα κάνω τώρα κριτική στο τι έγινε με εκείνη τη συμφωνία. Τα πολιτικά ΕΑΣ έχουν δύο εταιρείες από κάτω, η μια εταιρία είναι η Μεταλλοβιομηχανική Ηπείρου και η άλλη είναι η Ηλεκτρομηχανική Κύμης και από κει και πέρα, δεν έχουν τίποτα άλλο, στην ουσία.

Η Ηλεκτρομηχανική Κύμης έχει να δουλέψει, εάν δεν κάνω λάθος, από το 2006. Από το 2006 και μετά δεν έχει δουλέψει αυτή η εταιρία και στη συμφωνία αναφερόταν ότι θα πρέπει να μπει σε εκκαθάριση. Αυτό που κάνουμε αυτή τη στιγμή είναι να βάλουμε την εταιρία σε εκκαθάριση.

Σε εκκαθάριση πρέπει να μπουν και τα πολιτικά ΕΑΣ και η Μεταλλοβιομηχανική Ηπείρου. Αντικειμενικά, για να προχωρήσει η συμφωνία, προχωράς σε αυτό. Υπάρχει, όμως, μια διαφορά όσον αφορά στην Μεταλλοβιομηχανική Ηπείρου, το γεγονός ότι η εταιρεία με μια πολύ μεγάλη προσπάθεια φέτος, κατά πάσα πιθανότητα, από τον κύκλο εργασιών της, θα παρουσιάσει κέρδη. Χωρίς κάποια τρομακτική προσπάθεια θα μπορούσε να παρουσιάσει και περισσότερα, αλλά, σίγουρα είναι «ίσα βάρκα - ίσα νερά» και με τους εργαζόμενους κάπως πρέπει να λυθεί.

Υπάρχουν ακόμα δύο εταιρείες, που θα αναφερθώ. Η μια είναι τα Ναυπηγεία. Αυτή τη στιγμή, τα «ΕΛΛΗΝΙΚΑ ΝΑΥΠΗΓΕΙΑ Α.Ε», ολοκληρώνουν το πρόγραμμα των υποβρυχίων και των συνοδών πλοίων. Ξέρετε, γιατί το ψηφίσαμε στη Βουλή, ότι αυτό πάει να ολοκληρωθεί μέχρι το τέλος Ιουνίου. Τα Ναυπηγεία της Ελευσίνας θα παραδώσουν τις δύο πυραυλακάτους του Πολεμικού Ναυτικού. Το δε Ναυπηγείο της Σύρου, το Νεώριο, έχει αναλάβει την επισκευή δεξαμενών του Πολεμικού Ναυτικού και ήδη έχουν το πρώτο. Όμως, δεν μπορούν να πάνε έτσι τα Ναυπηγεία. Δηλαδή δεν μπορεί ο μοναδικός πελάτης και «διαχειριστής» των Ναυπηγείων να είναι το Πολεμικό Ναυτικό.

Άρα, η πρόταση η δική μας – του Υπουργείου Εθνικής Άμυνας – είναι ότι πρέπει να φτιαχτεί μια ειδική Γραμματεία Ναυπηγικής Βιομηχανίας και μέσα από αυτή τη διαδικασία, σε επίπεδο πολιτικής, αλλά και συγκεκριμένης δράσης, να ανοίξουν τα Ναυπηγεία όλα – υπάρχει βέβαια το ιδιοκτησιακό πρόβλημα – προς όλες τις αγορές και να λύσουμε το πρόβλημα της στρατιωτικής συμφωνίας για τα Ναυπηγεία του Σκαραμαγκά, γιατί θα έλεγε κανένας ότι είναι κουτό και επιχειρησιακά και οικονομικά τη στιγμή που τα ναυπηγεία σε όλη την Ευρώπη ανθούν, που υπάρχει ένα νέο πρόγραμμα για την ακτοπλοΐα, τα Ελληνικά Ναυπηγεία να μην έχουν πάρει ακόμα το δικό τους μερίδιο.

Υπάρχει το ζήτημα της ΕΛΒΟ, που είναι εδώ και χρόνια σε ειδική εκκαθάριση. Βεβαίως, με εξαίρεση τα ΕΑΣ, όλα τα άλλα ανήκουν και εποπτεύονται από το Υπουργείο Οικονομικών, αλλά, λόγω της άμεσης σχέσης με το Υπουργείο Εθνικής Άμυνας, η ΕΛΒΟ έχει μπει στην τελευταία φάση της ειδικής εκκαθάρισης. Θα βγει σε λίγο ο διαγωνισμός και θα εκδηλωθούν οι προθέσεις, αλλά μπορώ να σας ενημερώσω – από αυτούς που έχουν εκδηλωθεί ως τώρα – ότι υπάρχει ενδιαφέρον από μια γερμανική εταιρεία, από έναν Έλληνα επενδυτή και μια Ισραηλινή εταιρεία. Δείχνουν και ένα ιδιαίτερο ενδιαφέρον για τη συμμετοχή του Ελληνικού Δημοσίου και ειδικά του Υπουργείου Εθνικής Άμυνας στο μετοχικό κεφάλαιο. Αυτό μας συμβαίνει, γιατί υπάρχουν από τα παλιά off-set, τα οποία έζησαν ένα μεγάλο κομμάτι της ιδιωτικής βιομηχανίας και όχι μόνο της αμυντικής, υπάρχει περιουσιακό στοιχείο πολύ σημαντικό στην ΕΛΒΟ του Υπουργείου Εθνικής Άμυνας, και αυτό μπορούμε να το βάλουμε μπροστά.

Εγώ θεωρώ ότι αντί σαν Πολιτεία να κάνουμε μια διάκριση, η οποία θα λέει «κρατική βιομηχανία», «ιδιωτικές βιομηχανίες», «ανταγωνισμός μεταξύ τους», γιατί δεν μπορούμε να βρούμε ένα πλαίσιο συνεταιρισμού, που στο ειδικό να υπάρχουν κοινοπρακτικές δραστηριότητες; Αυτό που δεν μπορεί να κάνει η ΕΑΒ σε μια συνεργασία με τον Χ, να το προσπερνάει και με αυτή την έννοια να λύνει θέματα και ο άλλος να αναλαμβάνει και τον κίνδυνο – γιατί ως τώρα ο κίνδυνος αναλαμβανόταν ως εξής, έπαιρνε η ΕΑΒ εργολαβικούς και αυτός που τους έφερνε δεν είχε κανένα κίνδυνο, μόνο κέρδος είχε – γιατί να μην γίνει αυτό και να αρχίσουν να συνενώνονται οι δυνάμεις, κρατώντας ο καθένας την αυτονομία του; Θα δώσω ένα παράδειγμα με την PATRIA της Φιλανδίας. Η PATRIA ήταν και είναι μια ομπρέλα στην αμυντική βιομηχανία και βεβαίως, η φιλανδική αμυντική βιομηχανία είναι αρκετά αναπτυγμένη.

Το δεύτερο θέμα, το οποίο πρέπει να επιλύσουμε και νομοθετικά και δεν έχει σημασία, αν είναι στις αρμοδιότητές μου ή όχι – το λέω εν πλήρη γνώσει του τι λέω – είναι τι θα κάνουμε με το νόμο περί προμηθειών στις Ένοπλες Δυνάμεις και με το άρθρο 346 της Συνθήκης της Λισαβόνας. Αυτό είναι ένα κεντρικό ζήτημα, γιατί αυτό το άρθρο και με τον αντίστοιχο νόμο, τον χρησιμοποιούν πολλάκις τα μεγάλα κράτη, όπως η Γερμανία, και κάνουν απευθείας αναθέσεις στις δικές τους εταιρείες, μη χρησιμοποιώντας διαγωνιστικές διαδικασίες που τους αφορούν. Ο φόβος τους είναι φανερός. Δεν προέρχεται από την ΕΑΒ ή τα ΕΑΣ ότι θα πάνε να πάρουν μέρος, μιλάμε για εταιρείες παγκοσμίου επιπέδου. Και βέβαια, το άρθρο 346 βάζει θέμα εθνικής ασφάλειας κλπ.

Αυτό που χρειάζεται είναι διαμόρφωση του άρθρου του δικού μας νόμου προμηθειών και να αξιοποιήσουμε εκεί, που χρειάζεται. Ήδη, το κάναμε σε ένα πρόγραμμα του Πολεμικού Ναυτικού και είχε επιτυχία. Τα λεφτά είναι λίγα σε σχέση με το παρελθόν. Τα ζητήματα των εξοπλιστικών τα επόμενα χρόνια στις Ένοπλες Δυνάμεις δεν υπερβαίνουν το ποσό των 500.000.000 για συντήρηση, παραγωγή, αγορές κλπ. Αν όμως αξιοποιηθούν σωστά, δημιουργείς μια βάση στην αμυντική βιομηχανία, προσθέτεις σε πράγματα για να προχωρήσουν και να έχουν κι ένα εξαγωγικό χαρακτήρα και λύνεις κι ένα τελευταίο ζήτημα. Στο γύρω κόσμο, η Ελλάδα είναι μια σταθερά. Έχει μια τεχνολογική δυνατότητα, δυνατότητα προσωπικού και πάει λέγοντας. Και εμείς πρέπει να περιφρουρήσουμε, για να μην φύγουν οι επιστήμονές μας, γιατί το πρόβλημα στην ΕΑΒ δεν είναι ο κόσμος, είναι το επίπεδο της ποιότητας του κόσμου. Άρα, σε ένα επίπεδο και από βιομηχανική άποψη η Ελλάδα μπορεί να γίνει κέντρο, είτε αναβάθμισης είτε επεξεργασιών είτε συντήρησης οπλικών συστημάτων και άλλων χωρών, που θα θέλανε να έχουν σχέση με μάς.

Κλείνω με το εξής, σε κάθε περίπτωση, το δικαίωμα του εργαζόμενου να ζει, να έχει μισθό, κλπ, είναι ιερό και απαραβίαστο. Με αυτή την έννοια και στο νόμο περί κινητικότητας δίνουμε μια δυνατότητα. Όσον αφορά στην Ηλεκτρομηχανική Κύμη, η οποία είναι μια εταιρεία, που ζήτησα από το Γενικό Επιτελείο Στρατού να κάνει μια ανάλυση και να μου πουν, αν θα μπορούσε να γίνει στρατιωτικό εργοστάσιο, η απάντηση, μετά από τρίμηνη μελέτη, ήταν ότι θα ήταν περισσότερο κοστοβόρο, δηλαδή, θα μας μείωνε τον προϋπολογισμό αντί να μας δώσει κάποιες δυνατότητες. Όλοι οι άλλοι εργαζόμενοι πρέπει να παραμείνουν στις δουλειές τους. Με αυτή την έννοια, να μην ζητήσουν μετάταξη, εκτός αν υπάρχει κάποια πολύ ειδική περίπτωση και να ενισχύσουν την προσπάθεια που κάνουμε στην αμυντική βιομηχανία. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Κυρίες και κύριοι συνάδελφοι, να συμφωνήσουμε ως προς τη διαδικασία. Θα μιλήσουν οι εκπρόσωποι των κομμάτων με τη σειρά της δύναμής τους στη Βουλή για 10 λεπτά. Φαντάζομαι ότι μετά από μια τέτοια λεπτομερή ενημέρωση από τον κ. Υπουργό, θα υπάρξουν ερωτήσεις. Η πρόταση είναι να τις απαντήσει ο Υπουργός στο τέλος, δηλαδή, να μην έχουμε συνεχώς μια διακοπή της συζήτησης, εκτός αν υπάρξει κάτι εξαιρετικά επείγον. Με αυτήν την έννοια, ξεκινάμε τώρα με τους εκπροσώπους των κομμάτων. Τον λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ: Απ’ όσο έχω καταλάβει, από αυτά που έχουμε διαβάσει, αλλά και από αυτά που ανέλυσε ο κ. Υπουργός, έχουμε μια προϊστορία που είναι καταστροφική. Λέμε ότι δεν εξετάζουμε, αλλά τουλάχιστον, ας αποκομίσουμε γνώση, γιατί φτάσαμε σε αυτήν την καταστροφή. Αυτό που μας μένει είναι να προσδιορίσουμε τι είδους βιομηχανία προσδοκά η χώρα και πώς καλύτερα θα εξυπηρετήσει το δημόσιο συμφέρον και τον Ελληνικό Στρατό.

Σίγουρα, η ανάλυση αυτών των πραγμάτων πρέπει να μας δώσει νούμερα, δηλαδή, πρέπει να ξέρουμε για τις βιομηχανίες, που ανέφερε ο Υπουργός, ποιο είναι το δυναμικό τους σε προσωπικό, ποια είναι η αξία των μηχανημάτων που έχουν, τι χρειάζεται για να εκσυγχρονιστεί το κάθε εργοστάσιο σε μηχανολογικό εξοπλισμό, αν έχουμε όλες τις ειδικότητες, αν οι επιστήμονες που είναι σε αυτές τις βιομηχανίες επαρκούν ή πρέπει να προσλάβουμε και άλλους, τι είδους συνεργασίες με τις ιδιωτικές εταιρείες μπορούν να υπάρξουν και να είναι ξεκάθαρο αυτό – δηλαδή, αν το Ελληνικό Δημόσιο θα κρατάει την πλειοψηφία των βιομηχανιών αυτών και τα ποσοστά που θα υπάρχουν στις συμπράξεις ιδιωτικού και δημόσιου τομέα να τα γνωρίζουμε – και ποιο είναι το business plan σε βάθος χρόνου, τι προβλέπει να εισπράξει ως έσοδα και ποια από αυτά θα είναι κέρδη, δηλαδή, πόσο βιώσιμο θα είναι αυτό το business plan. Να έχουμε μια ανάλυση αυτού του πράγματος.

Επίσης, επειδή παρακολουθώ και την Επιτροπή Εξοπλιστικών Προγραμμάτων, όντως, τα χρήματα είναι περιορισμένα και φαντάζομαι ότι θα βαίνουν περιορισμένα – κατά την άποψή μου σωστά, αλλά μπορεί να διαφωνήσετε – με αυτά τα χρήματα πρέπει να κρατήσουμε ζωντανές συγκεκριμένες επιχειρήσεις. Πρέπει να δούμε, όμως, πολύ μετρημένα – γιατί τα προηγούμενα χρόνια δεν έγινε αυτό το πράγμα – πώς αυτές τις επιχειρήσεις θα τις κρατήσουμε και όχι να είναι το Ελληνικό Δημόσιο απλώς ένας αιμοδότης αυτών των επιχειρήσεων, αλλά γιατί αυτές οι επιχειρήσεις μπορούν να παράγουν κέρδος και να είναι βιώσιμες.

Προτείνω να υπάρξει μια δεύτερη κλειστή συνεδρίαση της Επιτροπής, όπου θα δούμε αριθμούς και προγράμματα και ένα σχέδιο που θα εκτυλιχθεί από το Υπουργείο Εθνικής Άμυνας και να κάνουμε και μια συζήτηση και να συμφωνήσουμε ή να διαφωνήσουμε για το αν αυτό το σχέδιο είναι εφικτό και πραγματοποιήσιμο και θα μας αφήσει στο επόμενο μέλλον να ελπίζουμε ότι αυτή η καταστροφή μπορεί να αναστραφεί και να προχωρήσουμε σε κάτι, που θα είναι επικερδές και για τους ανθρώπους που εργάζονται εκεί, αλλά και για το Ελληνικό Δημόσιο.

Θέλω να πιστεύω ότι η ελληνική βιομηχανία είχε και έχει τα φόντα να το κάνει αυτό το πράγμα και το έχει δείξει και στο παρελθόν. Ιδίως, στο κομμάτι των ναυπηγείων, ίσως να χρειαζόταν και περισσότερη κουβέντα για το τι δυνατότητες έχει το Ελληνικό Δημόσιο και πόσο είναι ελεύθερο από τις συμφωνίες και τους περιορισμούς που θέτει η Ευρωπαϊκή Ένωση, να επεκταθεί και σε άλλα πράγματα και πόσο ικανό είναι να επεκταθεί, δηλαδή και σε άλλα, πέρα από το να κατασκευάζει ή να συντηρεί πλοία του Πολεμικού Ναυτικού. Δεν έχω να προσθέσω κάτι άλλο. Προφανώς, από τις ερωτήσεις που θα έχουμε θέσει και τις απαντήσεις που θα δοθούν, θα προκύψουν και άλλα ερωτήματα, οπότε μπορούμε να συνεχίσουμε την κουβέντα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θέλω να καλωσορίσω και να συγχαρώ τον κ. Γεωργιάδη για τη νέα του θέση. Νομίζω ότι είναι η πρώτη φορά που έρχεστε στην Επιτροπή και υπάρχει γενικά ένα καλό κλίμα και με τους προηγούμενους εκπροσώπους της Νέας Δημοκρατίας, το οποίο ελπίζω να συνεχιστεί και τώρα. Έχετε τον λόγο.

ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ: Κύριε Υπουργέ, θα είμαι παρά πολύ συγκεκριμένος. Πρέπει να πω ότι σας θαυμάζω. Εγώ αν ήμουν Υπουργός και είχε συμβεί αυτό, που συνέβη σε εσάς χθες, με τα ΕΑΣ, δεν ξέρω, αν θα μπορούσα να έρθω με τόση ψυχραιμία στην Επιτροπή και να μιλήσω επί 30 λεπτά, εκ των οποίων περίπου τα 20, θα μου επιτρέψετε να πω ότι ήταν «σάλτσες» και το λέω με την εξής έννοια. Εδώ είμαστε Βουλή. Ας κάνουμε μια ωραία ομιλία. Μας είπατε κάποιες ωραίες γενικές διακηρύξεις για την τεχνολογία, για το τι πρέπει και τι μπορούμε να κάνουμε και τι κάνουν άλλες χώρες. Εντάξει, όλοι έχουμε παρόμοιες εισηγήσεις μπροστά μας. Εγώ είμαι τομεάρχης 4 μέρες και έχω δει 50 τέτοιες.

Εδώ, όμως, δεν ήρθαμε, για να κάνουμε αυτήν τη δουλειά. Εδώ είμαστε, για να δούμε στα αλήθεια, πρώτον, θέλουμε να έχουμε αμυντική βιομηχανία; Συμφωνούμε, φαντάζομαι, ότι θέλουμε. Ωραία, αφού θέλουμε να έχουμε, μπορούμε να την καταστήσουμε βιώσιμη για να την έχουμε στα αλήθεια και τι πρέπει να κάνουμε για να την καταστήσουμε βιώσιμη; Από όσα είπατε, το μόνο που ίσως είχε μια σχετική αξία είναι η σύμπραξη δημόσιου και ιδιωτικού τομέα που είπατε στο τέλος, την οποία τη χαιρετίζουμε, αναμφίβολα.

Εγώ είμαι από αυτούς που υποστηρίζουν ότι η βίαιη ωρίμανση της κοινωνίας και του ΣΥ.ΡΙΖ.Α., από τη στιγμή που γίνατε Κυβέρνηση και μετά, είναι πολύ ευπρόσδεκτη για τη συνέχεια της ελληνικής ιστορίας. Καταλαβαίνετε ότι αν ήμασταν στην προηγούμενη σύνθεση της Βουλής και έλεγε η Νέα Δημοκρατία για σύνδεση δημοσίου και ιδιωτικού τομέα στην αμυντική βιομηχανία, θα ήταν ο ΣΥ.ΡΙΖ.Α. πρώτος που θα φώναζε από κάτω. Το ότι τώρα ο Υπουργός του ΣΥ.ΡΙΖ.Α. τα λέει είναι πολύ ευχάριστο, αλλά – και εδώ συμφωνώ με τον κ. Καραγιαννίδη – το είπατε γενικά. Είστε Υπουργός. Μας λέτε και εισηγείστε στην Επιτροπή μας ότι πιστεύετε ότι πρέπει να προχωρήσουμε σε ένα μοντέλο συμπράξεως δημόσιου και ιδιωτικού τομέα. Θέλουμε συγκεκριμένο πλάνο για ποια σύμπραξη, με ποιον τρόπο, πώς θέλετε να την κάνετε, για να δούμε, αν η Νέα Δημοκρατία θέλει να σας υποστηρίξει. Μην έχετε αμφιβολία ότι η Νέα Δημοκρατία, ως παράταξη εθνικής ευθύνης, δεν έχει καμία αντίρρηση να στηρίξει. Εμείς δεν έχουμε έχθρα για εσάς. Βεβαίως και θα στηρίξουμε την Κυβέρνηση, αν έχει να παρουσιάσει ένα βιώσιμο πλάνο.

Μας παρουσιάσατε σήμερα κάποιο τέτοιο βιώσιμο πλάνο, για να μπορούμε να σας πούμε, αν στηρίζουμε ή όχι; Ήταν μια γενική έκθεση ιδεών. Δεν θέλουμε να ξαναζήσουμε και στην αμυντική βιομηχανία αυτό που ζήσαμε με τη στράτευση στα 18. Μαζί ήμασταν στην αίθουσα, με 50 Στρατηγούς, Ναυάρχους και Πτεράρχους, που ο κ. Υπουργός ζήτησε την πολιτική στήριξη του Προέδρου της Αξιωματικής Αντιπολιτεύσεως, για να φέρει νομοθετική πρωτοβουλία για την υποχρεωτική θητεία στα 18, και σε 24 ώρες, μετά τις φωνές από το εσωτερικό του ΣΥ.ΡΙΖ.Α., ένας - ένας τα γυρνούσατε. Αναρωτιέμαι, οι Στρατηγοί, οι Πτέραρχοι και οι Ναύαρχοι, που ήταν μπροστά, τι εντύπωση αποκομίζουν για την πολιτική ηγεσία του Υπουργείου Άμυνας, που άλλα λέει την Τρίτη και άλλα λέει την Τετάρτη, αλλά το προσπερνάω.

Επαναλαμβάνω ότι, επειδή το καθήκον της ηγεσίας της χώρας σε τέτοια σοβαρά θέματα είναι, όταν λαμβάνονται αποφάσεις, να τις στηρίζουμε, αν μας φέρετε βιώσιμο πλάνο, είμαστε εδώ, γιατί θέλουμε να υπάρχει αμυντική βιομηχανία και πιστεύουμε, φυσικά – για να μην φανεί ότι εξαιρώ και τις δικές μας ευθύνες του παρελθόντος – ότι είναι δείγμα μεγάλης αποτυχίας της χώρας μας να έχει τόσο υψηλές αμυντικές δαπάνες – από τις υψηλότερες στον κόσμο – και να μην έχουμε καταφέρει αυτό να το μεταφράσουμε σε μια ακμαία αμυντική βιομηχανία, όπως, για παράδειγμα, η Τουρκία. Πράγματι, αυτό είναι μια αποτυχία μας και είμαστε εδώ, για να τη διορθώσουμε.

Ας πάμε, όμως και στα συγκεκριμένα, κύριε Υπουργέ, για να μη μιλάμε γενικά. Στη συνάντησή μας την περασμένη εβδομάδα ρωτήσαμε και ο κ. Λοβέρδος και εγώ, τι θα γίνει με τα ΕΑΣ. Από ό,τι κατάλαβα, η προσωπική σας δέσμευση είναι ότι δεν υπήρχε περίπτωση να υπάρχει αυτή η δέσμευση των χρημάτων. Αυτό που δεν υπήρχε περίπτωση, όμως, να γίνει, συνέβη. Συγνώμη, δεν μας είπατε, γιατί συνέβη. Ακούστε τι ωραία που το είπατε, «λίγο πριν την Επιτροπή συνέβησαν κάποια περίεργα γεγονότα». Δηλαδή, συγνώμη, η δέσμευση των χρημάτων από τις φορολογικές αρχές, που εσείς εποπτεύετε, ως Κυβέρνηση, εντάσσεται σε κάποιο σχέδιο συνωμοσίας, για να σας εκθέσει ενώπιον της σημερινής Επιτροπής; Εσείς το είπατε. Παίρνω τη δική σας φράση.

Εάν, πράγματι, στο Κράτος μας υπάρχουν δυνάμεις που αντιπολιτεύονται την Κυβέρνησή σας με έναν τρόπο συνωμοσιολογικό, για να σας μπλοκάρουν την Επιτροπή, αυτό είναι εξαιρετικά σοβαρό θέμα, σοβαρότερο από αυτό, που συζητάμε. Εάν δεν υπάρχουν, γιατί το είπατε;

 Επί της ουσίας, όμως, τι συνέβη. Επί της ουσίας συνέβη ότι η εφορία μπλόκαρε τα χρήματα, που είχατε βρει, με τον τρόπο που είπατε για τους εργαζόμενους και η Κυβέρνησή σας δεν πρόλαβε το σχετικό γεγονός, ποιος ξέρει γιατί; Γιατί ο ένας Υπουργός δεν μιλάει με τον άλλον; Γιατί οι υπηρεσίες σας δεν υπογράψανε τις σχετικές υπουργικές αποφάσεις, που ήταν απαραίτητες; Πρέπει να μας εξηγήσετε, συγκεκριμένα, τι έγινε. Γιατί αυτό δημιουργεί για την εταιρία μια πολύ άσχημη εικόνα, ξέρετε. Και μια εταιρεία που έχει εξωστρεφή χαρακτήρα και διεκδικεί διεθνείς διαγωνισμούς και την βλέπουν οι άλλες εταιρείες στο εξωτερικό, το να παρουσιάζει αυτή την άσχημη εικόνα, είναι μια επιπλέον ζημιά στην ιστορία της και με όλο το αμαρτωλό παρελθόν που φέρει.

Πάμε στα συγκεκριμένα, λοιπόν, τώρα. Είχε φτιαχτεί ένα σχέδιο αναδιάρθρωσης της εταιρίας. Παραλάβατε μια εταιρεία με ψηφισμένο νόμο και σχέδιο αναδιάρθρωσης και με 40.000.000 ταμείο. Είπατε πριν εσείς, «δεν έχει νόημα να πουλήσουμε ένα ακίνητο, να πάρουμε 40 εκατ. και μετά από τρία χρόνια να είναι εδώ κάποιος επόμενος Υπουργός και να λέει τα ίδια». Παίρνω ακριβώς τη φράση της δικής σας ομιλίας. Αυτό που είπατε, αυτό κάνατε. Ήρθατε μετά από τρία χρόνια, εσείς είσαστε αυτός ο Υπουργός, που ήρθε μετά από τρία χρόνια, που είχε πάρει τα 40 εκατ. πριν από τρία χρόνια και μας λέτε τα ίδια, μετά από τρία χρόνια. Θα μας πείτε αυτά τα τρία χρόνια τι έγινε; Γιατί σταματήσατε το σχέδιο αναδιάρθρωσης;

Και πάμε και στα ερωτήματα. Ο κ. Χρηστίδης έχει την εμπιστοσύνη σας, κύριε Βίτσα; Εάν έχει την εμπιστοσύνη σας, μπορείτε να μας πείτε, παρακαλώ πολύ, συγκεκριμένα; Έχει κάνει o άνθρωπος μια προσπάθεια, παρακολουθώ ταξίδια στο εξωτερικό και τα λοιπά. Τι έχει αποφέρει αυτή η προσπάθεια αυτά τα δύο χρόνια, που είναι στη διοίκηση; Έχει φέρει κάποιο συμβόλαιο; Πόσα λεφτά έχει φέρει στην εταιρεία; Ποια είναι τα κριτήρια, για να επιλέγουμε διοικήσεις σε εταιρείες; Να βάζουμε διοικήσεις με βάση τη κομματική ποσόστωση ή να βάζουμε ανθρώπους που μπορούν να φέρουν αποτέλεσμα; Να μου πείτε, τι αποτέλεσμα έχουμε; Γιατί άκουσα χθες τον κ. Χρηστίδη που είπε στους εργαζόμενους – μπορεί να το είπε εν τη ρύμη του λόγου του και θέλω γι' αυτό να τοποθετηθείτε – ότι η εταιρεία είναι κλειστή. Είναι κλειστή εταιρεία ή είναι ανοιχτή; Την θέλουμε; Θα συνεχίσετε; Με ποιο σχέδιο; Ποιος σταμάτησε το σχέδιο αναδιάρθρωσης; Γιατί το σταμάτησε; Αυτά, θα τα απαντήσετε. Όχι να μας πείτε γενικές κουβέντες.

Και πάω και σε ειδικότερα θέματα. Μας είπατε για την Ελευσίνα, για το προς πώληση ακίνητο. Αληθεύει η καταγγελία ότι σκοπεύετε να δώσετε σε ιδιωτική εταιρεία τον καθαρισμό των οπλικών αυτών υπολειμμάτων στο κτίριο αυτό; Το κόστος είναι 4,5 εκατομμύρια ευρώ, ενώ υπάρχουν προσφορές από ιδιωτικές εταιρείες, κατά το παρελθόν, να κάνουν την ίδια δουλειά με 250.000 ευρώ; Το γνωρίζετε;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Όχι, δεν αληθεύει.

ΑΔΩΝΙΣ - ΣΠΥΡΙΔΩΝ ΓΕΩΡΓΙΑΔΗΣ: Το αν αληθεύει ή όχι δεν είναι αναγκαστικά δεδομένο ότι πρέπει να το ξέρετε εσείς. Εγώ δεν υπονοώ κάτι για σας, μπορεί να συμβαίνει και να μην το ξέρετε, το οποίο είναι ακόμα χειρότερο. Ξαναρωτάω. Συγκεκριμένος είμαι εγώ. Αληθεύει ότι σκοπεύετε να δώσετε ένα έργο καθαρισμού για 4,5 εκατ. ενώ υπάρχει προσφορά για 250.000; Αν αληθεύει ή όχι, τίποτα άλλο. Αν δεν αληθεύει, να μου το πει και γραπτώς η διοίκηση, για να το έχουμε και για το μέλλον.

Αλλά, επί της ουσίας, γιατί δεν θέλω να καταχραστώ τον χρόνο των συναδέλφων, η Νέα Δημοκρατία είναι εδώ. Ναι, να έχουμε ιδιωτική βιομηχανία, φυσικά να έχουμε σύμπραξη δημόσιου και ιδιωτικού τομέα, να σχεδιάσουμε μια κοινή πολιτική, γιατί και η παρούσα Κυβέρνηση και η επόμενη κυβέρνηση πρέπει να τηρήσει τα συμπεφωνηθέντα, γιατί, για να έχει επιτυχία μια τέτοια στρατηγική, δεν μπορεί να εξαντλείται σε ορίζοντα μιας κυβερνήσεως. Άρα, είναι πολύ καλό να μπορούμε να συνεννοηθούμε. Κι εμείς είμαστε εδώ για να συνεννοηθούμε, αλλά να συνεννοηθούμε επί τη βάσει ενός συγκεκριμένου σχεδίου, που θα μας εξηγεί και θα μας ποσοτικοποιεί, πώς θα αξιοποιήσουμε τις νέες τεχνολογίας, σε ποιες τεχνολογίες θα δώσουμε την αιχμή και το ενδιαφέρον μας, με ποιο συγκεκριμένο μοντέλο, ποιες είναι οι ανάγκες, που μπορεί να αξιοποιήσουμε για τις δικές μας αμυντικές ανάγκες, ποια είναι τα πεδία, τα οποία μας ενδιαφέρει να αξιοποιήσουμε για την εξωστρέφεια της ελληνικής αμυντικής βιομηχανίας, που πράγματι, μπορεί να επιτευχθεί;

Τι είναι τα καλά αυτά, που έχουμε; Αυτά να τα ενισχύσουμε. Πώς μπορούμε να βάλουμε ιδιωτικοοικονομικά κριτήρια στη διοίκηση αυτών των εταιρειών και στο μάνατζμεντ, ώστε πράγματι να παρακολουθούμε την ενιαία απόδοση των εταιριών και όχι συνεχώς να κυνηγάμε τον λαό με τα χρέη, τα οποία κεφαλαιοποιούμε, κεφαλαιοποιούμε, κεφαλαιοποιούμε και συνεχώς γυρνάμε πάλι πίσω.

 Αυτά, αν είστε διατεθειμένοι ως Κυβέρνηση να τα κάνατε, την Νέα Δημοκρατία θα τη βρείτε με γενναιότητα συμπαραστάτη, γιατί πράγματι πρέπει να έχουμε ισχυρή αμυντική βιομηχανία και σ' αυτό θα είμαστε παρόντες. Σήμερα, κύριε Υπουργέ, τέτοιου είδους σχέδιο δεν ακούστηκε από εσάς, τουλάχιστον μέχρι στιγμής, μπορεί να το κάνετε στη δευτερολογία σας. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Κούζηλος.

ΝΙΚΟΛΑΟΣ ΚΟΥΖΗΛΟΣ: Ευχαριστώ πολύ, κύριε Πρόεδρε. Επειδή μιλάμε για την Αμυντική Βιομηχανία, για ένα πάρα πολύ σοβαρό θέμα σήμερα και πρέπει να είμαστε ρεαλιστές και επειδή ο χρόνος είναι παρά πολύ λίγος θα ξεκινήσω με το νούμερο ένα για μας βασικό να μην χαθεί η τεχνογνωσία αυτή τη στιγμή που ήδη υπάρχει. Αν και εφόσον συνεχιστούν να υπάρχουν όλα αυτά τα προβλήματα θα χαθεί η τεχνογνωσία.

Προχωράω παρακάτω με την ΕΑΒ, που όντως είναι μια εταιρεία που πιστεύουμε ότι πηγαίνει μόνη της στην ουσία δηλαδή, χωρίς να χρειάζεται κάποιο σπρώξιμο, κάποια βοήθεια, έχει παραγγελίες έχει το οτιδήποτε.

Υπήρχε όμως μια Επιτροπή Ελέγχου του Σεπτεμβρίου, αν θυμάμαι καλά, μπορείτε να μας αναφέρετε αν υπάρχει κάποιο πόρισμα αυτή τη στιγμή;

Και να τονίσουμε ότι έχει σχέση με την ΕΑΒ και την πολυμορφία των συστημάτων. Δηλαδή, ένα απλό παράδειγμα, μη επανδρωμένα οχήματα, αλλά έχει ο στρατός ξηράς, για να μην αναφερόμαστε τώρα και γινόμαστε πιο αναλυτικοί, αλλά έχει ο στρατός ξηράς, αλλά έχει η πολεμική αεροπορία. Ενώ υπήρχε από την αμυντική μας βιομηχανία συγκεκριμένο πλάνο αν θυμάμαι καλά από τη δεκαετία του ΄80 που προχώραγε ο όλος σχεδιασμός.

Όπως, επίσης, πως μπορεί η ΕΑΒ να προχωρήσει κάποια προγράμματα για να έχουμε συμπαραγωγές. Υπάρχει αυτή η προοπτική;

Όσον αφορά την ΕΛΒΟ, το δεύτερο κομμάτι. Είπατε ότι θα υπάρχει ένα νέο καθεστώς στην ΕΛΒΟ. Θυμάμαι μια δήλωσή σας που είχατε πει ότι ναι θέλουμε την επανεκκίνηση της ΕΛΒΟ και μετά είχατε κάνει μια δήλωση και είχατε δηλώσει μια δυσφορία για το Υπουργείο Οικονομικών αν μπορείτε να μας δώσετε κάποιες διευκρινίσεις από αυτό τι προβλήματα υπήρχαν γιατί μπορεί να υπήρχε από το Υπουργείο Άμυνας μια καλή πρόθεση να ξεκινήσει και να υπάρχουν κάποιες νέες παραγγελίες και οτιδήποτε και στο εμπορικό κομμάτι της ΕΛΒΟ γιατί στα προηγούμενα χρόνια να παίξει σημαντικό ρόλο και το εμπορικό κομμάτι της ΕΛΒΟ με λεωφορεία και με οτιδήποτε. Αλλά, βλέπουμε σε όλο το κείμενο που μας έχετε δώσει το ενημερωτικό το ότι υπάρχει πάντα οι θεσμοί και το Υπουργείο Οικονομικών. Όλο το κώλυμα το βλέπουμε ότι είναι εκεί.

Να συνεχίσω με τα ΕΑΣ. Στις προτάσεις που έχετε θέσει για τα ΕΑΣ είναι προτάσεις που έχουμε δώσει και εμείς το 2013 και μία ακόμη πρόταση που έχουμε είναι το σπάσιμο του ομολόγου με το Ιράκ, το οποίο μπορεί να εξασφαλίσει ρευστότητα 70 εκατ.. Όπως η κεφαλαιοποίηση των ληξιπρόθεσμων, το οποίο εκεί να συμπληρώσουμε εάν δεν κάνω λάθος χονδρικά αυτή τη στιγμή στον επόμενο 1 με 1,5 χρόνο θα έχουμε συν 250.000.000 ληξιπρόθεσμα αν δεν κάνω βάθος. Άρα, πρέπει να κινηθούμε πολύ γρήγορα πάνω σ' αυτό το θέμα γιατί θα προσθέσουμε άλλο ένα πολύ μεγαλύτερο βάρος στην εταιρία, το οποίο και αυτό αν θυμάμαι καλά από τα δημοσιογραφικά έλεγαν ότι πάλι υπήρχε πρόβλημα από το Υπουργείο Οικονομικών και μέσα βλέπουμε ότι άλλοι θεσμοί θα πρέπει να επαναδιαπραγματευθούμε και τα λοιπά.

 Οπότε, δεν γίνεται οι θεσμοί να δίνουν τη γραμμή για το πώς θα αναδιοργανώσουμε εμείς σαν χώρα την αμυντική μας βιομηχανία.

Για το ακίνητο της Ελευσίνας, όπως έχετε πει, και αυτό είχατε προτείνει παλαιότερα ότι θα είναι μια ανάσα, μικρή ανάσα, αλλά μια ανάσα και περιμένουμε σύντομα και την τροπολογία για την πράξη νομοθετικού περιεχομένου, το οποίο θα βοηθήσει τα ΕΑΣ.

Τα προβλήματα της μισθοδοσίας τα γνωρίζουμε όλοι, μην τα αναφερόμενα. Η ρευστότητα είναι το νούμερο ένα πρόβλημα για τα ΕΑΣ, γιατί με όσους γνωρίζουμε και γνωρίζουμε πάρα πολύ καλά οι άνθρωποι πολλές φορές είχανε πρόβλημα στο να παραγγείλουν τελικά. Αυτό είχε πρόβλημα στην εταιρία και διαψεύστε με αν κάνω λάθος να μπορούν να είναι στο χρονοδιάγραμμα ή να είναι εντός των διαγωνισμών γιατί δεν είχαν το ρευστό να παραγγείλουν τις πρώτες ύλες.

Αυτό, δημιούργησε πάρα πολλά προβλήματα και αναγκάζονταν, για παράδειγμα, ο στρατός ξηράς να κάνει μια παραγγελία στο εξωτερικό, γιατί δεν υπήρχε ετοιμοπαράδοτο ή μέσα στους επόμενους τρεις μήνες, από τα ΕΑΣ.

Επίσης, αν μπορείτε να μας ενημερώσετε για την παραγγελία 75/62 για τα 24 εκατομμύρια, πυρομαχικά. Υπάρχει παραγγελία, το Υπουργείο έχει δώσει την προκαταβολή, αλλά λόγω της φορολογικής ενημερότητας δεν μπορεί να πάρει τα 7 εκατομμύρια.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Το συνολικό πρόγραμμα είναι 25 εκατ., η προκαταβολή είναι 7,5 εκατ. ευρώ.

ΝΙΚΟΛΑΟΣ ΚΟΥΖΗΛΟΣ: Είναι αυτό που σας είπα ότι, επειδή δεν υπάρχει νομοθέτηση αυτή τη στιγμή δημιουργούνται όλα τα προβλήματα στην εταιρία συν τα κωλύματα, που θα μας εξηγήσετε, από το Υπουργείο Οικονομικών και τους θεσμούς, που θα πρέπει να επαναδιαπραγματευθούμε.

Ξανατονίζω για τα ΕΑΣ, ότι δυστυχώς έτσι θα χαθεί η τεχνογνωσία. Δηλαδή, τα τελευταία 25 - 30 χρόνια έχουμε ένα προσωπικό, το οποίο έχει προσφέρει πάρα πολλά, γνωρίζει πράγματα. Ένα απλό παράδειγμα, που μου έδωσαν κάποιοι άνθρωποι που γνωρίζουν είναι, σχετικά με αυτό που δίνει είχε εγκαινιάσει η κυρία Γεννηματά, ως Υφυπουργός Άμυνας, στον Υμηττό. Σύγχρονα μηχανήματα, τα οποία μπορούν να παράγουν τα απλά αναλώσιμα υλικά του στρατού ξηράς και των Ενόπλων Δυνάμεων και δεν υπάρχει αυτή τη στιγμή κάποιος να τα λειτουργήσει και δεν υπάρχει και προοπτική να λειτουργήσουν. Διορθώστε με, αν κάνω λάθος.

Επίσης, παραγγέλνουμε βλήματα στο εξωτερικό με μεσάζοντες και από ό,τι μου έχουν πει, η τιμή τους, εάν τα παραγγείλουμε στα ΕΑΣ, θα είναι στο ένα τρίτο, γιατί δεν θα υπάρχει μεσάζοντας. Το πρόβλημα ήταν, αυτό που είπαμε και πριν, δεν υπήρχαν οι πρώτες ύλες, δεν υπήρχε η ρευστότητα, ώστε να μπορούν να τα φτιάχνουν εδώ.

Θα ήθελα μια διευκρίνιση ακόμη, σχετικά με τα ΕΑΣ. Θα μπορούσαμε να εκμεταλλευτούμε κάποια οχήματα, τα οποία πηγαίνουμε για καταστροφή και να τα μετατρέψουμε; Απ' όσο γνωρίζω, υπάρχει τεχνογνωσία. Ένα πολύ απλό παράδειγμα είναι η μετατροπή, σε κέντρο διευθύνσεως πυρός, για να μην αναφέρουμε οτιδήποτε άλλο ή ένα απλό άρμα μάχης για μεταφορά βλημάτων, ώστε να γλιτώσουμε παραγγελίες, να εξασφαλίσουμε χρήματα και να δώσουμε δουλειά στην εγχώρια βιομηχανία.

Ένα άλλο θέμα, σχετικά με την Αμυντική Βιομηχανία, είναι η « ΚΟΠΗ». Εκλέγεστε στην Β΄ Πειραιά, πιστεύω ότι γνωρίζετε το θέμα. Εκεί έφτιαχναν τα πάντα, τις στολές, τα τζάκετ, πλέον δεν παράγεται τίποτα, στην ουσία δεν υπάρχει προσωπικό. Γιατί να μη φτιάχνονται στολές, τα χιτώνια, οι φόρμες αγγαρείας των Ενόπλων Δυνάμεων, στην Ελλάδα; Από ό,τι θα θυμάστε και εσείς, παλιότερα υπήρχαν πολλοί εργαζόμενοι, πολιτικό προσωπικό, και τα υφάσματα ήταν τα καλύτερα που υπήρχαν.

Επίσης τι διεθνείς συνεργασίες και τι προβλέπεται, όχι μόνο στο πλαίσιο της Ε.Ε. ή του ΝΑΤΟ, για τα ΕΑΣ;

Σχετικά με το θέμα των ναυπηγείων. Εκεί υπάρχει μια πονεμένη μεγάλη ιστορία. Όντως, παλιότερα τα ναυπηγεία έπαιρναν τις παραγγελίες από το Πολεμικό Ναυτικό και μετά είχαν και το εμπορικό κομμάτι τους, το οποίο εξασφάλιζε τη βιωσιμότητα των ναυπηγείων, είτε ήταν η Ελευσίνα, είτε το Νεώριο, είτε ο Σκαραμαγκάς. Μετά απ' όλα αυτά τα προβλήματα, που έχουν δημιουργηθεί, έχουμε δύο προτάσεις, εάν μπορούμε να εξασφαλίσουμε κάποια χρήματα από εκεί.

Εάν ενεργοποιηθούν οι ρήτρες για τα υποβρύχια, τα 214, εάν και εφόσον μπορούν να ενεργοποιηθούν, μπορούμε να εξασφαλίσουμε χρήματα από τις συγκεκριμένες ρήτρες;

Δεύτερον, βλέπουμε ότι θα υπάρξει ένας εκσυγχρονισμός του στόλου, οπότε και από εκεί να υπάρχει μια ρευστότητα, αλλά να μην ξανααντιμετωπίσουμε τα ίδια προβλήματα, που αντιμετωπίζουμε με τα ΕΑΣ, με την ΕΛΒΟ, γιατί κάποια στιγμή θα το βρούμε μπροστά μας αυτό, δηλαδή, να μην υπάρχει φορολογική ενημερότητα, να υπάρχουν προβλήματα με την εφορία, με το Υπουργείο Οικονομικών.

Κύριε Υπουργέ, το κείμενο που μας δώσατε ήταν πολύ κατατοπιστικό και συγκεντρωτικό, όμως, μας δημιούργησε ένα πολύ μεγάλο προβληματισμό. Θα έλεγα ότι ήσασταν ειλικρινέστατος, αναφέρατε παντού ότι υπάρχει θέμα με την Αμυντική Βιομηχανία και ότι είμαστε υπό εποπτεία και πάνω σ' αυτό το κομμάτι.

Κάποια στιγμή θα γίνουν διαπραγματεύσεις, πρέπει η Αμυντική Βιομηχανία να ξεκαθαριστεί από αυτό το κομμάτι, να μην υπάρχει μέσα στις διαπραγματεύσεις με τους θεσμούς, είναι θέμα ασφάλειας.

Έχω μια τελευταία ερώτηση. Πριν περίπου ένα μήνα, ο Λαβρώφ είχε κάνει μια δήλωση, «είμαστε έτοιμοι να παραδώσουμε υπερσύγχρονο στρατιωτικό εξοπλισμό στην Ελλάδα». Εσείς, θα ξέρετε καλύτερα, εάν ευσταθεί ή όχι, αλλά υπάρχει αυτή η προοπτική;

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ: Με τον κ. Βίτσα έχουμε συζητήσει κοινοβουλευτικά το θέμα αυτό τρις, Φεβρουάριο, Μάρτιο και Οκτώβριο του 2016 και παρακολουθούμε, ως κοινοβουλευτική ομάδα και ως κόμμα, τις εξελίξεις στα ελληνικά αμυντικά συστήματα από τότε που ανέλαβε ο ΣΥΡΙΖΑ με πολύ μεγάλη έμφαση, γιατί ένα στέλεχος μας τότε, η κυρία Γεννηματά, ως Αναπληρώτρια Υπουργός, είχε ζήσει την απόπειρα διάσωσης της εταιρείας. Άρα, ως Πρόεδρος του κόμματος, αλλά και ως βουλευτής του κόμματος, από το Γενάρη του 2015 υπήρχε αυτό το μάτι μέσα στην κοινοβουλευτική ομάδα.

Δεν μπορεί μια μικρότερη από άλλες κοινοβουλευτική ομάδα να παρακολουθεί όλα τα θέματα έτσι, αλλά αυτό, μαζί και με άλλα, το παρακολουθούσαμε με πάρα πολλή προσοχή και βλέπαμε ότι, ενώ είχαμε ως Κυβέρνηση απορρίψει τις προτάσεις του ΤΑΙΠΕΔ, που ήταν πολύ σκληρές για τα ΕΑΣ, είχαμε πείσει την τρόικα, με τις δυσκολίες που ο ΣΥΡΙΖΑ σήμερα καταλαβαίνει ότι υπάρχουν, να μην διαλυθεί το μεγαλύτερο μέρος της εταιρίας, να μην κλείσουν τα ΕΑΣ, αλλά να πάμε σε μια προοπτική διάσωσης με προϋποθέσεις, που έχουν να κάνουν κατά βάση με την εξαγωγική τους δραστηριότητα και με προγράμματα υλοποίησης, αφού τους πείσαμε με τρόπο έμπρακτο, κατορθώσαμε και διασώσαμε τα ελληνικά αμυντικά συστήματα, τους δώσαμε προοπτική και ένα κάποιο ταμείο.

Όταν βλέπαμε, λοιπόν, τι κάνει ο κ. Ήσυχος τον πρώτο καιρό, που έλεγε ότι θα κάνει προσλήψεις, όλα αυτά που λέγατε, όταν αναλάβατε τον Ιανουάριο του 2015, καταλαβαίναμε ότι αυτό θα βρει τοίχο και είναι θέμα χρόνου. Δεν είχαμε ίδιες αγωνίες με την πρώτη φάση της Πλειοψηφίας του ΣΥΡΙΖΑ και των ΑΝ.ΕΛ., οι οποίοι τα ήξεραν όλα, θα τα έκαναν όλα και στο Υπουργείο, που υπήρχε παλιός πολιτικός, κ. Καμμένος, μας διαβεβαίωναν ότι όλα αυτά που λέτε είναι κούφια λόγια, γιατί εμείς είμαστε οι Ηρακλείς των θεμάτων και θα τα προχωρήσουμε όλα.

Ρωτάγαμε τον κ. Βίτσα, εγκαταλείφθηκε το σχέδιο διάσωσης; Έχουμε κινητοποιήσεις των εργαζομένων, έχουμε προβλήματα - αυτά τα λέγαμε το Φεβρουάριο - έχουμε ανησυχίες, μας ζητούν να κάνουμε συσκέψεις - όχι μόνο από μας, φαντάζομαι απ’ όλα τα κόμματα - γιατί φωνάζουν, εν πάση περιπτώσει, οι εργαζόμενοι ότι απειλούνται;

Εισπράτταμε διαβεβαιώσεις ότι θα υπάρξουν ρυθμίσεις, που θα τακτοποιηθούν τα θέματα της εφορίας, ότι θα υπάρξει νέο Business plans, ότι ακόμα και με τις απολύσεις που έκαναν, θα τις δούμε μια - μια, ακόμα και το ένα, ακόμα και το άλλο και τον Απρίλιο του 2016, δεσμεύονται οι λογαριασμοί της εταιρείας, στελεχών της εταιρίας για οφειλές Φ.Π.Α., 1,3 εκατομμυρίων ευρώ. Συνάδελφοι, τα ακούτε αυτά;

Αυτά τα ζούσαμε εδώ μαζί.

Όλα έδειχναν, ότι το πράγμα δεν πηγαίνει καλά.

Ωστόσο, δεν μπορούσαμε και ως Κοινοβουλευτική Ομάδα, κάθε εβδομάδα, να ρωτάμε τα ίδια και να παίρνουμε τις ίδιες απαντήσεις, ήταν και θέμα αξιοπρέπειας. Αφήσαμε να περάσει λίγος χρόνος, παρακολουθούσαμε βέβαια, τι γίνεται εν τω μεταξύ και στις 21 Οκτωβρίου του 2016, δηλαδή, τώρα κοντά, ξανακάνω επίκαιρη ερώτηση στον κ. Υπουργό και του λέω, ότι εδώ υπάρχουν και site που γράφουν, ότι η εταιρεία δεν μπορεί να προχωρήσει, που γράφουν ότι και παραγγελία να πάρει τώρα, δεν μπορεί να την εκτελέσει, ότι πάει για «Ρουά Ματ» η εταιρεία αυτή. Τι θα γίνει, έτσι είναι;

Όχι, δεν είναι έτσι, υπάρχει Business plan, πράγματι, μας το έδωσε ο κ. Βίτσας. Όχι το, Master Plan, ότι το τελικό φύγαμε αύριο το πρωί, αλλά τον σχεδιασμό. Γιατί έπρεπε να γίνει νέος σχεδιασμός;

Εν πάση περιπτώσει συζητήθηκαν αυτά, έγιναν τα πράγματα έτσι.

Υπήρχε διαβεβαίωσε, ότι δεν υπάρχει θέμα με την εφορία, ότι δεν υπάρχει θέμα κατάσχεσης χρημάτων κ.ο.κ.. Εν τω μεταξύ, ενώ το Νομικό Συμβούλιο του Κράτους νομοδοτεί ότι το να στελεχώνουν και να δεσμεύουν λογαριασμούς έχει πρόβλημα νομιμότητας, ο κ. Τσακαλώτος δεν αποδέχεται τη νομοδότηση, τουλάχιστον, να γλιτώσουν οι άνθρωποι. Δεν την αποδέχεται, ο κ. Τσακαλώτος. Είναι η κυβέρνηση αυτή;

Είναι κυβέρνηση, θα μου πείτε. Όλα είναι κυβέρνηση.

Και χθες γίνονται οι κατασχέσεις. Πονηρή κίνηση, κυρία Βίτσα, μη πονηρή κίνηση, έγιναν κατασχέσεις. Που τώρα τι σημαίνει, κύριε Πρόεδρε;

Η εταιρεία για οφειλές, Φ.Π.Α, ίσως και φόρων, ίσως και άλλες, εγώ δεν μπορώ να ξέρω, δεν έχω τη φορολογική και λοιπή εικόνα της επιχείρησης, αν έχει μπει ένα ευρώ από την πώληση ακινήτου στο λογαριασμό της, αν θα απορριφθεί από κάποια υπάρχοντα χρέη. Δεν μπορώ να το πω.

Η κατάσταση είναι δύο χρόνια στον αέρα και ο χρόνος, αγαπητέ, κύριε Υπουργέ, ίσως τώρα με την εμπειρία που αποκτάται μετράει το ίδιο για τους πολίτες και το κράτος, όχι αλλιώς για τον πολίτη και αλλιώς για το κράτος. Γιατί, όταν θα φύγουμε εμείς από εδώ, κάποιοι από εσάς ικανοποιημένοι για τα Business plan, ο άλλος το πρωί δεν έχει δουλειά και είναι απλήρωτος και δύο μήνες και κάποιοι άλλοι έχουν υπόλοιπα και από το προηγούμενο εξάμηνο και ξέρει ότι δεν θα πληρωθεί και το μόνο που μένει, αφού αύριο το πρωί δεν έχετε να του πείτε ποια παραγγελία θα εκτελέσετε για εξαγωγή, ώστε να μπει χρήμα στην εταιρεία και να πειστούνε και οι δανειστές, ότι έχει βίο μπροστά της η εταιρεία αυτή, η δύναται να έχει.

Αναφέρετε ότι γίνονται συναντήσεις με τους θεσμούς, με την Τρόικα, δεν σας ρωτάω τι λέτε, ξέρω όμως με ποιον τρόπο κοιτάνε αυτοί τη λειτουργία της εταιρίας. Τι μένει, λοιπόν, για τους εργαζόμενους;

Να πουληθεί στα ΕΛΠΕ, ο χώρος με τις εγκαταστάσεις στην Ελευσίνα, να πάρετε περίπου 20 εκατ. ευρώ και να τη βγάλουν οι υποδομές και οι λειτουργίες μέχρι τον Μάρτιο. Μετά; Αν γίνει αυτό και μέχρι να γίνει και ολοκληρωθεί με τις νομικές του διαδικασίες, τι θα τρώνε οι άλλοι; Το έχετε συλλάβει;

ΙΩΑΝΝΗΣ ΘΕΩΝΑΣ: Εμείς, πάντως, ακούμε. (Ομιλεί εκτός μικροφώνου)

ΑΝΔΡΕΑΣ ΛΟΒΕΡΔΟΣ: Κύριε Θεωνά, σας παρακαλώ, εμείς παρακολουθούμε το θέμα από πολύ κοντά και με τις καλοσύνες και με τις κουβέντες δεν βγαίνει τίποτα. Αρκετά. Θα μας απευθύνεστε με το δέοντα τρόπο, γιατί επί τόσους μήνες για το θέμα αυτό έχουμε υποδειγματική συμπεριφορά, όπως είχαμε για όλα τα θέματα της άμυνας και της εξωτερικής πολιτικής, αγαπητές και αγαπητοί συνάδελφοι. Τελικά, τι κερδίζει, κύριε πρόεδρε, η ελληνική δημοκρατία από τη συνεννόηση;

Χάνει, διότι δεν το καταλαβαίνει αυτό η Κυβέρνηση.

Κρατήσαμε μια στάση επί δύο χρόνια χαμηλών τόνων και ως Πρόεδρος της Επιτροπής, το ξέρετε πολύ καλά. Είναι πολύ διαφορετική συμπεριφορά μας στην Επιτροπή αυτή, που συζητάει εξωτερική πολιτική και άμυνα. Τώρα εδώ ως προς τα θέματα αυτά της αμυντικής μας πολιτικής, υπάρχει θέμα και δεν θέλω να επεκτείνω. Δεν κάναμε συζητήσεις για την ΜΟΜΚΑ, για τα μικρά χωριά, για τα μικρά μέρη και για τα νησάκια;

Πήγε, λοιπόν, η ΜΟΜΚΑ στο Αγαθονήσι, όπου ξεκίνησε εκεί το δρόμο και μετά έφυγε και τους άφησε εκεί.

ΑΘΑΝΑΣΙΟΣ ΔΑΒΑΚΗΣ: Είναι πυροτεχνήματα. (Ομιλεί εκτός μικροφώνου)

ΑΝΔΡΕΑΣ ΛΟΒΕΡΔΟΣ: Ναι, αυτά είναι πυροτεχνήματα.

Τέλος, λοιπόν, η συναίνεση και στα θέματα αυτά.

Εδώ πέρα πηγαίναμε συνεργοί με τους χαμηλούς τόνους σε διαλύσεις δομών, που υπάρχουν και είχα μια ελπίδα και πώς δεν παρασχέθηκα να επισκεφθώ και τα ΕΑΣ. Η τύχη με γλίτωσε, που πρότεινα να γίνει αυτή η Επιτροπή και τον δέχτηκε ο κ. Βίτσας και δεν πήραμε να επισκεφτούμε τα ΕΑΣ, να μου λένε και να τους λέω και να λέω στους εργαζόμενος, ότι υπάρχει ελπίδα και θα το δούμε. Ποια ελπίδα υπάρχει;

Εδώ σήμερα με την εισήγηση που έκανε ο κ. Υπουργός, μου στέλνουν μηνύματα από τα ναυπηγεία, ότι οι φράσεις αυτές που χρησιμοποιούνται και στο κείμενο, ότι «αν δεν γίνει αυτό, η εταιρεία θα κλείσει» έχουν αναστατώσει τους χώρους της εργασίας.

Εδώ ήρθατε να κάνετε διαπιστώσεις, ότι αν δεν γίνει τώρα, θα γίνει το άλλο και το άλλο είναι να κλείσει η εταιρεία;

Μιλάτε ενώπιον της Επιτροπής, που έχει κόμματα, που τα κράτησαν όρθια αυτά. Εσείς τώρα τους βάζετε λουκέτο.

Συγχαρητήρια, λοιπόν, για το λουκέτο.

Μας φαίνεται «χαρτάκια» εδώ για Business plan και για πολιτικές που έχουν να κάνουν με τη διάσωση των ΕΑΣ.

Είμαι, πραγματικά, παρά πολύ προβληματισμένος για την συναίνεση, που είχαμε παράσχει επί δύο χρόνια. Γιατί δεν έγινε αντιληπτό, ότι εδώ δεν είμαστε για να κάνουμε κομματικά συνέδρια ή για να λέμε ότι όλα τα λύνουμε και όλα θα τα προχωρήσουμε. Εδώ είμαστε για να διαχειριστούμε τις τύχες ανθρώπων, που μας έδωσαν κάθε φορά την εκάστοτε πλειοψηφία.

Στο κλείσιμό του, κ. Υπουργός, ή θα πει ότι αύριο το πρωί έχει διοργανώσει με την εποπτεία του και η διοίκηση που υπάρχει αυτή τη στιγμή στα Αμυντικά Συστήματα, ότι το α, το β, το γ εξαγωγικό πρόγραμμα και έτσι θα μπουν έσοδα στην εταιρία, πέραν της πώλησης της Ελευσίνας και άρα, είναι βάσιμες οι υποσχέσεις του ότι αυτή η δομή, τα Ελληνικά Αμυντικά Συστήματα, θα μείνουν όρθια ή είναι μια εξαπάτηση της Βουλής που κρατάει 2 χρόνια και εμείς πια δεν θα είμαστε μέτοχοι σε αυτή τη διεργασία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Πάντως τον τελευταίο χρόνο που είμαι εγώ Πρόεδρος, υπήρξε εδώ πέρα εξαιρετικά καλό κλίμα, διότι είναι θέματα, τα οποία είναι σημαντικά και ευαίσθητα για όλους μας και ελπίζω να συνεχιστεί.

Τον λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ: Σας ευχαριστώ, κύριε Πρόεδρε.

Τώρα η πορεία απαξίωσης συνολικά της πολεμικής βιομηχανίας είναι ένας συνδυασμός των εισαγωγών όπλων και οπλικών συστημάτων, των δεσμεύσεων που έχει η χώρα μας στο πλαίσιο της Ε.Ε. και του ΝΑΤΟ και βέβαια, της ανάγκης για ασφάλιση της κερδοφορίας των μονοπωλιακών ομίλων, που δραστηριοποιούνται στην πώληση και στην εμπορία του Πολεμικού Ναυτικού. Όλα αυτά είχαν ως αποτέλεσμα αυτή την πορεία απαξίωσης της πολεμικής, λέμε εμείς, βιομηχανίας, γιατί έτσι είναι.

Είναι γνωστό ότι ο διακεκριμένος στόχος της Ε.Ε. είναι ακόμα ο περιορισμός αυτών των προβλέψεων, που υπάρχουν στη Συνθήκη της Λισαβόνας, για εξαίρεση στην πολεμική βιομηχανία, μπροστά στην ανάγκη που έχει να διασφαλίσει την ανταγωνιστικότητα των μονοπωλιακών ομίλων του πολεμικού υλικού στην παγκόσμια αγορά, που απαιτεί ένα καινούργιο γύρο εξαγορών και συγχωνεύσεων.

Η προώθηση αυτών των αναδιαρθρώσεων και των ιδιωτικοποιήσεων της πολεμικής βιομηχανίας αποτελεί ανάγκη των μονοπωλιακών ομίλων και είναι αυτή η γενική γραμμή, που έχει η Ε.Ε. και στα πλαίσια της έννοιας αμυντικής βιομηχανίας σε επίπεδο Ε.Ε..

Στοχεύει ακριβώς στη δημιουργία νέων επενδυτικών πεδίων για να τοποθετηθούν υπερσυσσωρευμένα κεφάλαια των μονοπωλιακών ομίλων και αυτό βεβαία θα συνοδευτεί από νέα επιδείνωση των εργασιακών σχέσεων, αλλά και των δικαιωμάτων των εργαζομένων με σημαντική αύξηση από την άλλη πλευρά του κόστους των παρεχόμενων υπηρεσιών και υλικών προς το ελληνικό κράτος που θα μετακυλήσετέ στις πλάτες των ίδιων των εργαζομένων. Αυτή η τάση είναι αποτέλεσμα αυτών των νομοτελειών του τρόπου παραγωγής που οδηγούν στη συγκέντρωση και συγκεντροποίηση της παραγωγής σε λίγα μονοπώλια.

Αναφερθήκατε στις συμπράξεις με τον ιδιωτικό τομέα. Μια κρατική αμυντική βιομηχανία που λειτουργεί συνυπάρχουσα με τον ιδιωτικό τομέα και όχι σε σύμπραξη είναι έτσι και αλλιώς εκτεθειμένη σε συνεχή ανταγωνισμό. Αυτό έχει σαν αποτέλεσμα, έτσι και αλλιώς είτε στην κυριαρχία ιδιωτικοοικονομικών κριτηρίων στις δημόσιες επιχειρήσεις είτε στην ελλειμματική λειτουργία τους, που θα είναι βέβαια και με τη σύμπραξη του ιδιωτικού τομέα που θα φορτώνονται όλα αυτά τα ελλείμματα στις πλάτες των ίδιων των εργαζομένων και του ελληνικού λαού. Η πολιτική της χώρας μας στον τομέα της άμυνας και της πολεμικής βιομηχανίας διαχρονικά υποτάσσεται στους σχεδιασμούς και στις υποχρεώσεις που προκύπτουν από τη συμμετοχή της χώρας μας, όπως είπα στην Ευρωπαϊκή Ένωση και στο ΝΑΤΟ, καθώς και στις ανάγκες του κεφαλαίου. Η προσαρμογή και ο σχεδιασμός των Ενόπλων Δυνάμεων της πολεμικής βιομηχανίας στις παραπάνω ανάγκες και κατευθύνσεις, όπως είναι οι εξοπλισμοί με βάση τις Νατοϊκές ανάγκες, η συγκέντρωση της πολεμικής βιομηχανίας στην Ευρώπη σε Γερμανία και Γαλλία, Ένοπλες Δυνάμεις προσαρμοσμένες στο δόγμα των δυνάμεων άμεσης επέμβασης στο εσωτερικό της χώρας και σε βάρος άλλων χωρών, είχε και έχει σοβαρές επιπτώσεις.

Κύριε Υπουργέ, τα συγχαρητήρια του Ομπάμα για τη συμμετοχή του ΝΑΤΟ με το 2% του ΑΕΠ είναι αποκαλυπτική του προσανατολισμού και αυτής της Κυβέρνησης που μέσα στην κρίση και τις ολέθριες βαριές συνέπειες που έχετε φορτώσει την εργατική τάξη και το λαό, συνεχίζει να δαπανά τα μεγάλα ποσά για την υλοποίηση των ιμπεριαλιστικών σχεδιασμών. Η Ελλάδα από το ’74 και μετά κατέχει σταθερά μια από τις δέκα πρώτες θέσεις παγκόσμια στις εισαγωγές οπλικών συστημάτων φτάνοντας και για ορισμένες χρονιές και στην πρώτη τριάδα. Από το 1988 έως το 2011 έχουμε μια δαπάνη 211 δις δολαρίων για εξοπλισμούς. Την ίδια περίοδο για να δείτε ποια είναι η ευθύνη σας και ποιες διαχρονικά είναι οι ευθύνες σας με τη συμμετοχή της εγχώριας πολεμικής βιομηχανίας στις συνολικές στρατιωτικές δαπάνες να είναι εξαιρετικά μικρή. Συνολικά μόλις το 10%, κατά μέσο όρο, ως ποσοστού των δαπανών για εξοπλισμούς που καλύπτεται από την εγχώρια παραγωγή. Τίνος ήταν αυτές οι επιλογές; Ήταν δικές σας με βάση τις δεσμεύσεις που έχετε; Το 90% είναι εισαγωγές από ομίλους παραγωγής οπλικών συστημάτων των ΗΠΑ, της Γαλλίας, της Γερμανία, της Βρετανίας, της Ρωσίας, της Ιταλίας και μέχρι και της Βραζιλίας. Λοιπόν, ο ελληνικός λαός χρυσοπληρώνει πανάκριβο ελληνικό υλικό, συχνά ακατάλληλο για τη γεωγραφία του ελλαδικού χώρου και τις σχετικές αμυντικές ανάγκες, με κριτήριο αγοράς και όχι τη θωράκιση των κυριαρχικών δικαιωμάτων της Ελλάδας.

Σημειώνω ότι η πολεμική βιομηχανία και η κίνησή της είναι στενά δεμένη με την κίνηση και τις αντιθέσεις των ίδιων των καπιταλιστικών χωρών του ιμπεριαλισμού. Η σχετική ισχύς της πολεμικής βιομηχανίας αποτυπώνει ως ένα βαθμό τη γενική θέση και την ισχύ μιας χώρας. Ιστορικά οι πολεμικές δαπάνες έχουν διπλή χρησιμότητα συνολικά για την τάξη που κυριαρχεί και εδώ για την αστική τάξη. Από τη μία αξιοποιούνται ως πεδία τοποθέτησης κεφαλαίων που λιμνάζουν και δεν μπορούν να βρουν κερδοφόρο αδιέξοδο σε άλλους τομείς και αποτελούν μια προσωρινή εκτόνωση της υπερσυσσώρευσης κεφαλαίων και από την άλλη η αύξηση των πολεμικών εξοπλισμών δημιουργεί το απαραίτητο υλικό για τη διεξαγωγή πολέμων, που σε τελευταία ανάλυση εκφράζουν την εκδήλωση αυτών των οξυμένων αντιθέσεων του καπιταλισμού. Η εγχώρια πολεμική βιομηχανία είναι σχετικά περιορισμένης έκτασης. Οι δύο από τις τρεις μεγάλες κρατικές βιομηχανίες κινούνται σε τροχιά απαξίωσης ενώ η τρίτη, η ΕΑΒ, βρίσκεται σε καλύτερη κατάσταση παρ’ όλο που το τελευταίο διάστημα και εκεί τα προβλήματα είναι αρκετά. Οι ιδιωτικές επιχειρήσεις πολεμικού υλικού είναι κατά τεκμήριο μικρότερες επιχειρήσεις. Η τεχνική και οικονομική βάση της ΕΑΒ είναι περιορισμένη και πρακτικά λειτουργεί ως υποκατασκευαστής άλλων μεγαλύτερων ομίλων, χωρίς τη δυνατότητα ανάπτυξης νέων οπλικών συστημάτων, παρά τις επιτυχημένες προσπάθειες στο παρελθόν και τις υπαρκτές δυνατότητες. Οι σχέσεις με τις μεγαλύτερες εταιρείες δεν είναι παροδικές, αλλά έχουν βάθος. Η ΕΑΒ εκτελεί χρέη υποκατασκευαστή αμερικανικού ομίλου και η ΕΛΒΟ γερμανικού ομίλου. Το ενδεχόμενο άμεσης εξαγοράς από τους ομίλους αυτούς είναι, επίσης, ανοιχτό. Το είπατε και εσείς για την ΕΛΒΟ ότι υπάρχει το ενδιαφέρον από γερμανικό όμιλο, από έναν Έλληνα και όπως αναφέρατε από έναν Ισραηλινό.

Ουσιαστικά το μικρό μέγεθος της ελληνικής αγοράς απαγορεύει την ανάπτυξη ολοκληρωμένης ισχυρής πολεμικής βιομηχανίας με όρους καπιταλιστικού ανταγωνισμού. Η αναζήτηση και η εξωστρέφεια, όπως λέτε στο έδαφος συγκεκριμένων διεθνών αγορών που είναι, ήδη, μοιρασμένες σημαίνει μετατροπή της ΕΑΒ σε υποκατασκευαστή μεγάλων ομίλων. Εδώ, βέβαια, είναι γνωστή η σχέση που έχει με τη «LOXIΡ». Είναι αυταπάτη πως μέσα στο πλαίσιο της απελευθερωμένης πολεμικής βιομηχανίας με όρους καπιταλιστικού ανταγωνισμού, μέσα στις δεσμεύσεις που προ είπα, είναι να είναι εφικτή η παραγωγή του απαραίτητου πολεμικού υλικού για τη διασφάλιση της κυριαρχίας της χώρας από την εγχώρια πολεμική βιομηχανία με αξιοπρεπή συνθήκες εργασίας. Διαχρονικά η κυβερνητική πολιτική για την πολεμική βιομηχανία κινείται στον άξονα της κερδοφορίας των μονοπωλιακών ομίλων. Εξάλλου, σήμερα, όλη η τοποθέτηση του Υπουργού σ’ αυτό συντείνει, δηλαδή στο να ενισχύσει συνολικά τους μονοπωλιακούς ομίλους απαξιώνοντας παραπέρα αυτές τις επιχειρήσεις, μιας που η μία είναι σε εκκαθάριση και η άλλη θα κλείσει, οπότε και οι εργαζόμενοι θα πάνε με μετατάξεις κ.λπ.. Την προηγούμενη περίοδο η διόγκωση των εισαγωγών είχε ως αποτέλεσμα την υψηλή κερδοφορία των μεγάλων ομίλων παραγωγών. Συγχρόνως, η κρατική εγχώρια πολεμική βιομηχανία αξιοποιήθηκε για να προχωρήσουν με μεγαλύτερη ευκολία κρατικές αναθέσεις, ενώ οι μικρότερες επιχειρήσεις στηρίχτηκαν μέσα από τα «Άλφα – Ωμέγα», όπως ονομάζονται τα αντισταθμιστικά οφέλη.

Σε ό,τι μας αφορά, εμείς, πιστεύουμε ότι η κατοχύρωση και η υπεράσπιση των κυριαρχικών δικαιωμάτων του λάου στην Επικράτεια προϋποθέτουν το ριζικά διαφορετικό δρόμο ανάπτυξης της ελληνικής κοινωνίας και οικονομίας, με άλλη τάξη στην εξουσία, αποδέσμευση από την Ευρωπαϊκή Ένωση και το ΝΑΤΟ και όλες αυτές τις δεσμεύσεις που έχουμε με κοινωνικοποίηση των συγκεντρωμένων μέσων παραγωγής, με επιστημονικό κεντρικό σχεδιασμό της οικονομίας και του εργατικού ελέγχου. Με αυτές τις οικονομικές και πολιτικές προϋποθέσεις η πολεμική βιομηχανία ενταγμένη στον κεντρικό σχεδιασμό θα είναι σε θέση να παράγει τον κατάλληλο αμυντικό εξοπλισμό, να συνάπτει αμοιβαία επωφελείς για τους λαούς διακρατικές συνεργασίες με άλλες χώρες, να βασίζεται στην επιστημονική και τεχνική έρευνα στα πανεπιστήμια και ερευνητικά ινστιτούτα. Αυτό ο χαρακτήρας της πολεμικής βιομηχανίας εδράζεται πάνω στην κοινωνικοποίηση του συνόλου των συγκεντρωμένων μεσών παραγωγής και στην εκτόξευση των παραγωγικών δυνατοτήτων. Οι νέες σχέσεις παραγωγής θα αυξήσουν σημαντικά τις εγχώριες παραγωγικές δυνατότητας. Η αμυντική βιομηχανία αποτελεί βιομηχανία αιχμής με εξοπλισμό, μεθόδους και τεχνολογία υψηλών προδιαγραφών και απαιτήσεων. Λόγω αυτών των παραμέτρων το σύμπλεγμα της αμυντικής βιομηχανίας μπορεί να χρησιμοποιηθεί ως βασικός τεχνολογικός καταλύτης για την εγχώρια παραγωγή, των μέσων παραγωγής και των απαραίτητων βιομηχανικών μέσων, γενικότερα, από μια άλλη εξουσία, η οποία δεν θα υποτάσσεται στον καπιταλιστικό τρόπο παραγωγής. Οι υποδομές της εγχώριας αμυντική βιομηχανίας αποτελούν κρίσιμο παράγοντα για την παραγωγή προϊόντων ειρηνικής πολιτικής χρήσης, όπως μεταφορικά μέσα.

Υπό αυτό το πρίσμα, κύριε Υπουργέ και επειδή είναι εδώ και τα Σωματεία, εμείς, ως ΚΚΕ, λέμε ότι το πλαίσιο πάλης που στηρίζουμε στο κίνημα, κινείται στους παρακάτω βασικούς άξονες: κατάργηση για εμάς κάθε επιχειρηματικής δραστηριότητας στον τομέα της Άμυνας και κατηγορηματική αντίσταση σε οποιαδήποτε σχεδιαζόμενη ιδιωτικοποίηση των αμυντικών βιομηχανιών. Καλούμε τους εργαζόμενους να το προχωρήσουν στη σχεδιαζόμενη ιδιωτικοποίηση και συντήρηση των οπλικών συστημάτων. Ανατροπή αυτής της Ευρωνησιακής πολιτικής για την απελευθέρωση της Πολεμικής Βιομηχανίας. Κατάργηση του νομοθετικού πλαισίου που υλοποιεί τις σχετικές Ευρωπαϊκές Οδηγίες. Αναπροσαρμογή των σχεδιαζόμενων Αμυντικών δαπανών. Αποδέσμευση και κατάργηση όλων των σχεδιασμών των δαπανών και των αναδιαρθρώσεων που υπηρετούν τα επιθετικά σχέδια του ΝΑΤΟ και της Ευρωπαϊκής Ένωσης. Ανάπτυξη της εγχώριας Αμυντικής Βιομηχανίας με γνώμονα της ανάγκες άμυνας του Ελληνικού λαού, τη γεωγραφία του Ελλαδικού χώρου. Προώθηση της επιστημονικής έρευνας και της συνεργασίας με Πανεπιστήμια και Ινστιτούτα για τον σχεδιασμό Αμυντικού Εξοπλισμού και βέβαια ανατροπή της πορείας απαξίωσης της εγχώριας βιομηχανίας όπλων. Αντίσταση στις απολύσεις, στην κατάτμηση των εταιρειών και στην παραπέρα απαξίωση, σταθερές σχέσεις και αξιοπρεπείς συνθήκες εργασίας, κλαδικές συλλογικές συμβάσεις με μισθούς που να καλύπτουν τις σύγχρονες ανάγκες των εργαζομένων, χρηματοδότηση, κύριε Υπουργέ, από τον Κρατικό Προϋπολογισμό που φέτος είναι ακόμα πιο μειωμένος -και εδώ πρέπει να πείτε στους εργαζόμενους ότι η μείωση αυτή τους αφορά άμεσα- με στόχους να πληρωθούν οι εργαζόμενοι, να πληρωθούν συμβάσεις με επιστροφή των απωλειών. Χρηματοδότηση των προγραμμάτων παραγωγής και στήριξης όποιων προγραμμάτων έρευνας, με στόχους τόσο την άμεση όσο και τη μεσοπρόθεσμη δημιουργία θέσεων εργασίας. Τη δέσμευση του Υπουργού Άμυνας για συγκεκριμένες νέες αναθέσεις με χρηματοδότηση και επαναχρηματοδότηση παλιών που ήδη τρέχουν σε αυτές τις εταιρείες.

Με αυτές τις σκέψεις εμείς καλούμε τον κύριο Υπουργό να λύσει άμεσα το θέμα που έχει προκύψει στα ΕΑΣ και βεβαίως εμείς είμαστε αντίθετοι με τις τροπολογίες που φέρνει η Κυβέρνηση, γιατί ένα έμπειρο προσωπικό που υπάρχει σήμερα και στην Κύμη, αλλά και στη Ήπειρο θα χαθεί από αυτόν τον τομέα, με σημαντικές συνέπειες για τους αμυντικούς εξοπλισμούς, καθώς επίσης για τα ΕΑΣ, που όπως μάθαμε σήμερα, κατατέθηκε τροπολογία για να φύγουν εργαζόμενοι από τα Ελληνικά Αμυντικά Συστήματα, δηλαδή από την ΠΥΡΚΑΛ και αυτά δυνητικά, με την κινητικότητα και με το 4 προς 1. Τι θα γίνουν αυτοί οι εργαζόμενοι; Δεν δίνετε, δηλαδή απάντηση στους εργαζόμενους που θα μείνουν μετέωροι το επόμενο διάστημα. Οφείλετε να δώσετε απαντήσεις, κύριε Υπουργέ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα κάνουμε πέντε λεπτά διάλειμμα.

**(Διακοπή)**

**(ΜΕΤΑ ΤΗ ΔΙΑΚΟΠΗ)**

Στο σημείο αυτό έγινε η β΄ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυλωνίτου Ελένη, Βάλια Βαγιωνάκη, Γιώργος Βαρεμένος, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Δημήτριος Γάκης, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Μάρκος Μπόλαρης, Μουσταφά Μουσταφά, Μάκης Μπαλαούρας, Φωτεινή Βάκη, Γιώργος Ντζιμάνης, Γεώργιος Πάντζας, Δημήτρης Ρίζος, Γεώργιος Κυρίτσης, Κώστας Σπαρτινός, Ελένη Σταματάκη, Αφροδίτη Σταμπουλή, Αντώνης Συρίγος, Ολυμπία Τελιγιορίδου, Ιωάννης Θεωνάς, Μαρία Τριανταφύλλου, Βασίλης Τσίρκας, Σοφία Βούλτεψη, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Ελευθέριος Αυγενάκης, Άδωνις – Σπυρίδων Γεωργιάδης, Θεοδώρα (Ντόρα) Μπακογιάννη, Νικόλαος Παναγιωτόπουλος, Ιωάννης Πλακιωτάκης, Μάξιμος Χαρακόπουλος, Κωνσταντίνος Τσιάρας, Αντώνιος Γρέγος, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Αθανάσιος Παφίλης, Χρήστος Κατσώτης, Σπυρίδων Δανέλλης, Σπυρίδων Λυκούδης, Κωνσταντίνος Κατσίκης, Δημήτριος Καμμένος και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Τον λόγο έχει ο κ. Δανέλλης.

ΣΠΥΡΙΔΩΝ ΔΑΝΕΛΛΗΣ: Στην αποδεκατισμένη πλέον Επιτροπή μας, πάρα πολύ σύντομα να θυμίσω ότι στα τόσο μακρινά, αλλά και μόλις χθεσινά χρόνια της ευμάρειας, η Ελληνική Αμυντική Βιομηχανία έδειξε μια ιδιαίτερη άνθιση. Αυτή οφείλεται αφενός στο ό,τι ένα μέρος των συνεχών εξοπλιστικών προγραμμάτων εκτελέστηκε από την Ελληνική Αμυντική Βιομηχανία, αφετέρου σε μια αξιοπρόσεκτη εξωστρέφεια την οποία είχε δείξει, η οποία της επέφερε φήμη, της διασφάλισε συμβόλαια και βεβαίως μια τεχνογνωσία αξιοζήλευτη. Όταν περάσαμε στη συνολικότερη χρεοκοπία, αφού έσκασε η φούσκα, τότε τα βεβαρυμμένα προβλήματα στην Ελληνική Αμυντική Βιομηχανία εξαιτίας ανορθολογισμού και πελατειασμού, -των γνωστών, δηλαδή, συνεπειών που έφεραν οι γνωστές λογικές που ακολούθησαν, κυρίως, οι δημόσιες επιχειρήσεις- μετέτρεψαν πλήρως το τοπίο.

Εγώ, είχα την ευκαιρία να επισκεφτώ την Ε.Α.Σ. και την Ε.Α.Β., την προηγούμενη περίοδο και να συνομιλήσω με τους εργαζόμενους και με τις διοικήσεις τους. Των οποίων, η αγωνία και η ανησυχία τους για όλα αυτά που έβλεπαν να έρχονται, φαίνεται και από τα αποτελέσματα, ότι δεν ευαισθητοποίησαν τον τότε πολιτικό υπεύθυνο, τον κ. Ήσυχο, ο οποίος σε εκείνο το επτάμηνο «του εφησυχασμού και της μακαριότητας», άφησε τα προβλήματα να πολλαπλασιαστούν, φέρνοντας, βεβαίως, στα σημερινά αδιέξοδα, κυρίως τα Ε.Α.Σ..

Το 2013 και μετά από πολύ μεγάλες προσπάθειες, πραγματικά, επετεύχθη η μη εκκαθάριση, αλλά η διατήρηση στη ζωή τον Ε.Α.Σ. με ένα σχέδιο εξυγίανσης, το οποίο προέβλεπε συγκεκριμένα πράγματα, υποτίθεται, ότι δρομολογήθηκε η βιωσιμότητα τον Ε.Α.Σ.. Επειδή, υπήρχαν σημαντικά συμβόλαια, αλλά και η ρεαλιστική πρόβλεψη, ότι μπορούν να διασφαλιστούν και νεότερα, ήταν βέβαιο, ότι με μια ορθολογική λειτουργία τον Ε.Α.Σ., θα μπορούσε να διασφαλιστεί όχι μονάχα η οικονομική αυτάρκεια, αλλά και η κερδοφορία.

Δυστυχώς, φτάσαμε στα χθεσινά, τα οποία προφανώς κανένας και κυρίως εσείς, κύριε Υπουργέ, δεν θα θέλατε να υπάρξουν ή να συμβούν. Το μεγάλο ζητούμενο σήμερα όμως, είναι, πως ανατρέπεται αυτή η νέα πραγματικότητα που επιβαρύνει όσο τίποτα στο παρελθόν την υπόθεση της βιωσιμότητας τον Ε.Α.Σ..

Επειδή, το σχέδιο εξυγίανσης του 2013, που προέβλεπε την εκκαθάριση του πολιτικού τομέα τον Ε.Α.Σ., θα ήθελα να μας πείτε: Πού βρίσκεται σήμερα;

Όπως, επίσης, ενώ προβλεπόταν το κλείσιμο των εργοστασίων της Ελευσίνας και της Μάνδρας, που της Ελευσίνας έκλεισε αλλά δεν υπήρξε η πρόβλεψη διασφάλισης κονδυλίων ώστε να μεταφερθούν τα μηχανήματα και να μπορέσει με αυτόν τον τρόπο να διασφαλιστεί, η συνέχεια της παραγωγής. Δυστυχώς, έχουμε απώλεια υλοποίησης προγραμμάτων και άρα, εσόδων, από αυτή την αβλεψία.

Σε ό,τι αφορά δε το εργοστάσιο της Μάνδρας, απ' ό,τι γνωρίζω έχει παραμείνει ανοικτό μετά από πολιτική απόφαση, ενόψει απ' ό,τι λένε οι πληροφορίες, συμβολαίων που πρόκειται να έρθουν από την Ινδία. Δεν ξέρω, εάν αυτό είναι ένας επαρκής λόγος για να διατηρείται εν ζωή ένα εργοστάσιο. Αναφέρομαι για το εργοστάσιο της Μάνδρας, τον Ε.Α.Σ..

Σε ό,τι αφορά το ζήτημα της πώλησης του οικοπέδου. Προφανώς, δεν λύνεται το πρόβλημα, όμως η έγκαιρη πώληση του οικοπέδου θα διασφάλιζε μια ρευστότητα, αφού το μεγαλύτερο πρόβλημα της επιχείρησης είναι η ρευστότητα. Δηλαδή, αυτή η ρευστότητα, θα διασφάλιζε την υλοποίηση προγραμμάτων. Άρα, τα έσοδα θα διατηρούσαν ζωντανή την επιχειρήσεων και βεβαίως, θα διασφάλιζαν πρώτα από όλα την μισθοδοσία των εργαζομένων. Γιατί, είναι αδιανόητο επί 2 μήνες οι εργαζόμενοι να παραμένουν απλήρωτοι.

Δεν είναι μόνον η εσωτερική ζημιά που προκαλείται, αλλά είναι και μια ζημιά που δεν ξέρω πώς μπορεί να αντιμετωπιστεί και εάν είναι αναστρέψιμη, δηλαδή, σε σχέση με την απαξίωση της εταιρείας ή των εταιρειών. Μιλάω, σε σχέση με την απαξίωση της εταιρείας ή των εταιρειών με την διεθνή τους εικόνα, όταν η αναξιοπιστία της μη δυνατότητας παράδοσης παραγγελιών ή η έναρξη της υλοποίησης συμβάσεων, βεβαίως, δημιουργεί μια εικόνα και δεν γνωρίζω αυτή η εικόνα πώς μπορεί να αναστραφεί, προκειμένου να παραμένει μια σχετική διεθνής φήμη την οποία είχαν εξασφαλίσει και η Ε.Α.Σ. και η Ε.Α.Β..

Θέλω να ρωτήσω, αν με την σημερινή ποια εμπειρία που έχει έρθει από όλη αυτή την επώδυνη πορεία: Υπάρχει εν εξελίξει ή έχετε καταλήξει σε ένα σχέδιο εξυγίανσης και βιωσιμότητας της εταιρίας, το οποίο να έχει και χρονοδιαγράμματα και να μπορεί να είναι και συμβατό με τις δεσμεύσεις που έχουμε αναλάβει απέναντι στην Τρόικα; Γιατί, από τότε είχαμε καταλήξει στο σχέδιο εξυγίανσης.

Είναι μέσα στις σκέψεις η λειτουργία - αναφερθήκατε σε αυτό πριν, η λειτουργία - με ιδιωτικό-οικονομικά κριτήρια της εταιρίας, έτσι ώστε να μπορέσει να λειτουργήσει και μέσα σε αυτή τη λογική, σκέφτεστε, στρατηγικό επενδυτή;

Τι ακριβώς σκέφτεστε, όταν λέτε, για μια σχέση του δημόσιου με τον ιδιωτικό τομέα και στον τομέα της αμυντικής μας βιομηχανίας;

Και επειδή η κατάσταση είναι εδώ που είναι, με την δέσμευση των ελάχιστων πόρων που θα μπορούσε να δώσει μια στοιχειώδη ρευστότητα στην εταιρεία, με την αδυναμία πληρωμής των δεδουλευμένων των εργαζομένων: Υπάρχει η δυνατότητα, πιστεύετε, ρεαλιστικά, ότι το αμέσως επόμενο χρονικό διάστημα θα μπορέσουν να γίνουν πράγματα που δεν έχουν γίνει μέχρι σήμερα;

Γιατί, υπήρξε και η δέσμευση του Υπουργού Οικονομικών - απ' ό,τι γνωρίζουμε από τους εργαζόμενους - προς τα σωματεία των εργαζομένων, ότι μέσα στον Οκτώβριο θα είχε κλείσει η υπόθεση της κεφαλαιοποίησης των χρεών και μάλιστα τους είχε δοθεί και η υπόσχεση, ότι ακόμη και με ΠΝΠ θα χορηγούνταν φορολογική ενημερότητα στην εταιρεία, έτσι ώστε να μην φτάναμε στα αδιέξοδα που φτάσαμε.

Θεωρείται, κύριε Υπουργέ, ότι ρεαλιστικά, μπορούν να αντιμετωπιστούν αυτά τα ζητήματα τις αμέσως επόμενες ημέρες;

Σας ευχαριστώ πολύ, κύριε Πρόεδρε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κύριος Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ: Σας ευχαριστώ πολύ, κύριε Πρόεδρε και θα ήθελα να σας ενημερώσω, ότι θα είμαι πολύ σύντομος για να διευκολύνω τη σημερινή διαδικασία.

Κύριοι Υπουργοί, κυρίες και κύριοι συνάδελφοι, αγαπητοί προσκεκλημένοι εκπρόσωποι των αμυντικών και βιομηχανικών εταιριών, παρακολουθώ ανελλιπώς τις συνεδριάσεις της Επιτροπής Άμυνας και Εξωτερικών Υποθέσεων και σήμερα, βιώνω κάτι το διαφορετικό να υπάρχει μέσα σε αυτή την αίθουσα. Υπάρχει μία γοργή αντιπολιτευτική τακτική, που δεν την είχα ξανά συνάντηση, λες και είμαστε σε προεκλογική περίοδο, με τρόπο που προβάλλεται το κομματικό όφελος έναντι του πατριωτικού συμφέροντος, μια και σε αυτή την Επιτροπή, μέχρι τώρα τηρούμε ως επί το πλείστων, η συντριπτική πλειοψηφία κύριε Πρόεδρε των Κομμάτων, μια στάση εθνικής ομοψυχίας, σύμπλευσης και συμπόρευσης.

Βέβαια, με έκπληξή μου παρατηρώ και διαπιστώνω, ότι ευθύνες οι οποίες αναλογούν στο παρελθόν και για τις οποίες ο Αναπληρωτής Υπουργός μας, συμβάλλοντας σε ένα πολύ ενωτικό κλίμα, δεν θέλησε να κάνει αναφορά και μνεία, παρά καταλήγοντας στο ο γέγονε, γέγονε - μεταφράζω δικά μου λόγια, τα γενόμενα ουκ απογίγνονται - ας δούμε από δω και πέρα τι μπορούμε να κάνουμε, για να αντιμετωπίσουμε μια τέτοια κατάσταση εθνικής μείζονος σημασίας όλους μας.

Αντί να συμβάλει όλος ο κοινοβουλευτικός κόσμος με την παρουσία του εδώ μέσα συναινετικά, αντ’ αυτού παρατηρείται αποποίηση των ευθυνών, με οποιοδήποτε τρόπο να επιρριφθούν στη σημερινή κυβέρνηση. Λυπάμαι πάρα πολύ και διερωτώμαι, κύριε Υπουργέ, υπό τύπου και μορφή έγκλισης προηγούμενα, χαρακτηρίστηκε η πλήρης, μεστή περιεχομένου και συγκροτημένη τοποθέτησή σας ως έκθεση ιδεών.

Θέλω να σας παρακαλέσω θερμά, να εξηγήσετε τόσο σε μένα όσο και στους συναδέλφους, γιατί όταν παραλάβαμε σ' αυτή τη διακυβέρνηση των δύο περίπου ετών, αυτές τις εταιρείες της βιομηχανίας των εξοπλιστικών και αμυντικών συστημάτων, τις παραλάβαμε χρεωμένες. Γιατί τα οικονομικά τους κανάλια ήταν αρδευμένα; Τι συνετέλεσε ώστε να μην μπορούν να προμηθεύονται την πρώτη ύλη προκειμένου να καλύπτουν συμβάσεις, που έχουν συνάψει για παραγωγή εξοπλιστικών και άλλων υλικών, είτε αυτά είναι πολιτικά προϊόντα είτε είναι στρατιωτικά προϊόντα; Γιατί αυτές οι εταιρείες ήταν, ως προς τη λειτουργία τους, μέσα σε συμφωνίες που οι προηγούμενες κυβερνήσεις είχαν συνάψει με την τρόικα και ως προς τη διοίκηση τους και ως προς όλα εκείνα τα στοιχεία που συνθέτουν εν γένει της λειτουργίας τους;

Θέλω να σας παρακαλέσω να διεξάγετε μια έρευνα σε σχέση με την άρση των λογαριασμών όλων αυτών των εταιριών, διότι εγώ ως ο ελάχιστος Βουλευτής αυτού του κοινοβουλίου, μέλος που μετέχει σε αυτή την Επιτροπή, θέλω να γνωρίζω την κίνηση αυτών των λογαριασμών των εταιριών σε έσοδα, σε έξοδα και σε πληρωμές, όπως επίσης θέλω να διαβεβαιώσω την Επιτροπή μετά από πολύ μικρή και σύντομη έρευνα που έκανα πριν πάρω το λόγο, ότι χρέη για τα οποία σήμερα προκαλούνται κατασχέσεις, αλλά και των εργαζομένων μη πληρωμές, οφείλονται λοιπόν σε Φ.Π.Α., το οποίο οφείλουν οι εταιρείες από το 2011 και κανείς δεν μιλάει για αυτό, κύριε Υπουργέ, παρά γινόμαστε σάκος του μποξ, ότι ευθυνόμαστε για τα πάντα. Ενώ ζητάμε ένα κλίμα συναίνεσης για να δούμε τι θα κάνουμε από δω και μπρος, τώρα εγώ ζητώ εξεταστική επιτροπή για το πώς κατάντησαν εδώ που κατάντησαν αυτές οι εταιρίες.

Ζητώ, λοιπόν, από σας κύριε Πρόεδρε, να το βάλετε ως θέμα. Θέλω να μάθω ως ο ελάχιστος Βουλευτής του Κοινοβουλίου, γιατί παραλάβατε χρεωμένες εταιρίες από Φ.Π.Α., εταιρείες που δεν μπορούν να παράγουν εξοπλιστικά προϊόντα, εταιρείες που δεν μπορούν να συνεργαστούν πλέον με την εθνική άμυνα, το Υπουργείο και το Υπουργείο αναγκαζόταν να προμηθεύεται εξοπλιστικά από ξένες χώρες και όχι από τη χώρα του. Σε όλες αυτές τις ερωτήσεις, θέλω απαντήσεις.

Είναι γνωστό και πρέπει να γίνει και κατανοητό, ότι η αμυντική μας βιομηχανία μπορεί να αποτελέσει ένα κέντρο παραγωγής για όλο τον κόσμο, ιδιαίτερα για τη χώρα μας. Παρακολουθώντας τις διεθνείς εξελίξεις, είναι αδιαμφισβήτητο γεγονός ότι η ασφάλεια και η άμυνα αποτελούν τα τελευταία χρόνια δύο από τους βασικούς άξονες τους οποίους πρέπει να ενισχύσουν τα κράτη, προκειμένου να προστατέψουν τις κοινωνίες τους.

Στην κατεύθυνση αυτή σημαντικό ρόλο διαδραματίζουν οι βιομηχανίες και οι φορείς που δραστηριοποιούνται στους σχετικούς τομείς, οι οποίοι έχοντας συνειδητοποιήσει τα τελευταία χρόνια αυτήν την αναγκαιότητα έχουν αντίδρασή και ανάλογα. Οι ένοπλες δυνάμεις μπορούν να σχεδιάσουν και να προγραμματίσουν τις προμήθειες τους ως ένα βαθμό κατά τέτοιο τρόπο ώστε να περιλαμβάνονται στον τριετή και ετήσιο προγραμματισμό υποπρογράμματα αμυντικού υλικού που μπορεί να ληφθούν από την αμυντική βιομηχανία. Η ελληνική αμυντική βιομηχανία μπορεί και πρέπει και οφείλει να έχει έναν ρόλο, πέρα από την εξασφάλιση της τροφοδοσίας αμυντικού υλικού για τις άμεσες ανάγκες των ενόπλων δυνάμεων, μετατρεπόμενη σε βασικό πυλώνα της εθνικής αναπτυξιακής στρατηγικής. Είναι προφανές, ότι όλα όσα προαναφέρθηκαν απαιτούν τη συνεργασία πολλών φορέων του κράτους, αρμόδιων για θέματα άμυνας και ασφάλειας. Η επόμενη μέρα θα προκύψει μέσα από ένα εθνικό όραμα, που με συνεργασία και συνεννόηση όλων των εμπλεκομένων κρατικών και ιδιωτικών φορέων της χώρας, θα δημιουργήσει το απαραίτητο αναπτυξιακό πλαίσιο για την ελληνική αμυντική βιομηχανία.

Όλες οι ενέργειες που έχουν γίνει από το ΥΠΕΘΑ, συγκλίνουν προς αυτή την κατεύθυνση. Σε ολόκληρο τον κόσμο, οι μεγάλες αμυντικές βιομηχανίες αποτελούν τις ατμομηχανές ανάπτυξης των συγκεκριμένων τομέων. Η ελληνική αμυντική βιομηχανία οφείλει μέσα στα επόμενα χρόνια να ξεφύγει οριστικά από τον κύκλο εξυπηρέτησης πελατειακών νοοτροπιών και κρατικοδίαιτης επιβίωσης, που την οδήγησε στο χείλος της ανυπαρξίας με την έφοδο της οικονομικής κρίσης.

Η ενίσχυση της ελληνικής αμυντικής βιομηχανίας αποτελεί βασική προτεραιότητα για μας. Η ελληνική αμυντική βιομηχανία μπορεί με τις κατάλληλες συνεργασίες - προσπαθούμε να υπάρξουν οι κατάλληλες συνεργασίες σε όλους τους φορείς, σε όλους τους τομείς - να έχει σημαντικό μερίδιο, επικεντρώνοντας στην ανάπτυξη συγκεκριμένων καινοτόμων τεχνολογιών προϊόντων και συστημάτων αξιοποιώντας την τεχνολογική βάση που διαθέτει μέχρι σήμερα η χώρα.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ: Θα καλωσορίσω και εγώ από την πλευρά μου, τον κ. Γεωργιάδη, υπεύθυνο τομεάρχη από την πλευρά της Ν.Δ.. Εύχομαι να έχουμε μια καλή συνεργασία στα πλαίσια της Επιτροπής μας. Δεν θα μακρηγορήσω, καθόσον οι προτάσεις μου και οι ανησυχίες μου έχουν ήδη κατατεθεί στον ένα χρόνο που είμαι Βουλευτής στην συγκεκριμένη Επιτροπή και έχουν αναφερθεί και σε άλλες συνεδριάσεις, αλλά και σε ερωτήσεις στα πλαίσια του κοινοβουλευτικού ελέγχου. Οι ερωτήσεις που είχαν κατατεθεί από την δική μας πλευρά αφορούσαν την ΕΛΒΟ, μια βιομηχανία της περιοχής που εκπροσωπώ, της Θεσσαλονίκης.

Κατατέθηκαν πέντε ολόκληρες ερωτήσεις, οι οποίες αφορούσαν την ΕΛΒΟ, εδώ και έναν χρόνο. Το συμπέρασμα είναι «δυστυχώς επτωχεύσαμεν». Οι προθέσεις καλές και ειλικρινείς από την πλευρά του Υπουργού, αλλά μάλλον δεν έφταναν. Αυτό που φάνηκε ήταν ότι το Υπουργείο Εθνικής Άμυνας δεν ήταν μέσα στις προτεραιότητες της κυβέρνησης ή τουλάχιστον το Υπουργείο Εθνικής Άμυνας δεν είχε τον πρώτο λόγο για το μέλλον της ελληνικής αμυντικής βιομηχανίας και για την σημασία που μπορούσε να έχει αυτή στην ανάκαμψη της εθνικής μας οικονομίας.

Γιατί το τι πρέπει να γίνει, το τι πρέπει να κάνουμε σαν χώρα είναι σαφές και περιγράφεται στην εθνική αμυντική βιομηχανική στρατηγική που πρόσφατα συζητήσαμε. Γιατί την φέραμε εδώ; Εκεί μέσα είναι για όλους μας, για όλους εμάς εδώ στην Επιτροπή ξεκάθαρο, πως πρέπει να συμπεριφερθούμε στην Ελληνική Αμυντική Βιομηχανία, για το εθνικό συμφέρον, για το συμφέρον της χώρας μας. Ο τρόπος με τον οποίον θα μπορούσαμε να συμπεριφερθούμε αφορά φυσικά την Κυβέρνηση, επικουρικά εμείς από πίσω, αλλά είναι ξεκάθαρο όσοι έχουνε διαβάσει αυτό το οποίο συζητήσαμε εδώ, τα λέει όλα μέσα.

Στο πώς θα προχωρήσουμε στις ενέργειες εκείνες και να επιτύχουμε το εθνικό συμφέρον παραμένει και ακόμα αυτή τη στιγμή άδηλο ξέρετε, ακόμα και αυτή τη στιγμή, καθώς είναι φανερό πως δεν υπάρχει ρεαλιστικός και βήμα προς βήμα σχεδιασμός, υπάρχουν και το ξαναλέω, οι προθέσεις, αλλά δεν φαίνεται από την εισήγηση του Υπουργού ότι υπάρχει σχεδιασμός για το σύνολο της Ελληνικής Αμυντικής Βιομηχανίας. Οι τρεις μεγάλες ουσιαστικά βιομηχανίες, ακόμα και αυτή τη στιγμή που μιλάμε είναι και λειτουργούν σε ένα καθεστώς ανασφάλειας. Οι αποφάσεις που θα ληφθούν για την ελληνική βιομηχανία θα αφορούν ακόμη και τη μελλοντική μορφή της εθνικής μας υπόστασης.

Να μην προχωρήσουμε θα έλεγα σε αποσπασματικές ενέργειες, να σταθεροποιήσουμε το αμυντικό και το βιομηχανικό πλαίσιο και στη συνέχεια να το αξιοποιήσουμε στο έπακρο κύριε Υπουργέ. Να δούμε τι μπορούμε να κάνουμε σαν χώρα από το πιο μικρό, μέχρι το πιο μεγάλο και να ξέρουμε ότι μπορούσαμε να κάναμε, το έχουμε λάβει αν αυτό που μπορούμε να κάναμε είναι αυτό το οποίο μας περιγράψατε, είναι πολύ μικρό κύριε Υπουργέ, θα θέλαμε κάτι πολύ πιο μεγαλύτερο να κάνουμε για την Ελληνική Αμυντική Βιομηχανία.

Είναι ενδιαφέρουσες οι Τροπολογίες οι οποίες κατατίθενται, είναι ενδιαφέρουσα και η Τροπολογία και για την ΕΛΒΟ και για την ΕΑΣ, καθώς πιθανόν να ανακουφίσει κάποιους εργαζόμενους, αλλά οι υπογραφές ούτε οχήματα αναβαθμίζουν, ούτε πυρομαχικά δημιουργούν και παράγουν. Θα μελετήσω όσα ειπώθηκαν, δεν θα προχωρήσω σε παραπάνω σχολεία, αναμφίβολα, η συζήτηση θα συνεχιστεί, σήμερα πιστεύω ότι έχει γίνει μια αρχή. Η Ένωση Κεντρώων κινείται στα πλαίσια της συναίνεσης και μέσα σε αυτά τα πλαίσια έχω στείλει και στον Πρόεδρο της Επιτροπής, αλλά και στους υπεύθυνους τομεάρχες την παράκληση μου θα έλεγα, γιατί έτσι θέλω να την δείτε, να συζητηθεί μέσα στα πλαίσια της συγκεκριμένης Επιτροπής το μείζον θέμα το οποίο έχει δημιουργηθεί σχετικά με το συνδικαλισμό στο Στρατό. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ κ. Σαρίδη, έχουν ακόμη τέσσερις συναδέλφους που θέλουν να κάνουν μια τελική παρέμβαση, από πέντε λεπτά ο καθένας, με τον κ. Συρίγο πρώτο. Παρακαλώ έχετε το λόγο.

ΑΝΤΩΝΗ ΣΥΡΙΓΟΣ: Πιο γρήγορα κύριε Πρόεδρε, δύο σκέψεις θα εκθέσω και κατόπιν μια ερώτηση η οποία ίσως θα μπορούσε να γίνει και αντικείμενο μιας ευρύτερης συζήτησης, μια και δεν αφορά τον Υπουργό ειδικά, αλλά γενικότερο το ζήτημα, ένας προβληματισμός που θα τεθεί. Το πρώτο που θέλω να πω είναι η εξής επισήμανση, η αμυντική βιομηχανία ορίζεται από δυο αν θέλετε συνισταμένες, η μία είναι η άμυνα ως άμυνα και η άλλη είναι η άμυνα ως οικονομία, είναι κάτι το οποίο γνωρίζουμε όλοι. Η τρίτη είναι η αυτάρκεια, χαίρομαι που στο κεφάλαιο Β΄ του υπομνήματος που μας κατέθεσε ο κ. Υπουργός και με τα όσα ανέπτυξε, εκθέτει αυτά τα δύο ζητήματα και προτείνει κάποιες λύσεις τις οποίες θεωρεί ενδεδειγμένες και οι οποίες μπαίνουν βέβαια σε δημόσια συζήτηση.

Και αυτό είναι ένα ζήτημα για το οποίο τουλάχιστον εγώ θεωρώ ότι επειδή ανοίγει τη συζήτηση και επειδή έχει τεκμηριωμένες θέσεις και προτάσεις, είναι κάτι το οποίο θα πρέπει να το χαιρετίσω από την πλευρά τη δική μου. Το δεύτερο είναι επειδή ξέρετε ότι εγώ προέρχομαι και από ένα μέρος που τα ναυπηγεία παίζουν πολύ μεγάλο ρόλο, τώρα πλέον σε εμάς, εννοώ τη Σύρο, τελευταίο αποκούμπι της παλαιάς κραταιάς βιομηχανικής Ερμούπολης, είναι το Νεώριο. Χαίρομαι λοιπόν για την αναφορά που έκανε ο Υπουργός και γνωρίζω και τις προσπάθειες που γίνονται εκεί γύρω από τη στήριξη των εργαζομένων και για το ζήτημα της δεξαμενής, το οποίο θα πρέπει να τελειώσει σύντομα, αλλά περισσότερο μένω στη διαπίστωση που κατέθεσε σήμερα ο Υπουργός, ότι το πρόβλημα αυτό πρέπει να αντιμετωπιστεί ολοκληρωτικά, τελειωτικά και για τα τρία ναυπηγεία, ώστε να ανασάνει και ο κόσμος.

Δεν χρειάζεται να σας πω ότι κάθε φορά που πληρώνονται οι άνθρωποι αυτοί στο νησί μας, γιατί πολλές φορές είναι απλήρωτοι, ανασαίνει η αγορά, μιλάμε για μεγάλη υπόθεση. Υπό αυτή λοιπόν την έννοια, χαιρετίζω την προσπάθεια η οποία γίνεται αυτή τη στιγμή και με τον τρόπο που γίνεται και ελπίζω και εύχομαι και θα το παλέψουμε αυτό, ώστε να υπάρχει μία μόνιμη λύση. Στην κατεύθυνση αυτή, έρχομαι στην πρόταση που έγινε για τη δημιουργία Ναυπηγοεπισκευαστικής Γραμματείας, αυτή δεν ξέρω πώς θα εξελιχθεί ή το πώς θα κινηθεί, εκείνο το οποίο θέλω να προτείνω είναι πλέον του συντονισμού ή του σχεδιασμού ανάμεσα στις διάφορες μονάδες ναυπηγοεπισκευαστικές που έχουμε, να μπορεί να συντονίζει και διάφορες άλλες -ετέθει ακροθιγώς από άλλους- κρατικές επιχειρήσεις ή υπηρεσίες, ούτως ώστε να μην λειτουργούν κάποια πράγματα αντιφατικά, δηλαδή, η μία να μην έρχεται σε διαφορά με την άλλη και λειτουργεί ανασταλτικά.

Εκείνο για το οποίο επιμένω είναι ότι στο θέμα αυτό όπως και σε όλα τα άλλα, η βάση. Είναι η άμυνα και η οικονομία που παράγεται από την άμυνα. Τέλος και κλείνω με αυτό για να μην καθυστερώ, πιστεύω ότι κι αυτό είναι σημαντικό, υπάρχει ένα ερώτημα το οποίο θα το θέσω, όχι για να αντιδικήσω με κανέναν, ούτε για να ζητήσω ευθύνες. Λέει μια ιστορική ρήση, ότι για να αποφύγεις στα λάθη του παρελθόντος, πρώτον, πρέπει να τα γνωρίσεις, να μάθεις ποια ήταν τέλος πάντων αυτά τα λάθη που οδήγησαν σε αυτή την κατάσταση. Υπό αυτήν την έννοια θέτω ένα ανοικτό ερώτημα, γι' αυτό και μόνο το λόγο, το αναφέρω πάλι, όχι για ευθύνες ή για ιστορικές υπομνήσεις ή οτιδήποτε άλλο, γι' αυτό και μόνο το λόγο το ερώτημα το οποίο μένει είναι, ποια ήταν αυτά τα καίρια λάθη τα οποία οδήγησαν τη χώρα στην κατάσταση στην οποία βρίσκεται σήμερα, ειδικότερα όσον αφορά τον τομέα στον οποίο συζητάμε και με ποιο τρόπο θα αποφύγουμε;

Πρώτα να τα εντοπίσουμε και μετά να αποφύγουμε, τέλος δε, εγώ θα έλεγα για τα ζητήματα που ετέθησαν ρητρών αποζημιώσεων κ.λπ., είναι αυτονόητο και αποτελεί υποχρέωση για το Δημόσιο, όπου υπάρχουν αξιώσεις αστικές, να τις αναζητήσει και να ζητήσει όπου επιβάλλεται τις αποζημιώσεις και τα συναφή, ούτως ώστε και αυτό να υποστηρίξει και να προασπίσει τα εθνικά συμφέροντα. Η αυτάρκεια είναι το τελευταίο το οποίο θέλω να πω και που το θέτετε και εδώ σταματάω. Η αμυντική βιομηχανία εάν είναι αυτάρκης, δίνει αλλά φτερά και στην οικονομία και στην άμυνα. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ κ. Πρόεδρε, για τις πολύ σοφές υποδείξεις σας, το λόγο τώρα έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Ευχαριστώ, κύριε Πρόεδρε, κ. Υπουργέ, υπάρχει ένα μάθημα στην ιατρική με περιώνυμη έδρα, εκείνο της περιγραφικής ανατομίας, πιστεύω ότι ακούγοντας σας κάποιος βγάζει το συμπέρασμα ότι είστε ένας καλός μαθητής αυτής της έδρας. Το λέω αυτό γιατί περιγράψατε πολύ παραστατικά την υπάρχουσα κατάσταση, σε μερικά διαφωνώ πλήρως, αλλά εν πάση περιπτώσει η δομή ήταν αυτή, είδα ότι είχατε μια συγκεκριμένη απολογητική στάση, αλλά και εγκαλούσατε τις προηγούμενες κυβερνήσεις και αυτό το οποίο εγώ περίμενα, αλλά περίμενε και κάθε Έλληνας πολίτης, ήταν να είχαμε μια σαφή εικόνα ενός απολογιστικού έργου αυτών των δύο ετών. Είστε Κυβέρνηση δύο ετών, δεν έχετε περίοδο χάριτος, παραλάβατε τα ηνία της χώρας σε μια κρισιμότατη στιγμή, αφού ρίξατε λόγω της Προεδρικής εκλογής την προηγούμενη Κυβέρνηση, με το επείγον του θέματος ότι έχουμε λύσεις για τα πάντα και βρεθήκατε μπροστά στην τραγική κατάσταση όλων αυτών των ζητημάτων και τώρα από τη μια κάνετε έκθεση ιδεών -λυπούμαι που θα το πω ειδικά για εσάς- και από την άλλη κάνετε ιστορία.

Ο τόπος και τα προβλήματα στην Εθνική Άμυνα, δεν χρειάζονται ούτε εκθέσεις ιδεών ούτε ιστορία. Είναι ενεργά τα προβλήματα, είναι τωρινή η κρίση και αισθάνομαι ότι πρέπει ο Αναπληρωτής Υπουργός Άμυνας, ο έχων την αρμοδιότητα για την αμυντική βιομηχανία να είναι πιο συγκεκριμένος. Και δεν είσαστε πιο συγκεκριμένος, γνωρίζετε την εκτίμησή μου αλλά αυτή είναι η πραγματικότητα. Εγώ θα ήθελα σαν Έλληνας πολίτης πέραν της ιδιότητας μου ως Βουλευτού, να είχα ένα συγκεκριμένο απολογιστικό έργο στην εθνική αμυντική μας βιομηχανία των τελευταίων δύο ετών. Πέραν των καλάσνικοφ και τα άλλα του κυρίου Καμμένου ήθελα να μου πει ο Αναπληρωτής Υπουργός δύο πράγμα συγκεκριμένα. Δεν τα ακούσαμε.

Η αιτία του προβλήματος η οποία δεν είναι των τελευταίων δύο ετών αλλά των 15-20 ετών και κορυφώνεται τώρα, είναι ότι εφόσον η αμυντική βιομηχανία μας δεν παίρνει παραγγελίες από τις ελληνικές Ένοπλες Δυνάμεις, ποια άλλη χώρα θα εμπιστευτεί να παραγγείλει στην ελληνική αμυντική βιομηχανία; Θέλω να σας ρωτήσω ποια αμυντικά συστήματα έχουν παραγγελθεί τα τελευταία δύο χρόνια στην ΕΑΒ και τα ΕΑΣ; Εκτός από τη συντήρηση, τα σέρβις και τις επιθεωρήσεις; Ποιο οπλικό σύστημα έχει παραγγελθεί από ένα όπλο; Αρχηγός Επιτελείου πριν από λίγες ημέρες, είπε ότι «εμείς προσπαθούμε να αναπτύξουμε την εργοστασιακή συντήρηση μέσα στο όπλο μας, προσπαθούμε να λειτουργήσουμε με συνθήκες ελευθέρου εμπορίου». Με άλλα λόγια δηλαδή, μας λέει ότι η Γαλλία δεν θα δώσει παραγγελία στην Daussault να φτιάξει οπλικό σύστημα θα βγει στο ελεύθερο εμπόριο.

Πήραμε χθες ένα σημείωμα που μας στείλατε. Πέραν αυτού που συζητήσαμε πριν λίγο καιρό, για την εθνική αμυντική βιομηχανική στρατηγική -που επαναλαμβάνω ότι είναι ένα ευχολόγιο- θεωρώ ότι αυτά που ειπώθηκαν ήταν συγκεκριμένα, λέτε ότι θα περαστεί και από ΚΥΣΕΑ αυτό το κείμενο που συνέγραψε ο κύριος Σταφύλης. Σας προσκαλούμε και σας παρακαλούμε να ξανασυζητηθεί σε μια άλλη συνεδρίαση, η εθνική αμυντική στρατηγική το κείμενο το οποίο μας φέρατε να έχουμε προτάσεις να σας τις καταθέσουμε και αισθάνομαι από την περιρρέουσα ατμόσφαιρα την όποια έχω εισπράξει, ότι αυτές οι προτάσεις της Αντιπολιτεύσεως θα γίνουν δεκτές.

Τέλος, στην Τρίτη σελίδα των εγγράφων που μας αποστείλατε αναφέρεται ότι κρίνεται αναγκαία η επαναδιαπραγμάτευση της συμφωνίας του 2013 για τα εθνικά αμυντικά συστήματα που χωρίζονται σε δύο μέρη κλπ. Γιατί το κάνετε αυτό που αποσκοπείτε; Αυτή η συμφωνία της κυβερνήσεως Σαμαρά του 2013 που κυρώθηκε το 2014 το άρθρο 7, ήταν μια συμφωνία που έδωσε ανάσα στην συγκεκριμένη εταιρεία. Αυτή η συμφωνία φταίει για το που έφτασαν τα ΕΑΣ;

Το θέμα μας είναι το εξής, εφόσον αρνείστε αυτή την συμφωνία που πολύ σωστά λέτε ότι έχω κριτική στάση απέναντί της, γιατί αφήσατε δύο χρόνια και φτάσαμε να γίνεται τώρα κατάσχεση στο λογαριασμό των ΕΑΣ; Κλείνοντας είπατε ότι η ΕΑΒ είναι μια δυναμική εταιρεία, δεν θέλει εμπορικό τμήμα οι δουλειές έρχονται. Ήθελα να ρωτήσω εκτός από τον μόνιμο πελάτη της ΕΑΒ, ποια άλλη δουλειά έχει πάρει η ΕΑΒ εκτός από την Πολεμική Αεροπορία; Τι άλλη εργασία γίνεται στην ΕΑΒ αυτή τη στιγμή;

Το 2014 εγώ ξέρω ότι η ΕΑΒ είχε κέρδη και το 2015 είχε ζημίες. Είπατε για το νόμο Βενιζέλου τον 3978, όντως πρέπει να αλλάξει όπως πολύ σωστά και εσείς σε αυτή την αίθουσα αποκαλέσει ότι είναι νόμος μη προμηθειών. Υπήρξε κάποια νομοθετική παρέμβαση την οποία εμείς συμφωνήσαμε στο τελευταίο νομοσχέδιο που έφερε ο κύριος Υπουργός, η οποία πρέπει να προχωρήσει. Αλλά από ευχολόγια και να λέμε πρέπει να αλλάξει και πρέπει να κάνει δεν μπορούμε να οδηγηθούμε πουθενά.

Για τα Ναυπηγεία που είπατε γιατί δεν πάνε τα υπόλοιπα στον Ναύσταθμο Σαλαμίνος και συνεχίζουμε στα Ναυπηγεία; Σαφώς και συμφωνώ ότι τα Ναυπηγεία πρέπει να ζήσουν πρέπει να γίνουν παραγγελίες, αλλά από τα Ναυπηγεία με τα πλοία με τα ΠΠ3 που αναφέρατε 75.000.000 στην ΕΑΒ, ναι 75.000.000 από το Πολεμικό Ναυτικό δεν τα δίνει κάποιος και έρχονται στη χώρα, ο κρατικός προϋπολογισμός ο Έλληνας πολίτης τα πληρώνει που θα πάνε 500.000.000 για τα 5 ΠΠ3 ναυτικής συνεργασίας.

Το ερώτημα μας είναι 750.000 τα ΕΑΣ, 1.000.000 σε κατάσχεση κλπ και δίνουμε 500.000.000 για τα αεροπλάνα ναυτικής συνεργασίας. Θέλω να ακούσω απόψεις δεν είμαι ειδικός αλλά έχουν ειπωθεί πολλά γι’ αυτό. Είμαστε στο όριο μηδέν. Άρα εφαρμόζετε πολιτική της ΝΔ. Κύριε Υπουργέ, είναι η ώρα να γίνει μια συνολική προσέγγιση του θέματος ξέρω ότι έχετε και την διάθεση και την εμπειρία και είστε απαλλαγμένος από ιδεοληψίες για να προχωρήσουμε μπροστά στο ζήτημα της εθνικής αμυντικής βιομηχανίας. Πρέπει να σταματήσουν οι συνεδριάσεις στην αίθουσα 223 αυτού του τύπου πλέον, απευθυνόμενοι εσείς οι κυβερνητικοί σε ένα κενό συναδέλφων που δεν είναι ειδικοί, να λένε ότι λένε και τα προβλήματα να παραμένουν. Σας Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κύριος Εμμανουηλίδης.

ΔΗΜΗΤΡΙΟΣ ΕΜΜΑΝΟΥΗΛΙΔΗΣ: Ευχαριστώ κύριε Πρόεδρε, κύριε Υπουργέ, κυρίες και κύριοι συνάδελφοι, η αιδημοσύνη και η αίσθηση πολιτικής ευθύνης αναμφίβολα αποτελεί αρετή. Όταν, ωστόσο, η άλλη πλευρά είναι έμπλεη από πολιτική θρασύτητα, φοβάμαι ότι απολήγει σε αδυναμία, γιατί η τοποθέτηση των εκπροσώπων της Ν.Δ. και του ΠΑ.ΣΟ.Κ. στη σημερινή συνεδρίαση αποτελεί επιτομή πολιτικούς θράσους. Δεν μπορώ να είμαι περισσότερο προσεκτικός, γιατί η ίδια η αίσθηση όλων των λεγόμενων από πλευράς και του ΠΑ.ΣΟ.Κ. και της Ν.Δ., με οδηγεί αναπότρεπτα σε αυτό το είδος του λόγου.

Πολιτικό θράσος σε περίσσια ήταν αυτό που κατατέθηκε, γιατί ο λαός μας λέει «εκεί που μας χρωστούσαν μας πήραν και το βόδι», γιατί αυτό συμβαίνει όλη αυτήν την ώρα. Άνθρωποι που διαχειρίστηκαν κολοσσιαία ποσά, αλλά και τις τύχες μιας αμυντικής ιδιαίτερα λεπτής για τα εθνικά μας θέματα υπόθεσης, έριξαν όλη αυτή την υπόθεση όχι στα βράχια, αλλά δημιούργησαν έναν απέραντο ερειπιώνα και έρχονται τώρα εξισώνοντας σαράντα χρόνια διαπλοκής και διαφθοράς.

Κύριε Γεωργιάδη, απευθύνομαι σε εσάς, γιατί κάποτε πρέπει να σκέπτεστε όταν μιλάτε. Περπατάμε σε ένα απέραντο ναρκοπέδιο. Κάθε βήμα μας από κάτω υποβόσκει μια νάρκη. Στη συγκεκριμένη περίπτωση, εκτός και αν είστε αμνήμονες, έχετε επίγνωση όλων αυτών των εγκληματικών ενεργειών που κάνατε στο χώρο της αμυντικής βιομηχανίας; Επιτέλους, η σιωπή νομίζω δεν είναι χρυσός. Είναι τουλάχιστον η εξιλαστήρια οδός.

ΚΩΝΣΤΑΝΤΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Γεωργιάδης.

ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ: Κύριε Εμμανουηλίδη, ευχαριστώ για την προσωπική αναφορά και ομολογώ ότι μου είστε και πολύ συμπαθής. Δυστυχώς για εσάς, εδώ είναι Βουλή και υπάρχει Κυβέρνηση και Αντιπολίτευση. Αν επικαλείστε τα 40 έτη και όποια λάθη έγιναν και όποια σωστά έγιναν, γιατί αυτά τα 40 χρόνια, σας υπενθυμίζω, απολαύσαμε την πιο μακροχρόνια περίοδο δημοκρατίας στη νεότερη ιστορία μας και η χώρα έκανε και πολύ μεγάλη πρόοδο, άρα, αν πρέπει να πάρουμε όλα τα αρνητικά, θα πρέπει να πάρουμε και όλα τα θετικά, αλλά το προσπερνάω αυτό.

Πόσα χρόνια, κ. Εμμανουηλίδη, θα αναφέρεστε στα προηγούμενα 40 και δεν θα δέχεστε έλεγχο; Ακούστε, λοιπόν, τώρα την απάντηση. Είστε 2 χρόνια Κυβέρνηση και τι σας είπε ο κύριος Δαβάκης και όλη η Αντιπολίτευση; Θέλουμε να μας πείτε τι κάνατε αυτά τα 2 χρόνια. Για να μαζέψετε τα ερείπια, πείτε μας, λοιπόν, από τα ερείπια που μαζέψατε, τι καλύτερο έχετε κάνει σήμερα; Μια και μιλάμε για τα ΕΑΣ και επειδή δεν το ξέρετε το θέμα, πήρατε μια εταιρεία με ένα συγκεκριμένο σχέδιο αναδιάρθρωσης, που μπορεί να μην αρέσει του κ. Υπουργού, αλλά δεν άρεσε και του προηγούμενου. Διάβασα τα πρακτικά και το τι έλεγε ο κ. Ήσυχος για αυτή τη συμφωνία, ο οποίος έλεγε ότι θα κάνετε προσλήψεις και ότι δεν σας νοιάζει η Τρόικα. Αυτά έλεγε ο κ. Ήσυχος. Λοιπόν, αυτά τα 2 χρόνια τώρα από τα ερείπια που παραλάβατε, θα μας πείτε ένα πράγμα που φτιάξατε; Αν δεν έχετε φτιάξει κανένα, να έχετε εσείς ντροπή.

ΚΩΝΣΤΑΝΤΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κύριος Δημοσχάκης.

ΑΝΑΣΤΑΣΙΟΣ ΔΗΜΟΣΧΑΚΗΣ: Κύριε Υπουργέ, σήμερα ήρθατε εδώ για να μας ενημερώσετε για την πορεία της ελληνικής αμυντικής βιομηχανίας. Η ειρωνεία είναι ότι η ενημέρωση αυτή έρχεται μια μέρα μετά την κατάληψη των εργαζομένων στα γραφεία της ΕΑΣ, εξαιτίας της απόφασης για την κατάσχεση όλων των λογαριασμών της εταιρίας, γεγονός που χαρακτηρίσατε ως παράδοξο των ημερών. Το αποτέλεσμα είναι οι εργαζόμενοι να μείνουν απλήρωτοι 2 και πλέον μήνες. Είναι εμφανές ότι προσπαθείτε να ωραιοποιήσετε την κατάσταση και να μοιράσετε, ενδεχομένως και ευθύνες, όπως ελέχθη κατά κόρον. Αντί να απολογηθείτε για την απραξία των 22 μηνών, μας παρουσιάσατε μια έκθεση ιδεών για το τι πρέπει να γίνει, χωρίς, όμως, να παρουσιάσετε ένα πλάνο λύσεων. Το πρόβλημα το γνωρίζουμε, αλλά και περιμένουμε από εσάς μια ανάλυση για το τι σκοπεύετε να κάνετε από δω και πέρα.

Ως γνωστόν, το γεωπολιτικό περιβάλλον που διαμορφώνεται γύρω μας είναι σύνθετο, καθώς επιβαρύνεται και με καθημερινές σχεδόν προκλήσεις των γειτόνων μας. Είναι απαραίτητο, λοιπόν, να έχουμε μια όσο το δυνατόν πιο ισχυρή αμυντική βιομηχανία, συνδρομητική στις Ένοπλες Δυνάμεις στα δύσκολα και μέσα σε ένα βαρύ οικονομικό περιβάλλον, βεβαίως, που αναγνωρίζουμε ότι ζούμε.

Η γενική εικόνα των τριών μεγάλων κρατικών βιομηχανιών είναι γνωστή. Αντιμετωπίζουν οικονομικά προβλήματα. Η προηγούμενη Κυβέρνηση της Ν.Δ., με το ν.4237/2014, είχε διαχωρίσει την ΕΑΣ σε δύο μέρη, το στρατιωτικό και το πολιτικό. Με αυτήν τη νομοθετική παρέμβαση επιτεύχθηκε ο εξορθολογισμός και άρχισε να διαφαίνεται ελπίδα και να ενισχύεται η αισιοδοξία. Σήμερα η δική σας Κυβέρνηση δεν υλοποιεί αυτόν το νόμο όπως οφείλει, με αποτέλεσμα η εταιρεία να έχει περιέλθει σε δυσμενή οικονομική κατάσταση. Το αποδεικνύει η χθεσινή ανακοίνωση των εργαζομένων των ΕΑΣ, η οποία κάνει λόγο για οικονομική ασφυξία της εταιρίας, που πλέον οδηγείται, ενδεχομένως και σε ξαφνικό θάνατο.

Από αυτά που μας είπατε, προκύπτει αβίαστα το συμπέρασμα ότι δεν υπάρχει κανένας δίαυλος συνεργασίας του ΥΠ.ΕΘ.Α. με την κρατική και ιδιωτική αμυντική βιομηχανία, ενώ είναι εμφανής η απουσία συντονισμού με τα λοιπά συναρμόδια υπουργεία. Θα πρέπει να γίνει αντιληπτό ότι, αν δεν προβείτε άμεσα σε καινοτόμες και ριζοσπαστικές ενέργειες, οι αμυντικές βιομηχανίες, δυστυχώς, οδηγούνται σε κλείσιμο. Υλοποιήστε, λοιπόν, το νόμο του 2014 για το διαχωρισμό των ΕΑΣ σε δύο μέρη, όπως προείπαμε, αξιοποιήστε δημιουργικά, με έλεγχο, φυσικά και με μέτρο, τα περιουσιακά στοιχεία τα οποία υπάρχουν και προχωρήστε και σε σύμπτυξη των υποδομών. Αναλάβετε νομοθετικές πρωτοβουλίες για την εκπόνηση ενός νομοσχεδίου για την αμυντική βιομηχανία που θα συντονίζει τους εμπλεκόμενους φορείς, όπως το είπατε και εσείς.

Οφείλετε, λοιπόν, να προχωρήσετε στη διαμόρφωση μιας εθνικής αμυντικής στρατηγικής όπως προβλέπεται από τους δύο σχετικούς νόμους, ώστε να προσδιοριστούν με ρεαλιστικά κριτήρια οι στρατηγικοί τομείς στους οποίους τα δραστηριοποιείται η εγχώρια αμυντική βιομηχανία. Με λίγα λόγια, κύριε Υπουργέ, πρέπει να χαραχτεί μια διακομματική πολιτική, την οποία θα υποστηρίξουμε, όπως προείπε και ο Αντιπρόεδρος μας και ένας μακροπρόθεσμος σχεδιασμός κάλυψης των εξοπλιστικών αναγκών μας. Στο θέμα της αμυντικής βιομηχανίας δεν χωρούν μικροκομματικές σκοπιμότητες, όπως, βέβαια και σε κάθε άλλο εθνικό ζήτημα. Πρέπει να βρεθούν βιώσιμες λύσεις για να αποφύγουμε το μοιραίο.

Προέρχομαι από μια ειδική και ευαίσθητη εκλογική περιφέρεια και πατρίδα, που τα ζούμε από κοντά και τα συζητούμε με τα στελέχη των Ενόπλων Δυνάμεων και νομίζω ότι αυτό στο οποίο σας προσκαλώ είναι το χρέος προς την πατρίδα μας, το οποίο οφείλουμε να το πράξουμε όλοι και πιο πολύ εσείς που έχετε την υπογραφή και τη σφραγίδα του Κράτους αυτού. Σας ευχαριστώ πολύ, κύριε Πρόεδρε.

ΚΩΝΣΤΑΝΤΝΟΣ ΔΟΥΖΙΝΑΣ (Πρόεδρος της Επιτροπής): Είμαι σίγουρος ότι όλοι μας έχουμε το χρέος προς την πατρίδα στο μυαλό μας.

Το λόγο έχει ο κ. Βίτσας.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εγώ περίμενα ότι θα είναι λίγο – και είμαι πολύ ειλικρινής και πολύ ελεύθερος – ΕΑΣ «show», που όμως δεν αντιμετωπίζει το πραγματικό πρόβλημα που έχουν οι εργαζόμενοι και η εταιρία, γιατί αυτό είναι το κεντρικό για μένα πρόβλημα. Βεβαίως, η τελευταία τοποθέτηση έδειξε ότι υπάρχει ένα ζήτημα που, από ό,τι φαίνεται, αφορά την Αξιωματική Αντιπολίτευση, αλλά αυτό είναι δικό σας ζήτημα οι προηγούμενοι να ενημερώνουν τους νεότερους, εννοώ όχι σε ηλικία, γιατί είναι αδύνατο να μην γνωρίζετε ότι μερικές από τις προτάσεις που κάνατε, κ. Δημοσχάκη, έχουν προχωρήσει και έχουν γίνει. Δεν είναι δυνατόν. Αυτό είναι ένα από τα ζητήματα. Τώρα, να συζητήσουμε για το παρελθόν. Βγάζει ο κάθε ένας τα «κιτάπια» του και λέει, Ελληνικά Αμυντικά Συστήματα, χρέη μόνο στην εφορία 629.880.613,05 ευρώ. Το επόμενο που θα πεις είναι «κρείττων του λαλείν το σιγάν». Δεν έχει νόημα.

Δεύτερον, δεν μπορώ να καταλάβω, θέλουμε να εκθέσουμε την προηγούμενη ηγεσία του Υπουργείου Εθνικής Άμυνας, εννοώ της Κυβέρνησης Σαμαρά - Βενιζέλου; Υπάρχει απόφαση στο EUROGROUP του 2013 η οποία προβλέπει κερδοφορία των ΕΑΣ το δ΄ τρίμηνο του 2014 και ξαφνικά λέμε – γιατί δεν ακολουθήσατε το σχέδιο διάσωσης και θα μιλήσω ειδικά για αυτό – είναι κερδοφόρα τα ΕΑΣ το 2014; Ούτε είχε ξεκινήσει καν η εφαρμογή. Εφάρμοσε προηγούμενη Κυβέρνηση τη συμφωνία «διάσωσης»; Όχι, βέβαια. Με μια έννοια, η εφαρμογή και συμπλήρωση αυτού του σχεδίου – αυτή είναι η επαναδιαπραγμάτευση – γίνεται τώρα. Σε συμφωνία με τους εργαζόμενους, κλείσαμε την Ελευσίνα και αξιοποιούμε αυτό που μπορούμε να αξιοποιήσουμε. Η πρότασή σας είναι να κλείσουμε και τη Μάνδρα; Αυτό προτείνετε; Αν το προτείνεται, να μας πείτε, «προτείνουμε να κλείσουμε τη Μάνδρα».

 Αυτή τη στιγμή τα ΕΑΣ έχουν 516 εργαζομένους. Η συμφωνία έλεγε 500 και στον βαθμό που στο τέταρτο τρίμηνο του 2014 δεν υπάρχει κερδοφορία, οι εργαζόμενοι να γίνουν 387. Αυτά λέει η συμφωνία.

Τρίτο στοιχείο της συμφωνίας που δεν έχει να κάνει με την διοίκηση των ΕΑΣ, μην μπλέκουμε. Ο κ. Χριστόγιαννης, εγώ να σας πω ότι όλες οι πληροφορίες που έχω, δεν τον γνωρίζω προσωπικά, είναι ότι είναι ένας καλός μάνατζερ, δεν είναι κάποιος που δεν ξέρει αυτή τη δουλειά, αλλά δεν μπορώ να τον κρίνω.

Διαβάζω την συμφωνία. Από αυτά όλα είναι μελλούμενες συμβάσεις, όχι συμβασιοποιημένα. Αυτή τη στιγμή, πας στα ΕΑΣ και λες: Κοιτάξτε να δείτε, έχουμε πέντε συμβάσεις προϋπολογισμού 105 εκατομμυρίων ευρώ χωρίς Φ.Π.Α, οι οποίες έχουν υπόλοιπο περίπου 93 εκατ., εκ των οποίων τα 65 εκατ. είναι εισπρακτέα. Έχουμε έξι συμβάσεις εξωτερικού προϋπολογισμού 26,31 εκατομμυρίων εκ των οποίων τα 19 εκατομμύρια είναι εισπρακτέα. Και από κάτω, μια ολόκληρη μάχη, δηλαδή υπογραφή στις συμβάσεις που υπάρχουν από το Μάιο του 2015 και μετά, τρεις συμβάσεις προϋπολογισμού 30 εκατομμυρίων, μικροσυμβάσεις 300.000 και αναμενόμενες οκτώ συμβάσεις ύψους 70 εκατομμυρίων και άλλες 12 ύψους 90 εκατομμυρίων. Εσείς μιλάτε μόνο για την σύμβαση που επιπλέον έχει γίνει μυθική με την Ινδία. Δεν την μετράω σε αυτά, γιατί ακόμα δεν έχουνε προχωρήσει ολοκληρωμένα οι διαπραγματεύσεις.

Τρίτο ζήτημα. Ωραία συμφωνία στα ειδικά της και τα οποία ήταν και διάσωσης. Το 95% των χρεών περνάει στα στρατιωτικά. Που υπάρχει το ζήτημα; Και εγώ σας το είπα θαρρετά. Μέσα σ' αυτή τη συμφωνία προβλεπόταν η ανακεφαλαιοποίηση των χρεών, των χρεών προς το δημόσιο και δεν έχει γίνει ακόμα και πρέπει να γίνει. Αλλά άλλο είναι αυτό το πράγμα και άλλο να λέμε τι ωραία συμφωνία που ήταν.

Δεύτερον, αυτή τη στιγμή η εταιρεία έχει ένα business plan. Δεν ξέρω γιατί μπερδεύτηκε το master plan και το business plan. Το business plan είναι η εξειδίκευση του master plan, το οποίο υπάρχει πια. Πού οδηγούμαστε; Πώς πάμε; Με ποιες λογικές; Με ποιο οργανόγραμμα; Χρειάζονται και άλλα; Γιατί κακώς δεν πήγατε κύριε Λοβέρδο; Περισσότερο θα μπορούσατε να ρωτήσετε εκεί και να μάθετε που έλεγε να ανοίξουν κιτάπια, να ανοίξουν θα έλεγε κανένας χαρτιά…

ΑΝΔΡΕΑΣ ΛΟΒΕΡΔΟΣ: Εδώ δεν έχουν ανοίξει λογαριασμούς.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κοιτάξτε, δεν είστε τραπεζικός υπάλληλος για να μου λέτε να ανοίξουν τους λογαριασμούς της τράπεζας.

Λέω, λοιπόν, αυτή είναι η διαδικασία. Αυτή είναι η λογική. Άρα το σχέδιο της αναδιάρθρωσης της εταιρίας όχι απλώς δεν σταμάτησε, τώρα βρίσκεται σε εξέλιξη. Και το αντικείμενο της διαπραγμάτευσης αυτού του σχεδίου του δίνει και ουσιαστικό περιεχόμενο. Όταν βρέθηκαν τα πολιτικά ΕΑΣ δεν είχαν ούτε διοίκηση. Συζητάμε για να προχωρήσει η εκκαθάριση του «κούφιου», αν θέλετε, που είναι τα πολιτικά ΕΑΣ, χωρίς να έχουν διοίκηση. Ποιος θα ξεκινήσει τις διαδικασίες της εκκαθάρισης; Το ίδιο και για την Μεταλλοβιομηχανική Ηπείρου και το ίδιο και για την Ηλεκτρομηχανική Κύμης. Κανένας για την Ηλεκτρομηχανική Κύμης δεν μιλάει. Έχει να δουλέψει από το 2006. Δεν έχει πάρει δουλειά.

Και μίλησε ένας Υπουργός περί προηγούμενης άνθηση της αμυντικής βιομηχανίας. Ποιας αμυντικής βιομηχανίας; Της κρατικής αμυντικής βιομηχανίας; Δυστυχώς, όχι. Της αμυντικής βιομηχανίας το ντίλερ. Υπάρχουν Υπουργοί που είναι φυλακή. Αυτής της αμυντικής βιομηχανίας ήταν για να μην μπαίνουμε τώρα και σε ονόματα που γράφονται και σε εφημερίδες. Θα αλλάξουμε αυτή τη διαδικασία; Το business plan λοιπόν για τα ΕΑΣ αυτά είναι.

Πάμε τώρα και πιο συγκεκριμένα. Τι θέλουμε τώρα στα ΕΑΣ γιατί είναι και οι εργαζόμενοι που θα μας ακούσουν και τα λοιπά κατάλοιπα. Το πρώτο να απελευθερωθούν αυτά τα ρημάδια, με συγχωρείτε που τα λέω έτσι, τα 790 χιλιάρικα που χρώσταγε το λιμενικό από το 2004 στα ΕΑΣ και να μπορέσουν να πάρουν, δεν είναι τίποτα σοβαρό, τα δύο τρίτα ενός μισθού οι εργαζόμενοι τώρα.

Να παρθεί η απόφαση για την πώληση της Ελευσίνας στις 7 Δεκεμβρίου που γίνεται η γενική συνέλευση. Να γίνει η προκαταβολή είσπραξης των 12 εκατομμυρίων, να δημιουργηθεί ένα σταθερό πλαίσιο και συγχρόνως με αυτό να ξεκινήσει και να ξεκαθαριστεί το πώς θα γίνουν οι ενέσεις των 40 εκατομμυρίων τα οποία θα επιστραφούν μέσα σε πέντε χρόνια που θα δώσουν την υγιή βάση, αλλά και τη σιγουριά στους εργαζόμενους. Εγώ στους εργαζόμενους ποτέ δεν είπα ‘αη κοιμηθείτε’. Εγώ στους εργαζόμενους έλεγα ΄ανησυχείτε΄ και μαζί πάμε να δουλέψουμε. Και εδώ παραπάνε μερικά πράγματα. Πραγματικά, ούτε συμψηφισμοί υπάρχουν.

Πριν την συμφωνία διάσωσης πόσο καιρό είχανε να πάρουν μισθό οι εργαζόμενοι στα ΕΑΣ; Οκτώ μήνες. Και δεν είναι δικιά μου η ομολογία ή των συνδικαλιστών η ομολογία. Είναι αυτό που ξέρετε εσείς, εσείς ήσασταν κυβέρνηση τότε. Να μην παίζουμε λοιπόν. Αυτά με τα λόγια.

Άρα, εμείς θα συνεχίσουμε με αυτό. Και αυτό είναι και το συγκεκριμένο. Την δεν είναι συγκεκριμένα; Τα 790 εκατ.; Τα 12 εκατ.; Τα υπόλοιπα 13 εκατ.; Τα 40 εκατ.; Οι ενεργές συμβάσεις; Τι άλλο δεν είναι συγκεκριμένο; Το πραγματικό πρόβλημα της ρευστότητας; Αυτό είναι το θέμα.

Ακούστηκαν και ορισμένα πράγματα σε σχέση με την ΕΑΒ. Μάλιστα, κοιτάξτε να δείτε, για να δώσουμε και επιπλέον στοιχεία. Οι τρέχουσες συμβάσεις της ΕΑΒ είναι 470 εκατομμύρια από το ελληνικό δημόσιο, 165 εκατομμύρια από την .. Martin και 135 εκατ. των λοιπών πελατών. Σύνολο συμβάσεων 770 εκατ..; Έχουν εκτελεσθεί ήδη τα 175. Εκτελούν αυτή τη στιγμή έργο ύψους 146 εκατομμυρίων και είναι προς εκτέλεση έργο ύψους 448 εκατομμυρίων και συνεχίζουμε.

Δυσκολίες; Πολλές και εκεί. Αλλά το παλεύουμε όλοι μαζί. Και εγώ έχω πλήρη εμπιστοσύνη. Να το ξεκαθαρίσουμε γιατί ακούστηκε. Και στον κ. Χρηστίδη και στον κ. Βασιλείου, οποίος έχει να του πει κάτι, με ειλικρίνεια να το πει, όχι να μου κάνει εμένα ερώτηση: Έχεις πλήρη εμπιστοσύνη; . Βεβαίως, έχω πλήρη εμπιστοσύνη και στους δύο. Και τους βλέπω αν δουλεύουμε μαζί.

Έχει δίκιο ο κ. Λοβέρδος που ρωτάει Υπουργός είστε εσείς; Αναρωτιέμαι κι εγώ μερικές φορές σε ορισμένα πράγματα που αφορούν την αμυντική βιομηχανία αν λειτουργώ ως Υπουργός ή αν λειτουργώ ως μάνατζερ. Θα πηγαίνω και πιάνω και βρίσκω και την … μαζί βέβαια με τον κ. διευθύνοντα σύμβουλο ή την … ή μια σειρά άλλες εταιρείες και κάνουμε συζητήσεις για το πώς μπορεί να ενισχυθεί αυτό το πράγμα. Άρα, για μια ακόμη φορά κρίτων του λαλείν το σιγάν σε αυτά τα πράγματα.

Αλλά εγώ σας λέω, εγώ το δέχομαι κ. Δαβάκη να κάνουν και άλλη συνεδρίαση για την ΕΑΣ. Το δέχομαι. Και να μιλήσουμε ακόμα πιο συγκεκριμένα για τις ΕΑΣ, δηλαδή για το συμβούλιο εθνικής αμυντικής για την τεχνολογία και την βιομηχανία, όπου εκεί θα μπούνε. Αλλά σας λέω από τώρα την βασική μου σκέψη. Ποια είναι η βασική μου σκέψη; Ξέρετε για μένα αυτή η ιστορία που παίρνει και ιδεολογικό περιεχόμενο, ιδιωτικοοικονομικά κριτήρια είναι και λίγο ψευδείς, λίγο κίβδηλη. Μια εταιρεία πρέπει να λειτουργεί τι κάναμε, τι βγάλαμε, ποιο είναι το αποτέλεσμα μας. Αυτό είναι το θέμα.

Όταν μου εμποδίζεις την κρατική εταιρεία να μπορεί να το κάνει αυτό, να κάνει τις προσλήψεις της, να παίρνει τις δουλειές και μου φτιάχνεις μια γραφειοκρατία τεράστια, με ποιο τρόπο εγώ θα ανταγωνιστώ, ως κρατική εταιρεία, τον ιδιώτη που μπορεί να το κάνει, παίρνει μια δουλειά, παίρνει και 10 εργαζόμενους.

Σήμερα, ανάμεσά μας, ως εκπρόσωποι φορέων, είναι και τρεις επιχειρηματίες. Ο ένας, που αφορά ζητήματα λογισμικού, αεροδιαστημικής κ.λπ., ένας άλλος, που αφορά τις καλωδιώσεις, ένας άλλος, που αφορά την επισκευή ελικοπτέρων, δεν είναι άγνωστα αυτά και οι ίδιοι να σας πουν. Εκφράζουν, όμως, συνδέσμους. Λέω, λοιπόν, ότι αυτό είναι η λογική, η αποτελεσματικότητα, άρα θέλει ένα πλάνο, είπα πρώτο - δεύτερο.

Τρίτο, πώς θα γίνει αυτή, κατά τη δική μου άποψη, δεν υπάρχει καμία νομοθεσία, η συνεργασία; Έχουμε την ΕΑΒ, η ΕΑΒ είναι leader, έχουμε τα ΕΑΣ, τα ΕΑΣ είναι leader σ' αυτή τη βιομηχανία, μπορεί να έχουν joint venture, είτε επί προγράμματος, είτε επί διεκδίκησης.

Το θέμα δεν είναι να πουλήσουμε κομμάτι της ΕΑΒ, δεν υπάρχει λόγος να πουλήσεις κομμάτι, η ΕΑΒ έχει την αυτονομία της, οι ΕΑΣ έχουν την αυτονομία τους, όμως διακινδυνεύουμε μαζί, ρισκάρουμε αλλά ενώνουμε και τις δυνάμεις μας, για να πάρουμε ένα πρόγραμμα, αυτό είναι το ένα ζήτημα.

Δεύτερο, από κοινού λύνουμε προβλήματα. Για ποιο λόγο να έχω κάθε τόσο συμβάσεις, που είχαμε πολλές φορές, εργολαβικών, όλο αυτό το χρονικό διάστημα και να μην πάμε σε μια τέτοια λογική; Εγώ διερωτώμαι και το εφαρμόζω. Σήμερα δεν υπάρχουν συμβάσεις εργολαβικών, υπάρχουν άλλοι που μπαίνουν με το ΑΣΕΠ, άλλοι που μπαίνουν αλλιώς.

Εγώ, θεωρώ και σας το λέω, ότι με αυτό τον τρόπο και τα ΕΑΣ θα πάρουν μπρος. Θα πάρουν οι εργαζόμενοι το λόγο μου, ως συμβόλαιο; Είναι ο λόγος της μέγιστης δυνατής προσπάθειας, πρέπει να μπουν και εργαζόμενοι μέσα σ' αυτή τη διαδικασία, μέσα σε αυτή τη λογική και να τους παράσχω εγώ τα υλικά μέσα για να κάνουν τη δουλειά τους, αλλά νομίζω ότι το άγχος και της διοίκησης και του Υπουργείου είναι εμφανές, όσον αφορά αυτό το ζήτημα και χωρίς καμία αντιπολιτευτική διάθεση προς κανέναν.

Επειδή ερωτήθηκα, υπάρχει το ομόλογο με το Ιράκ, κάνουμε κάποιες προσπάθειες. Ξεκινάει από το 2019 και προσπαθούμε περισσότερο να το χρησιμοποιήσουμε ως εγγύηση, γιατί άλλος τρόπος δεν υπάρχει. Άρα, αυτό είναι το βασικό ζήτημα.

Τέλος, σας είπα και επαναλαμβάνω - και εδώ σας θέλω και συμμέτοχους και σύμφωνους - ότι χρειαζόμαστε δύο βασικές αλλαγές.

Η μία είναι η αλλαγή του νόμου «περί προμηθειών», που έχει μια μεγάλη σημασία.

ΑΝΔΡΕΑΣ ΛΟΒΕΡΔΟΣ: Δύο χρόνια το λέτε.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Κύριε Λοβέρδο, είσαστε το κόμμα που τον κάνατε και μου λέτε δύο χρόνια το λέτε; Δηλαδή, από ποια βάση αποκτάται και το δικαίωμα να το λέτε;

ΑΝΔΡΕΑΣ ΛΟΒΕΡΔΟΣ: Είμαστε Αντιπολίτευση και θα το ακούτε αυτό. Δύο χρόνια το επαναλαμβάνετε, δεν κουραστήκατε;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ως αντιπολίτευση, δεν σας δικαιολογεί, ούτε σας σβήνει την ιστορία. Κάνατε το συγκεκριμένο νόμο. Το χρησιμοποίησαν.

Άρα, εγώ το εκλαμβάνω, ότι θεωρείτε, ότι όταν θα το αλλάξουμε, θα συμφωνήσετε.

ΑΘΑΝΑΣΙΟΣ ΔΑΒΑΚΗΣ: Κύριε Υπουργέ, μπορείτε να μας πείτε, τι θα αλλάξετε; Ένα παράδειγμα, τι σας ενοχλεί σ’ αυτό τον νόμο;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Εδώ, λύστε το με τον κ. Λοβέρδο, ο οποίος θεωρεί ότι έχουμε αργήσει να το αλλάξουμε, εσείς θεωρείτε ότι είναι καλό, αλλά σας είχα ξανακούσει εδώ, άρα αφήστε το. Όταν, λοιπόν, θα το αλλάξουμε, θα σας φέρουμε και πολύ συγκεκριμένες τροποποιήσεις.

Αυτό είναι το ένα ζήτημα, στο οποίο ζητάω την υποστήριξη σας. Φαίνεται ότι την παίρνω την υποστήριξή σας, δια αντιπολιτευτικών κορωνών.

Το δεύτερο είναι, μέσα από τη συμμετοχή σας στην Ε.Ε., στα ευρωπαϊκά πολιτικά κόμματα, να ενισχύσετε την προσπάθειά μας, γιατί εκεί θα είναι η μεγαλύτερη κρίση και το μεγαλύτερο πρόβλημα, της αξιοποίησης και από τις δικές μας Ένοπλες Δυνάμεις του άρθρου 346 της Συνθήκης της Λισαβόνας. Αυτά είναι τα δύο πράγματα που ζητάω από εσάς.

Τον αντιπολιτευτικό λόγο και τις αντιπολιτευτικές τακτικές τις δέχομαι, όμως, για να είμαστε και μεταξύ μας καθαροί, σε μερικά πράγματα εγώ κλείνω τα αφτιά μου και προχωρώ σε αυτά που θεωρούμε και που κοινά προσπαθούμε να γίνουν.

Αυτή τη στιγμή, έχω να λύσω ένα πρόβλημα, σας είπα και τα βασικά σημεία του. Το πρόβλημα αφορά τα ΕΑΣ, εκεί επικεντρωνόμαστε, ελπίζω ότι πολύ σύντομα θα λυθεί το πρόβλημα και είμαι σίγουρος ότι θα λυθεί με τα 790, το ξαναλέω, «ψωροχιλιάρικα», σε σχέση με το πρόβλημα, αλλά πολύ σημαντικά για το φαΐ των εργαζομένων, από την άλλη μεριά.

Επίσης, θα λύσω το πρόβλημα, πώς θα προχωρήσουν τα ΕΑΣ, χωρίς να κλείσει η Μάνδρα, χωρίς να γίνει μείωση των ανθρώπων, οι οποίοι δουλεύουν στα ΕΑΣ, δεν λέω ότι θα κάνω προσλήψεις, εγώ δεν λέω τέτοια πράγματα εύκολα, αλλά με ανάπτυξη των εργασιών και με νέα συμβόλαια, που νομίζω ότι μπορούν να τα εγγυηθούν και οι εργαζόμενοι και ο Υπουργός και εγώ, ως Αναπληρωτής.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Γεωργιάδης.

ΑΔΩΝΙΣ ΓΕΩΡΓΙΑΔΗΣ: Καταρχάς, κύριε Υπουργέ, για να τα βάλουμε μια σημεία σειρά και να μπορούμε να συνεννοηθούμε, το ότι κυβερνήσαμε τα προηγούμενα χρόνια δεν μας αφαιρεί το δικαίωμα να σας κάνουμε αντιπολίτευση. Είπατε τρεις φορές « Κρείττον του λαλείν το σιγάν». Όχι, δεν θα μείνουμε σιωπηλοί, αν αυτό μας συμβουλεύετε, είμαστε Αντιπολίτευση και θα σας ασκούμε έλεγχο, για να είμαστε συνεννοημένοι σε αυτό. Είναι συνταγματικό μας δικαίωμα και δεν μπορείτε να μας το στερήσετε.

Δεύτερον, εγώ σας έθεσα συγκεκριμένα ερωτήματα, θα θέσω ένα – δύο ακόμα και θα παρακαλούσα να έχω συγκεκριμένες απαντήσεις. Εδώ, δεν είναι χώρος κοκορομαχίας, είμαι ειδικός στην κοκορομαχία, πιστέψτε με, αλλά δεν είναι εδώ αυτός ο χώρος.

Είπα, σας τιμά ότι έχετε εμπιστοσύνη στο Διοικητή των ΕΑΣ. Ποιο είναι το αποτέλεσμα της διοικήσεως του, μετά από όλη την προσπάθεια που έχει κάνει, τα ταξίδια στο εσωτερικό και οτιδήποτε άλλο; Ποια είναι τα καινούργια συμβόλαια, που πήραν τα ΕΑΣ από όλη αυτή την προσπάθεια, για να δούμε εάν ήταν επιτυχής ή όχι αυτή η διοίκηση; Έχει αποτέλεσμα ή θα έχει ή είχε τόσο ή δεν είχε; Δεν μου απαντήσατε.

Σας ρώτησα, επίσης, για το θέμα του καθαρισμού της Ελευσίνας. Είπατε, δεν το γνωρίζετε. Το δεν το γνωρίζετε, σημαίνει δεν θα γίνει;

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ναι.

ΑΔΩΝΙΣ ΓΕΩΡΓΙΑΔΗΣ: Το κρατάω για τα πρακτικά, ότι δεν θα γίνει, σας ενημερώνω, όμως για να ξέρετε, ότι υπάρχουν προσφορές από εταιρείες ιδιωτικές, για καθαρισμό του χώρου με 250.000 ευρώ. Εάν δοθεί σε εταιρεία με πάνω από 250.000 ευρώ, αυτό θα έχει πρόβλημα και το λέω τώρα, για να μην έχουμε παρεξηγήσεις.

Τρίτον, θέλω να σας ρωτήσω, κύριε Υπουργέ, μια και άκουσα και τον συνάδελφο από τους Ανεξάρτητους Έλληνες, που στεντορεία τη φωνή - όταν πάω εγώ να μιλήσω πετάγονται πέντε, μη φωνάζετε, εκεί μα πήρε τα αυτιά και δεν άκουσα κανέναν από τον ΣΥΡΙΖΑ να εξεγείρεται, το προσπερνάω – γιατί η ΕΑΒ δεν συμμετέχει στην ανακατασκευή των ΣΙΝΟΥΚ, που παραλαμβάνουμε από τις ΗΠΑ; Η διοίκηση της ΕΑΒ, τι λέει γι' αυτό το θέμα;

Παίρνουμε τα ΣΙΝΟΥΚ, είπε ο κύριος συνάδελφος των Ανεξάρτητων Ελλήνων, λέω τις φράσεις του, «Είναι ντροπή να κάνουμε συμβόλαια με εταιρείες του εξωτερικού και να μην παίρνει τη δουλειά η Ελληνική Αμυντική Βιομηχανία». Συμφωνώ με αυτό που είπε, αλλά δεν ξέρω εάν γνωρίζει, ότι παραλαμβάνουμε τα ΣΙΝΟΥΚ και τη δουλειά την δώσατε σε ιδιωτικές εταιρείες στην Αμερική, ενώ αυτή τη δουλειά μπορεί να την κάνει και η ΕΑΒ και άλλες ιδιωτικές εταιρίες στην Ελλάδα.

Έχει άποψη η διοίκηση της ΕΑΒ για την απόφασή σας, τη δική σας και του κ. Υπουργού, να μην πάρει τη δουλειά η ΕΑΒ και να την πάρουν ιδιωτικές εταιρίες στην Αμερική; Θα ήθελα και την άποψη της διοίκησης της ΕΑΒ, εάν την ξέρατε.

Τέταρτον, ρωτηθήκατε και πάλι δεν απαντήσατε. Ο κ. Τσακαλώτος έχει αρνηθεί εδώ και μήνες να κάνει δεκτή την εισήγηση του Νομικού Συμβουλίου του Κράτους. Έχετε να μας δώσετε μια εξήγηση, πρώτον, γιατί δεν κάνει δεκτή την εισήγηση και αν προτίθεται ή όχι να την κάνει δεκτή;

Διότι η δέσμευση των λογαριασμών, αυτών των ψωροχιλιάδων ευρώ, που είπατε 5,6,7 φορές, έγινε γιατί ο κ. Τσακαλώτος δεν έχει υπογράψει σε ένα χαρτί τη φράση «δεκτή». Σε ποια για να το καταλάβει ο κόσμος που μας βλέπει, του νομικού συμβουλίου του Κράτους, που αν ο κ. Τσακαλώτος είχε γράψει τη λέξη «δεκτή» δεν θα μπορούσε να γίνει δέσμευση των λογαριασμών. Έχετε να μας δώσετε ως κυβέρνηση μια εξήγηση πρώτον, γιατί δεν έγινε ως τώρα και δεύτερον, αν πρόκειται να γίνει στο μέλλον ή δεν πρόκειται να γίνει;

Τέλος, για να είμαστε συνεννοημένοι έρχεστε σήμερα εδώ και είπατε για τις ψωροχιλιάδες, για τα εκατομμύρια, για το σχέδιο. Ποιο είναι το χρονοδιάγραμμα που θέλει να σας δώσει η Αντιπολίτευση ως μια, επιπλέον, ένδειξη καλής θέλησης; Μετά από ποια ημερομηνία θα πείτε ότι δεν μπορείτε να έρθετε να μας πείτε τα ίδια, δηλαδή μετά από ποια ημερομηνία θέλετε να συμφωνήσουμε ότι εάν δεν έχετε φέρει το νόμο για την αλλαγή των προμηθειών είστε υπερήμερος, αν δεν έχετε φέρει το νόμο για την ΕΑΣ είστε υπερήμερος; Τώρα δεν σας αρέσει το παλαιό σχέδιο αναδιάρθρωσης, κακό το παλαιό σχέδιο αναδιάρθρωσης, κατά τη γνώμη σας, αλλά πέρασαν δύο χρόνια, που είναι το δικό σας σχέδιο; Ποιο είναι το χρονοδιάγραμμά σας πέρα του οποίου έχετε βγει εκτός της καλής μας διάθεσης, για να έρθουμε μετά και να ελέγξουμε αν το κάνατε; Πότε θα φέρετε το νόμο για την αλλαγή προμηθειών;

ΚΩΝΣΤΑΝΤΊΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ : Κύριε Βίτσα, ήρθατε εδώ σήμερα να κάνετε κριτική στη συμφωνία που επέτυχε η προηγούμενη κυβέρνηση για τη διάσωση των ΕΑΣ. Και εάν είναι να διαφωνείτε με τη συμφωνία αυτή και να εντοπίζετε τα προβληματικά της σημεία, γιατί δεν μου το είπατε αυτό το Φεβρουάριο, το Μάρτιο και τον Οκτώβριο που σας έκανα τις επίκαιρες ερωτήσεις με επίκληση στη σωτήρια για τα ΕΑΣ, εκείνη συμφωνία; Γιατί οψίμως σήμερα εμφανίζεστε κριτής του παρελθόντος; Ξέρετε γιατί το κάνετε αυτό; Διότι είστε σε αδυναμία να κάνετε όσα έχετε υποσχεθεί στη Βουλή των Ελλήνων παρουσία πολλών βουλευτών κατά τον Κοινοβουλευτικό Έλεγχο. Υποσχεθήκατε ότι βάζετε τα δυνατά σας σαν Υπουργός, σήμερα λέτε σαν μάνατζερ, σαν κάτι και δεν έχετε επιτυχία, διότι δεν καταφέρνετε καν να συντονιστείτε με το Υπουργείο Οικονομικών.

 Έβαλα στην πρωτολογία μου το ζήτημα της γνωμοδότησης του νομικού συμβουλίου του κράτους για τη δέσμευση των λογαριασμών των στελεχών της εταιρείας που έχει γίνει από τον Απρίλιο και το ξέρετε προφανώς και δεν την κάνει δεκτή αυτή τη γνωμοδότηση ο Υπουργός των Οικονομικών. Έχετε αδυναμία συντονισμού, Υπουργείο Εθνικής Άμυνας-Υπουργείο Οικονομικών;

Εμείς αυτά τα ερωτήματα σας θέσαμε και σας ζητήσαμε όχι το χαρτί αυτό και το business plan, σας ζητήσαμε να μας πείτε με λόγια απλά υπάρχουν εξοπλιστικά προγράμματα εξαγωγικά για τα οποία συμφώνησαν τα ΕΑΣ και έχουν τη δυνατότητα να τα υλοποιήσουν; Γιατί όταν σας ανέγνωσα στην τελευταία μας συνάντηση στην Ολομέλεια μια κριτική δημοσιογραφική από ένα σχετικό site για την πολύ καλή παρουσία των ΕΑΣ στην έκθεση AUSA, αλλά που συνοδευόταν από το σχόλιο ότι και συμφωνίες να έκλεινε εκεί θα είχε αδυναμίες να τις υλοποιήσει η εταιρεία. Όταν είμαστε εκεί, ποια είναι η επόμενη ημέρα; Με απλά λόγια, ότι υπάρχουν αυτά τα προγράμματα, η εταιρεία μπορεί να τα υλοποιήσει και πέραν της πώλησης του ακινήτου στην Ελευσίνα, που τροφοδοτεί με ζωή την εταιρεία, θα μπορέσουμε να το βγάλουμε το 2017 και να δείξουμε κέρδη. Μη μας λέτε για τα προηγούμενα.

Υπήρχαν προβλήματα και η συμφωνία διάσωσης η εγκεκριμένη από τους δανειστές έγινε ως λύση, γιατί πήγαιναν για κλείσιμο την εταιρεία. Ξέρετε το σχέδιο του ΤΑΙΠΕΔ, το οποίο δεν δεχθήκαμε ως κυβέρνηση τότε και πήγαμε σε ένα σχέδιο που το δέχθηκαν οι δανειστές, που θα διέσωζε την εταιρεία, αν δούλευαν οι εποπτεύοντες Υπουργοί και το αποδέχονταν. Θα πείτε μια λέξη κριτικής για τη θητεία Ήσυχου; Θα πείτε για την απώλεια μηνών; Γιατί εσείς αναλάβατε μετά από την αλλαγή με τον κ. Ήσυχο και μέχρι να ενημερωθείτε, ανθρώπινο είναι, να χρειάζονται μήνες. Αυτοί οι μήνες μαζί με τη θητεία Ήσυχου είναι ένας χρόνος. Ένας χρόνος στον αέρα όλα αυτά σημαίνει θάνατος. Και όταν σας το λέγαμε, λέγατε αισιοδοξούμε. Τι αισιοδοξείτε; Εδώ δεν είστε για να αισιοδοξείτε, είστε για να πράττετε.

Δυστυχώς, έμειναν τα ερωτήματα στον αέρα, τελειώνει αυτή η συνεδρίαση χωρίς να έχει βγει κάτι πρακτικό παρά μόνο λόγια, ο ιδιωτικός τομέας, ο δημόσιος τομέας, οι συμπράξεις, θεωρίες. Πρακτικό πράγμα που να εκπέμψει στην ίδια την εταιρεία, στα στελέχη και στους εργαζόμενους ένα πραγματικό αισιόδοξο μήνυμα από αυτή τη συνεδρίαση δεν προέκυψε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Καραγιαννίδης.

ΧΡΗΣΤΟΣ ΚΑΡΑΓΙΑΝΝΙΔΗΣ : Θεώρησα και για αυτό στην ομιλία μου δεν επεκτάθηκα πάρα πολύ, ότι θα κινηθούμε σε ένα πλαίσιο που να μπορούμε να συνεννοηθούμε. Η Αντιπολίτευση ότι τι συμφέρει το ακούει, ότι δεν τι συμφέρει κλείνει τα αυτιά. Οι επιχειρήσεις αυτές βούλιαξαν οικονομικά. Ένα νούμερο είπε ο κ. Υπουργός 600 τόσα εκατομμύρια και κανένας δεν βρέθηκε να απολογηθεί για αυτό το πράγμα. Προφανώς, η Αντιπολίτευση πρέπει να κάνει κριτική και καλώς την κάνει, αλλά και μια απολογία για το ό,τι βουλιάξατε τις εταιρείες αυτές, πέστε το να ακουστεί δημόσια, ότι φταίμε ρε παιδάκι μου, για τα 680 εκατομμύρια. Ότι τις συγκεκριμένες εταιρείες τις πήγαμε κατά διαόλου, ότι φαγώθηκαν λεφτά, ότι κάποιοι Υπουργοί από τις δικές σας κυβερνήσεις είναι φυλακή. Θα το πούμε αυτό; Και μετά κάντε και κριτική, προφανώς έχετε το δικαίωμα να κάνετε κριτική και για τις αργοπορίες και για τις αστοχίες και ότι θεωρείτε ότι αυτό το business plan δεν θα βγει. Ο Υπουργός σας είπε συμβάσεις για τη χρηματοδότηση της ΕΑΣ και εσείς συνεχίζετε πάλι το ίδιο τροπάριο. Να το συνεχίσουμε το τροπάριο δεν έχω καμία διαφωνία και όπως είπε και ο κ. Γεωργιάδης να παίξουμε και κοκορομαχίες, επίσης δεν έχω καμία διαφωνία, είναι πολύ καλό αυτό, αποτέλεσμα δεν βγάζει.

Από την άλλη για το σχέδιο διάσωσης, είπε κάποια πράγματα ο κ. Υπουργός, που πρέπει να τα πείτε και εσείς και να τα ακούσουν οι εργαζόμενοι καλύτερα, αν δεν πιάνατε τους στόχους θα απολυόντουσαν περίπου 120 εργαζόμενοι; Θα απολυόντουσαν. Εμείς, λοιπόν, λέμε ότι αυτό το σχέδιο διάσωσης δεν είναι σωστό και πάμε να το αλλάξουμε και να διατηρηθούν όλες οι θέσεις των εργαζομένων και εσείς λέτε, όχι αυτό το σχέδιο διάσωσης ήταν καλό και εάν δεν το πιάναμε θα απολύαμε τους εργαζόμενους. Το ζήσαμε αυτό στα δικά σας χρόνια διακυβέρνησης με απολύσεις εργαζομένων. Εμείς επιλέγουμε να μην το συνεχίσουμε.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ : Λέτε, κύριε Υπουργέ, ότι το σχέδιο διάσωσης ότι τώρα είναι σε εξέλιξη. Δεν θα διαφωνήσουμε σε αυτό. Λέτε, ότι δεν θα πειραχτεί κανένας εργαζόμενος, δεν θα κλείσουμε την Μάνδρα. Προς τι η τροπολογία που φέρατε για μετατάξεις των εργαζομένων και στα ΕΑΣ; Αναφέρω ένα παράδειγμα και να μας απαντήσετε προς τι; Είναι μέσα στο σχέδιο αυτό; Λέτε, επίσης, να αξιοποιηθεί το 346,της Συνθήκης της Λισσαβόνας από τη χώρα μας. Υπάρχει η Οδηγία 81/2009 που ξέρετε πάρα πολύ καλά, ότι αυτή η Οδηγία περιορίζει τα κράτη μέλη για απευθείας αναθέσεις των κρατών μελών στις εγχώριες βιομηχανίες. Επίσης, η Οδηγία αυτή οδηγεί στην απελευθέρωση των τομέων των αμυντικών προμηθειών.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Η Οδηγία του 2009 είναι ο νόμος Βενιζέλου.

ΧΡΗΣΤΟΣ ΚΑΤΣΩΤΗΣ Βεβαίως, αυτή είναι.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Η Συνθήκη υπερισχύει του συγκεκριμένου νόμου και το ξέρετε.

ΧΡΗΣΤΟΣ ΚΑΤΣΩΤΗΣ : Άρα, λοιπόν, εσείς λέτε ότι μπορούμε να αξιοποιήσουμε το 346 παρά την Οδηγία και το νόμου Βενιζέλου. Αυτό λέτε εσείς, ότι μπορεί αυτό να γίνει.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Ήδη το έχουμε κάνει στη σύμβαση με τα Αuto Melara και έχει γίνει αποδεκτό και από το Ελεγκτικό Συνέδριο.

Αν προβλέψουμε και εξαιρέσεις, αυτό δίνει και μεγαλύτερη δυναμική.

ΧΡΗΣΤΟΣ ΚΑΤΣΩΤΗΣ: Ωραία, ας πούμε ότι είναι έτσι. Εν πάση περιπτώσει λέω ότι στην Ελευσίνα υπάρχει ένα αίτημα των εργαζομένων, που νομίζω ότι σας το έχουν θέσει ότι η απευθείας μεταφορά του οικοπέδου στα πετρέλαια, να πάει με τους εργαζόμενους μαζί. Αυτό είναι ένα αίτημα που σας το έχουν θέσει. Εμείς δεν έχουμε λόγο αν αυτό μπορεί να γίνει, να γίνει, αλλά αυτό με κάποια ρύθμιση να γίνει αποδεκτό, γιατί στον αέρα είναι αυτό, διότι εάν θέλει μπορεί να γίνει. Τα ΕΛΠΕ είναι Α.Ε..

Τελειώνω κύριε Υπουργέ και κύριε Πρόεδρε, λέγοντας ότι τα προβλήματα των εργαζομένων νομίζω ότι είναι αυτά που πρέπει να αντιμετωπιστούν. Μπορεί να είναι 750 ψωροχιλιάρικα, όμως από αυτά ζουν οι οικογένειές τους. Βεβαίως είναι 2,5 μήνες απλήρωτοι, μπορεί να ήταν 8 πριν, αλλά αυτό δεν μπορεί να δικαιολογήσει ότι μπορεί να είναι τώρα 5. Πρέπει να είναι στην προτεραιότητα αυτή η προσπάθεια της κυβέρνησης για τη λύση του προβλήματος.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Το λόγο έχει ο κ. Δαβάκης.

ΑΘΑΝΑΣΙΟΣ ΔΑΒΑΚΗΣ: Κατά την ομιλία μου είχα απευθυνθεί σχετικά με το PAPA FREE. Μου είπατε ότι η Νέα Δημοκρατία το είχε φέρει, το αεροπλάνο ναυτικής συνεργασίας. Για την ενημέρωσή σας που πιστεύω ότι είναι γνωστή, είχε έρθει επί κυβερνήσεως της Νέας Δημοκρατίας επί κυρίου Αβραμόπουλου στη Βουλή για έκφραση γνώμης και υπεγράφη φαρδιά πλατιά από τον κ. Καμμένο. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Το λόγο έχει ο κ. Χρηστίδης.

ΚΟΣΜΑΣ ΧΡΗΣΤΙΔΗΣ(Διευθύνων Σύμβουλος της ΕΑΣ ΑΒΕΕ): Θα ήθελα να απαντήσω στον κ. Γεωργιάδη καθαρά επί προσωπικού για τα θέματα ταξιδιών στο εξωτερικό. Όντως κύριε Υπουργέ πηγαίνω ταξίδια στο εξωτερικό, διότι απαιτούνται και σας πληροφορώ ότι από κάποιο σημείο και μετά αυτά τα ταξίδια πλην των εισιτηρίων πληρώνονται και από την τσέπη μου και από τους δεσμευμένους λογαριασμούς.

Να πω ότι έφερε ο Διευθύνων Σύμβουλος στα ΕΑΣ από αυτά τα ταξίδια; Πάνω από 2 εκατομμύρια για το στρατό της Γαλλίας ………. Πάνω από 4 εκατομμύρια από χώρα της Μέσης Ανατολής και οσονούπω μέχρι τον Ιανουάριο έχουμε εξασφαλίσει 6 εκατομμύρια με ευρωπαϊκή μεγάλη εταιρεία να έρθει η δουλειά στη Μάντρα, εξασφαλισμένο με υπογραφή για το Μπαγκλαντές και αναμένονται και άλλα 2 με 3 εκατομμύρια για χώρα της Μέσης Ανατολής.

Ανεξάρτητα από αυτό θα ήθελα να πω στα σεβαστά μέλη του Κοινοβουλίου ότι είναι επιτακτική εθνική ανάγκη η διατήρηση των ΕΑΣ. Η ΠΥΡΚΑΛ έβγαλε τον πόλεμο της Πίνδου με ελληνικά πυρομαχικά. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Το λόγο έχει ο κ. Υπουργός.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Δεν θα ακολουθήσω την τακτική της οξείας αντιπαράθεσης. Πραγματικά δεν βρίσκω λόγο ιδιαίτερα όταν κάποιοι βουλευτές λένε ορισμένα πράγματα και μετά σηκώνονται και φεύγουν.

Το να μπορείτε να μιλάτε, είναι δημοκρατικό και θα υπερασπιστώ το δικαίωμά σας να μιλάτε όσο και αν διαφωνώ μαζί σας. Αυτό δεν είναι δικό μου, μη το καταγράψετε ως δικό μου.

Γιατί λέω να σας ενημερώσω. Η υπόθεση SINOUC, όπως και άλλες υποθέσεις, η υπόθεση P3 Horizon, η συμφωνία είναι ανάμεσα στην ελληνική κυβέρνηση και στην αμερικάνικη κυβέρνηση. Η παραγγελία προς την εταιρεία, η ανάθεση στην εταιρεία γίνεται από την αμερικάνικη κυβέρνηση. Είναι ο τρόπος που έχουμε επιλέξει ως Ελλάδα και κατά τη γνώμη μου ορθώς, ώστε πρώτον να έχουμε το κεφάλι μας ήσυχο από τη μία μεριά και δεύτερον να μπορούμε να ελέγχουμε την ποιότητα.

Για την ίδια λοιπόν υπόθεση, για την υπόθεση SINOUC πάω και βρίσκω την εταιρεία όντας στην Αμερική και τους λέω «κοιτάξτε να δείτε, έχετε μπει σε μια διαδικασία, την έχετε πάρει τη δουλειά, αλλά υπάρχουν όμως εταιρείες στην Ελλάδα, δεν έρχεστε να δείτε τις δυνατότητες που έχουμε;». Οι άνθρωποι δεν ήξεραν, ήρθαν στην Ελλάδα και νομίζω ότι ξεκινάνε μια καλή συνεργασία. Που έχετε δίκιο; Σήμερα αντισταθμιστικά ωφελήματα δεν υπάρχουν, που ήταν το μεγάλο κομμάτι της ιδιωτικής αμυντικής και μη αμυντικής βιομηχανίας.

Μετά από ισχυρή διαβούλευση με την αμερικάνικη κυβέρνηση και με βοήθεια από ανθρώπους που ξέρουν τα πράγματα, δεν αντικαθιστούμε τα αντισταθμιστικά ωφελήματα, με επιμονή βάζουμε το ζήτημα της βιομηχανικής συμμετοχής για οποιοδήποτε πρόγραμμα αφορά την Ελλάδα. Νομίζω ότι αυτό είναι σημαντικό. Το γεγονός ότι τα P3 Horizon στο πρόγραμμά τους το 30% θα κατασκευαστεί στην Ελλάδα από τρεις εταιρείες, όπου μία είναι η ΕΑΒ, οι άλλες δύο είναι ιδιωτικές, σε συμφωνία που έχει κάνει η Lockheed που έχει αναλάβει τη δουλειά με την αμερικάνικη κυβέρνηση, νομίζω ότι είναι ένα θετικό γεγονός. Το γεγονός ότι δεν αναφέρατε ότι το πρώτο ΚΥΣΕΑ που υπέγραψε για την αγορά ήταν της Νέας Δημοκρατίας και το δεύτερο ΚΥΣΕΑ αφού ολοκληρώθηκε, διότι γίνεται δύο φορές, ήταν της δικής μας κυβέρνησης και θεωρώ ότι καλά έκανε.

Η διαφορά των αντισταθμιστικών ωφελημάτων και της βιομηχανικής συμμετοχής με τις απαιτήσεις μερικές φορές των Ενόπλων Δυνάμεων, είναι πολύ λεπτή και πολύ συγκεκριμένη και πρέπει να γίνει με πολύ προσοχή. Πάντοτε οι Ένοπλες Δυνάμεις θα θέλουν ανταλλακτικά και όλα τα αντισταθμιστικά ωφελήματα θα μπορούν να γίνονται ανταλλακτικά. Αυτό όμως δεν προσδίδει κάτι παραπάνω στη δική μας ντόπια οικονομία και βιομηχανία. Χρειάζεται δηλαδή μια ισορροπία. Εγώ λέω πολλά ανταλλακτικά, αλλά και η βιομηχανία ώστε να υπάρχει προστιθέμενη αξία. Ο νόμος σε εκείνο το επίπεδο που άλλαξε και είπε «σε αντίστοιχο πρόγραμμα αμυντικό» είναι καλό. Δεν το συζητώ, γιατί κάποτε υπήρχαν αντισταθμιστικά ντομάτες Λεχαινών, τα θυμόσαστε και τα τιμολόγια που δεν τα έχει ψάξει ακόμα κανένας ποτέ.

Το δεύτερο, απλή ανάγνωση θα έλεγε κανένας από αυτά που είπα προηγούμενα και που αφορά τη σημερινή διοίκηση, δεν ξέρω γιατί το προσωποποιείτε; Λέτε το όνομα Χρηστίδης ως διοίκηση. Απλή ανάγνωση όσον αφορά τα ΕΑΣ λένε ότι ήδη δουλεύουν στα ΕΑΣ ή πρόκειται να δουλέψουν 3 συμβάσεις των 30 εκατομμυρίων. Είναι στα σκαριά άλλες 21 συμβάσεις, 9 εκ των οποίων με 72 εκατομμύρια, μιλάω για συμβάσεις εξωτερικού και είναι υπερώριμες.

Τι έκανα εγώ; Έβαλα συγχρόνως όλα τα Δέλτα Επιτελεία των τριών όπλων, να ετοιμάσουν τη βάση του τριετούς προγραμματισμού τους, τι θα χρειαστούν ή τι υπολογίζουν και να συζητήσουν με την ΕΑΒ και την ΕΑΣ, τι μπορεί να γίνει και πώς μπορεί αυτό να γίνει από αυτές, έχοντας μέσα το νόμο, την Οδηγία, που είπε ο κ. Κατσώτης, το άρθρο 346, τον διεθνή ανταγωνισμό και τι μπορούμε να κάνουμε.

Για παράδειγμα τα ΕΑΣ, ένα ολοκληρωμένο βήμα, μια οβίδα, πιθανόν να μην μπορούν να φτιάξουν, αλλά ένα κομμάτι αυτής της οβίδας μπορούν να φτιάξουν και αν μπορούν να το φτιάξουν για τον Ελληνικό Στρατό, γιατί να μην μπορούν να το φτιάξουν και για το στρατό των άλλων χωρών, που είναι γύρο μας. Δυστυχώς, πόλεμοι γίνονται και το δυστυχώς το λέω για όλους μας. Το ίδιο συμβαίνει με τα πυρομαχικά, το ίδιο συμβαίνει και για όλα.

Το τελευταίο που θα ήθελα να σας πω, επειδή ρωτήθηκε και θα ξαναρωτηθεί και στην Ολομέλεια.

Όσον αφορά, κ. Κατσώτη, τις μετατάξεις που αφορούν τα ΕΑΣ. Η όλη πρόθεση και άλλωστε είναι δω και ο εκπρόσωπος των εργαζομένων των ΕΑΣ, είναι αυτό να αφορά τη διάθεσή τους, των εργαζομένων στην Ελευσίνα. Οι εργαζόμενοι στην Ελευσίνα, ήταν 22 άτομα, εκ των οποίων 5 ήταν διοικητικό προσωπικό και 17 εργατοτεχνικό προσωπικό. Υπάρχει το δικό μου προφορικό αίτημα, αλλά και της διοίκησης προς τα ΕΛΠΕ, όμως, όπως σωστά επισημάνατε, τα ΕΛΠΑ είναι μια ιδιωτική εταιρεία. Εμείς, θα το πιέσουμε. Θέλετε να σας πω τι είχα πει;

Είχα στα ΕΛΠΕ, ότι αν είναι Χ το αντίτιμο, να σας κόψουμε και ένα εκατομμύριο, ώστε να τους πάρετε τους ανθρώπους. Θα μου πείτε ότι είμαι «μπακάλης» και θα το δεχτώ, αλλά δεν μπορώ να τους πω, ότι θα πάρετε τέτοια απόφαση, οπότε φτιάχνω και δεύτερο αποκούμπι. Υπάρχει ο Δήμος Μάνδρας, ο Δήμος Ελευσίνας, ο Δήμος Ασπροπύργου κ.λπ., πάντως χωρίς δουλειά δεν θα μείνουν. Θέλετε τη δική μου λογική;

Ναι, μετά από ένα χρονικό διάστημα να έχουμε τη δυνατότητα και μέσω των Joint venture και μέσω της όλης τακτικής και μέσω του πλάνου, ώστε αυτούς τους ανθρώπους να τους αξιοποιήσουμε στα ΕΑΣ και να πάρουμε ακόμα περισσότερους, αλλά δεν είναι υπόσχεση αυτό.

Θέλω να σας πω, ότι εγώ δεν θέλω την υποστήριξη της Αντιπολίτευση ή μάλλον δεν είναι το κεντρικό μου στοιχείο να έχω την υποστήριξη, αλλά εσείς μπορείτε κάθε εβδομάδα, κάθε 15 - 20 μέρες να κάνετε έλεγχο κ.λπ..

ΣΠΥΡΙΔΩΝΩΝ (ΑΔΩΝΙΣ) ΓΕΩΡΓΙΑΔΗΣ: Διαλέξτε ένα χρονικό σημείο, που θέλετε στο μέλλον που μετά είσαστε υπερήμερος.

ΔΗΜΗΤΡΙΟΥ ΒΙΤΣΑ (Αναπληρωτής Υπουργός Εθνικής Άμυνας): Το Business plan, των ΕΑΣ είναι τρίχρονο.

Τον πρώτο χρόνο έχει μια συγκεκριμένη απαίτηση, δηλαδή, την ένεση των 40 εκατ. ευρώ, το οποίο θα αποδοθεί στα επόμενα πέντε χρόνια. Είναι πολύ συγκεκριμένο, το έχω δώσει και σας το λέω στον κ. Λοβέρδο, να σας το δώσω και σε εσάς, για να έχετε μια πλήρη γνώση επ’ αυτού, καλό είναι να το έχει κάποιος συνεργάτης σας, δεν ξέρω αν εσείς ο ίδιος μπορείτε με την ταχύτητα των πραγμάτων που έχετε να κάνετε.

Άρα, αυτή είναι η δική μας λογική.

Άρα, αυτή είναι η δική μας λογική. Όμως, τα αποτελέσματα αυτού του business plan θα πρέπει να φανούν σίγουρα το πρώτο εξάμηνο. Δε μπορώ να περιμένω και ένα ζήτημα είναι το χρονικό.

Το δεύτερο χρονικό ζήτημα είναι ότι εγώ, αναλαμβάνω μια ευθύνη πολιτική και το λέω και σε σχέση και με αυτά που είπε ο κ. Δαβάκης. Ο νόμος περί προμήθειας των Ενόπλων Δυνάμεων θα έπρεπε να έχει ήδη αλλάξει. Επομένως, η συζήτηση με τον ίδιο τον υπουργό επ’ αυτού και ελπίζω ότι μέσα στο επόμενο δίμηνο θα έρθει πρωτοβουλία, θα θυμόμαστε και αυτή τη συζήτηση και θα κρατηθεί η θέση του καθενός.

ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ: Δεν μου απαντήσατε μόνο για τον κ. Τσακαλώτο.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Δεν μπορώ να απαντήσω για λογαριασμό άλλου. Έχουμε μια πολύ καλή συνεργασία με τον Υπουργό Οικονομικών, σας είπα όλες τις διαδικασίες που έχουν ακολουθηθεί και τις επόμενες μέρες αναμένουμε να βγει Υπουργική Απόφαση για την ανακεφαλαιοποίηση και στις 7 του μήνα που θα υπάρχει πάλι Γενική Συνέλευση των ΕΑΣ, θα υπάρξει απόφαση για το χώρο της Ελευσίνας.

Αυτό που δεν σας είπα, επειδή δεν το ξέρω, είναι ότι υπάρχουν προσφορές για τον καθαρισμό του χώρου με 4,5 εκατ. και για τον καθαρισμό του χώρου με 250.000 ευρώ. Δεν το ξέρω, δεν βλέπω κανένα νεύμα αν υπάρχουν ή δεν υπάρχουν και θεωρώ ότι το ποσό των 4,5 εκατομμυρίων είναι τελείως υπερβολικό. Επίσης, δεν θα έδινα ως πρόταση σε κάποιον την προσφορά των 250.000 ευρώ.

Πέρα από αυτό, απ' όσο γνωρίζω, το ζήτημα του καθαρισμού του χώρου θα εμπεριέχεται στο συμβόλαιο με τα ΕΛΠΕ. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Θα ήθελα να ευχαριστήσω τους προσκεκλημένους μας για τη συμμετοχή τους στην επιτροπή.

Κυρίες και κύριοι συνάδελφοι, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αυλωνίτου Ελένη, Βάλια Βαγιωνάκη, Γιάννης Δέδες, Κωνσταντίνος Δουζίνας, Δημήτριος Εμμανουηλίδης, Χρήστος Καραγιαννίδης, Αϊχάν Καρά Γιουσούφ, Νίνα Κασιμάτη, Μάκης Μπαλαούρας, Γιώργος Ντζιμάνης, Γεώργιος Πάντζας, Ελένη Σταματάκη, Αφροδίτη Σταμπουλή, Αντώνης Συρίγος, Ολυμπία Τελιγιορίδου, Μαρία Τριανταφύλλου, Αθανάσιος Δαβάκης, Αναστάσιος Δημοσχάκης, Αθανάσιος Καββαδάς, Σταύρος Καλαφάτης, Ιωάννης Κεφαλογιάννης, Ελευθέριος Αυγενάκης, Άδωνις – Σπυρίδων Γεωργιάδης, Νικόλαος Παναγιωτόπουλος, Ιωάννης Πλακιωτάκης, Μάξιμος Χαρακόπουλος, Κωνσταντίνος Τσιάρας, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Χρήστος Κατσώτης, Σπυρίδων Δανέλλης, Σπυρίδων Λυκούδης, Κωνσταντίνος Κατσίκης, Δημήτριος Καμμένος και Ιωάννης Σαρίδης.

Τέλος και περί ώρα 19.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ H ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**